Mohamed Siruhan: ނަފްސު ހޭލައްވާށެވެ\nޙަޔާތުގައި ދިމާވާ ތަފާތުކަންކަމުގެ ވާހަކަ ދައްކާލައި، އެކިއެކި ޚިޔާލުކޮށްލަން ކޮފީބޯން ދިޔުމަކީ މިހާރު ވަރަށް ޢާންމުކަމެކެވެ. އަހަރެންނަށްވެސް މިކަހަލަ ވަރަށް ގިނަ ދަޢުވަތުތައް ލިބެއެވެ. މިހެން ކޮފީބޯން ތިބޭއިރު އަހަރެން އަބަދުވެސް ބަލަނީ އަހަރެން ހެއްދެވިފަރާތް ރުހިވޮޑިގެންވާ ކަހަލަ ވާހަކަދެއްކޭތޯއެވެ. އަހަރެންނަކީ އީމާންކަން މަތީ ދެމިހުރެވޭތޯ މަސައްކަތްކުރާ މީހެއްކަމުން އީމާންކަން ވަރުގަދަވާ ކަހަލަ ވާހަކައާއި އެކަމާ ގުޅުންހުރި ވާހަކަދެއްކުމަކީ އަހަރެންގެ އާދައެކެވެ. އީމާން ކަމުގެ ޙަޔާތަކީ ހާދައުފާވެރި ޙަޔާތެކެވެ.\nކޮންމެ އިންސާނަކުވެސް ދުނިޔޭގެ ޙަޔާތަށް އަންނަނީ ފިޠުރަތުގެ މަތީގައެވެ. މިޙަޔާތުގައި ދަތުރުކުރާ ކުނިބުނިން ޠާހިރުވެގެން ވާޙާލުގައެވެ. އީމާންކަމުގެ ޙަޤީޤަތް އެންމެ ބޮޑަށް އެނގިވަޑައިގެންނެވި، އެއީމާންކަން އެންމެ ރަގަޅަށް ޕުރެކްޓިސް ކުރެއްވި ފަރާތުން އަހަރެމެންނަށް މިކަން ބަޔާންކޮށްދެއްވާފައިވެއެވެ. މި ދުނިޔަވީ ޙަޔާތުގެ ވަގުތުތައް ހޭދަކުރަމުން ދާއިރު ތަފާތު ބަސްތައް އަހަރެމެން އަޑުއަހަމެވެ. ތަފާތު މީސްމީހުންނާ ބައްދަލުކުރަމެވެ. ތަފާތު ތަންތަނަށް ބަލަމެވެ. ކުރުކޮށް ފޮނިކޮށް ބުނަނީނަމަ ތަފާތު މެސެޖުތައް އަހަރެމެން ރިސީވް ކުރަމެވެ. މި ރިސީވްކުރާ މެސެޖްތައް އަހަރެމެންނަށް ނޭނގި އަހަރެމެންގެ ޙަޔާތް ބައްޓަން ކުރަމުންދެއެވެ. މިކަމުގެ އަސަރު އެކިމީހުންނަށް ކޮށްފައިހުންނަނީ އެކި މިންވަރަށެވެ. މިއަސަރުތަކަކީ ތިމާގެ ކާމިޔާބުކަމުގައިވެސް ވެދާނެއެވެ. ނުވަތަ ނާކާމިޔާބުކަމުގައިވެސް ވެދާނެއެވެ. އެކަމަކު އަހަރެމެންނަށް މިގޮތުން ކޮށްފައިވާ އަސަރުތައް ދެނެގަނެ ޙައްޤުގެ މަގަށް ރުޖޫޢަވުމުގެ ބާރު އަހަރެމެންގެ އިލާހު އަހަރެމެންނަށް ދެއްވަވާފައި ވެއެވެ. އެއިލާހު ގެ ވަޙީބަސްފުޅުގައި އަންގަވާފައި ވަނީ އިންސާނާ ހެއްދެވިގެންވަނީ އެންމެ ފުރިހަމަ ގޮތުގައިކަމަށެވެ. އެއިލާހަކީ ހުރިހާކަމަކަށްމެ ކުޅަދުންވަންތަ އިލާހެވެ. އެއިލާހު އިރާދަކުރައްވައިފިކަމަކީ އެއްވެސް ފަރާތަކަށް މަނާކުރެވޭނެ ކަމެއްނޫނެވެ. އެއި އެންމެއޯގާވަންތަ އިލާހެވެ. ފާފަތަކުން ފޯވެފައިވާފަރާތްތަކަށް ބުނަމެވެ. އެއިލާހަށް ރުޖޫޢަވާށެވެ. އެއިލާހުގެ މަތީން އުންމީދު ކަނޑާނުލާށެވެ. ފާފަތަކުގެ މަގުން ތިބާގެ ވެރި އިލާހު ލޯބިވެވޮޑިގެންވާމަގަށް ފުރަތަމަ ފިޔަވަޅު ވަގުތުން އަޅާށެވެ. އެއަށްފަހު ފަސްއެނބުރި ނުބަލާށެވެ. ތިބާ ޤަބޫލުކޮށްފައިވާ ނިކަމެތި ވިސްނުން ތަކުގެ ގޮށްތައްމޮހާލާށެވެ. އެ ހިލިހިލާތަކުން ސަލާމަތްވާށެވެ. ﷲ އީ ކޮންމެކަމަކަށް ކުޅަދުންވަންތަ އިލާހުކަމަށް ޤަބޫލުކޮށް އެއީމާންކަމުގެ މަތީގައި ދުނިޔޭގެ ޙަޔާތަށް އުދުއްސައިގަންނާށެވެ. ނިކަމެތި ބަލި ވިސްނުންތަކަށް ތިބާގެ ހިތުން ޖާގަނުދޭށެވެ. ދުނިޔެއަށް ތިބާ އައީ ދެރަވެ ނިކަމަތިވެ ގެއްލިހަލާކުވާކަށްނޫނެވެ. ކާމިޔާބުގެ މަތީގައި ދުނިޔޭގައި އުޅެ އެކާމިޔާބުކަމުގެ މައްޗަށް އާޚިރަތުގެ ކާމިޔާބުކަން ހޯދުމަށްޓަކައެވެ. ﷲ އިރާދަކުރެއްވިއްޔާ ތިބާއަކީ އެފަދަ ފަރާތަކަށްވުމަށް އަހަރެންދުޢާކުރަމެވެ. އާމީން.\nތިބާގެ ގައިގައި ﷲ މިފަދަ ބާރުތައްލެއްވެވިކަން ޤަބޫލެއްނުކުރަމުތޯއެވެ.\nއެއްދުވަހަކު ކުއްޖަކު އޭނާގެ ބައްޕަގެ ކުކުޅު ކޮށި ކައިރީގައި ހުރި ފަރުބަދައަކަށް އަރާ އުޅެނިކޮން ބާޒެއްގެ ބިހެއްފެނުނެވެ. އެ ހިފައިގެންއައިސް ކުކުޅުކޮށީގައި ހުރި ކުކުޅުބިސް ހާއްޔެއްގެ ތެރެއަށްލިއެއެވެ. ފިޔޮއްތައް ވިހޭއިރު ކުޑަކުޑަބާޒެއްވެސް ވިހައިފިއެވެ. އެބާޒު އުޅެމުން ދިޔައީ އެފިޔޮއްތަކުގެ ތެރޭގައެވެ. އެސޮރަށް ޤަބޫލުކުރެވިފައި ވަނީ އެސޮރަކީވެސް ފިޔޮކެއްކަމަށެވެ. އެސޮރުގެ ޙަޔާތް އެގޮތުގައި ހޭދަކުރަމުންދިޔައެވެ. އެއްދުވަހަކު އެސޮރަށް ޖައްވުގެ ތެރެއިން އެސޮރުކަހަލަ ބާޒެއް އުދުހިފައިދަނިކޮށް ފެނުނެވެ. އެސޮރު ހިތަށް އެރިއެވެ. އަހަރެންނަކީ އެކަހަލަ ދޫންޏަކީމެވެ. އަހަރެންނަށްވެސް އެހާ މަތީން އުދުހެވޭނެއެވެ. އަހަރެން މި ކުކުޅުތަކުގެ ތެރޭގައި މިއިންނަނީ ކީއްކުރަންހެއްޔެވެ؟ އަހަރެންގެ ގައިގާވެސް އެފަދަ ބާރުތައް ހުންނާނެއެވެ. އެސޮރަށް އެސޮރުގެ ނަފްސު ރަނގަޅަށް ފެނުނީއެވެ. ޙަޤީޤީ ބާޒެއްގެ ވިސްނުންއައީއެވެ. އުދުހެވޭތޯ މަސައްކަތްފެށިއެވެ. މައްޗަށް އަރަމުން އަރަމުންގޮސް ފަރުބަދަތަކުގެ މައްޗަށް އަރައިގެން ހިގައްޖެއެވެ. ތިބާވެސް އެފަދަ ބާޒަކަށް ވާށެވެ. މީހުން ތިބާއަށް ވިސްނަދީފައިވާގޮތް ރަނގަޅަށް ބަލާށެވެ. ފަހަރެއްގައި އެއީ ތިބާގެ ނާކާމިޔާބާ ގުޅިފައިވާ ކަމަކަށްވެސް ވެދާނެއެވެ.\nއެއްދުވަހަކު ޓީޗަރަކު ކުލާހަށް އައިސް މަތިންދާބޯއްޓެއް ކުރެހުމަށް ކުދީން ކައިރީ ބުންޏެވެ. އެތަނުން ކުއްޖަކު އެހެންކުދިން ކުރަހާތަން ބަލަންފެށުމުން ޓީޗަރު އެކުއްޖާއަށް ބުނީ ކޮޕީނުކުރާށެވެ. އާޓަކީ އެއްޗެހީން އެއްޗެހި ޑިވޮލޮޕްކުރުންކަމެއް ޓީޗަރަށް ނޭނގެނީ ކަންނޭނގެއެވެ. އެކުއްޖާގެ ކުރެހުމުގެ ފަންނު އެހިސާބުން ހުއްޓުނީއެވެ. ތިބާއަށްވެސް މިފަދަގޮތަކަށް ކަންތައްވެފައި ހުރެދާނެއެވެ. މިހާރުން މިހާރަށް ފަންނީ ދިރިއުޅުމަށް މަރުޙަބާއެވެ. ގަނޑަކާއި ފަންސުރެއް ހޯދާ ކުރަހަންފަށާށެވެ. ކުރެހޭނެއެވެ. ފުރަތަމަ އެކަންޤަބޫލުކުރާށެވެ. ﷲ އާ ދޭތެރޭގައި ވާ އީމާންކަން ވަރުގަދަކުރާށެވެ. ދެން ކުރެހުމައިގެން ކުރިޔަށްދާށެވެ. ތިބާގެ މުޅިދިރިއުޅުން ބަދަލުކޮށްލާށެވެ. ކޮންމެދުވަހަކީވެސް ﷲ ރުއްސަވާގޮތުގައި ހޭދަކުރެވޭ ދުވަހަކަށް ހަދާށެވެ. ބަލި ވިސްނުން ނުގެންގުޅޭށެވެ. ކުރެހޭނެއެވެ. ކުރަހާއެއްޗިއްސަށް މީހުން މަލާމަތްކުރިޔަސް ބުނާށެވެ. ކަލެއަށް ހަޑިއަސް މީތި ރީތިވާނެ މީހުންތިބޭނެއެވެ. އާޓަކީ އެއީއެވެ. އާޓު ދަސްކޮށްގެން ފާޑުކިޔަން އަންނާށެވެ. އެމީހުންގެ އެފަދަ ހިތްމަރާލާ ކަހަލަ މެސެޖުތަކުގައި ކޮޅުފައިންޖަހާ ބޭރުކޮށްލާށެވެ. އެ ބަސްތަކަށް ސަމާލުކަން ނުދޭށެވެ.\nއުފާވެރި މެސެޖުތައް ޤަބޫލުކުރާށެވެ. އޭގެން އެންމެ މެސެޖަކީވެސްތިބާގެ ކާމިޔާބުކަމުގައިވެދާނެއެވެ.\nއެއްދުވަހަކު އަހަރެން ދިވެހި ކިޔަވާކުދީންނާ ބައްދަލުކޮށް ވާހަކަދައްކާލުމުގެ ފުރުސަތެއް ލިބުނެވެ. އަހަރެންގެ މައުޟޫއަކީ "އެއްކުއްޖަކު އަނެއް ކުއްޖެއްގެ ހިތް މަރާނުލުން" މިޔެވެ. އަހަރެން އެދުވަހު އެކުދީންނަށް ޙަޤީޤަތުގައިވެސް ހިނގި ކަމެއްގެ ވާހަކަ ކިޔައިދިނީމެވެ. ވީގޮތަކީ އެއްދުވަހަކު ރާއްޖޭގެ ޢިލްމުވެރިއަކު ޅ.ނައިފަރަށް ދަތުރެއްކުރިއެވެ. އެރަށުގައި އެހެން އުޅުމުގެ ތެރޭގައި ކުޑަކުއްޖަކު ފެނިގެން ޝޭޚު އައިސް އޭނާގެ ބޮލުގައި ފިރުމާލާފައި ބުންޏެވެ. މިކުއްޖާ ﷲ އިރާދަކުރެއްވިއްޔާ މޮޅުކުއްޖަކަށްވާނެއެވެ. އެޝޭޚު ބުނިފަދައިން ކަންތައް ވެގެންދިޔައެވެ. އެކުއްޖާއަކީ މިހާރު ރާއްޖޭގެ މަޝްހޫރު ޝޭޚުންގެތެރޭން އެކަކެވެ. އަހަރެން އެދުވަހު ވާހަކަދައްކާ ނިމިގެން އައިސް އިށިއިނީމެވެ. އަހަރެންގެ ކައިރީ އިނީ އެއްކަލަ މިބުނި ކުއްޖާއެވެ. އޭރު އޭނާ ކަޑައްތުކުރަމުން ދަނީ ފެކަލްޓިއޮފް ޝަރީޢާގެ ފަހު ދުވަސް ކޮޅެވެ. އަހަރެން އައިސް އިށިއިނުމުން އެކުއްޖާ ބުންޏެވެ. އަދިވެސް ސިރޫ އެވާހަކަ ހަނދާން އެބަހުރިދޯއެވެ. އަހަރެމެންނަށް އުފާވެރި ކަމުގެ ޚަބަރުދެއްވި ނަބިއްޔާ އަހަރެމެންނަށްވެސް އެކަކު އަނެއްކަކަށް އުފާވެރިކަމުގެ ބަސްތައް ބުނުމަށް އެންގެވިއެވެ. އެކަކުއަނެއްކަކަށް ހިނިތުންވުމަށް އެންގެވިއެވެ. ހުދު އެކަލޭގެފާނުވެސް އުފާރިބަސްތަކަށް ލޯބިކުރެއްވިއެވެ. ފަހަރެއްގައި މިލިޔުން ކޮޅަކީވެސް ތިބާގެ ކާމިޔާބަށް ހުޅުވާލެވުނު ދޮރަކަށް ވެދާނެއެވެ. އެދޮރުން އަވަހަށް ވަންނާށެވެ. ފާފައިގެ ދޮރުތައް ބަންދުކުރާށެވެ. ފާފައިގެ ދޮރު ތިބާއަށް ހުޅުވައިދެނީ ނުބައި ރައްޓެހީންކަން ދަންނާށެވެ. ކާމިޔާބު އަހުލުވެރީންގެ ދޮރުން ފިޔަވަޅަކަށް ފަހުފިޔަޅެއް އަޅަމުންދާށެވެ. ﷲ އަށް އަބަދުވެސް ދުޢާކުރާށެވެ. އަހެރެންގެ ދުޢާއަކީ ތިބާއަށް ކާމިޔާބު ލިބުމެވެ. މާލޭގައި ޒުވާން އަންހެންކުއްޖަކާ ފިރިހެންކުއްޖަކު ރައްޓެހިވެގެން އުޅުނެވެ. އެދެކުދީން އެހެން އުޅުމުގެ ތެރޭގައި ޤުރްއާން ތަރުޖަމާއެއް ލިބުނެވެ. އެދެކުދީން އެކީ އެތަރުޖަމާ ކިޔަން ފެށިއެވެ. އަދި އެއާޔަތް ތަކާމެދު ވިސްނަންފެށިއެވެ. އެދުވަހުން ފެށިގެން އެދެކުދީންގެ ޙަޔާތް މުޅީން ބަދަލުވެގެން ދިޔައެވެ. މުޅީން އުފާވެރި ޙަޔާތަކަށް އެ ދެކުދީންނަށް ހޭލެވުނެވެ. ފާފައިގެ މަގުން ﷲ ރުއްސަވާމަގަށް ޙަޔާތުގެ ހުންގާނު ދީލާލިއެވެ. ކުޑަ ދުވަސްކޮޅެއްގެ ތެރޭގައި ދެކުދީން ކައިވެނި ކުރިއެވެ. މިހާރު އުޅެމުންދަނީ ވަރަށް އުފާވެރި ދިރިއުޅުމެކެވެ.\nPosted by Mohamed Siruhan at 1:45 PM\nLabels: dhivehi, maldives, nafsu, nafusu heylevvun, siru\nAnonymous November 5, 2009 at 2:39 AM\nvarah iburai theri liyumeh!


Maruthakaa behey commission in ugail ge ehee hoadhanee\nމަރުތަކާބެހޭ ކޮމިޝަނުން އުގެއިލްގެ އެހީ ހޯދަނީ\nމަރާލާފައިވާ މީހުންނާއި ގެއްލުވާލެވިފައިވާ މީހުންގެ މައްސަލަ ބެލުމަށް ރައީސް އިބްރާހިމް މުހައްމަދު ސޯލިހު އުފައްދަވާފައިވާ ކޮމިޝަނުން ޕްރޮފެސަރު ހަސަން އުގެއިލްގެ އެހީތެރިކަން ހޯދަން ފަށައިފި އެވެ.\nމަރުތަކާބެހޭ ކޮމިޝަންގެ ރައީސް ހުސްނުއްސުއޫދު ވިދާޅުވީ، ތަހުގީގަށް ބޭނުންވާ ބައެއް މީހުން ހޯދުމަށް އުގެއިލްއާއެކު މަސައްކަތް ކުރަމުންދާ ކަމަށެވެ.\nއެކަމާ ގުޅިގެން އުގެއިލް ކުރެއްވި ޓްވީޓެއްގައި ވިދާޅުވީ، ރާއްޖެއަށް އެންމެ ފަހުން ކުރެއްވި ދަތުރުގައި މަރުތަކާބެހޭ ކޮމިޝަންގެ މެންބަރުންނާއި ބައްދަލުކުރައްވާފައިވާ ކަމަށެވެ. އެކޮމިޝަނުން ތަހުގީގް ކުރަމުންދާ ބައެއް މައްްސަލަތަކުގައި ހިމެނޭ ބައެއް ތަކެތިތައް ބަލާލުމުގެ ފުރުސަތު ލިބިގެން ގޮސްފައިވާ ކަމަށެވެ. އަދި އެކަމުގައި އެހީތެރިކަން ފޯރުކޮށްދޭން ތައްޔާރަށް ހުންނެވި ކަމަށްވެސް އޭނާ ވިދާޅުވި އެވެ.\nމަރުތަކާބެހޭ ކޮމިޝަނުން އުގެއިލްގެ އެހީ ހޯދަމުންދާއިރު، އިއްޔެ ވަނީ އުނގޫފާރު ދާއިރާގެ ކުރީގެ މެންބަރު ޑރ. އަފްރާޝީމް އަލީގެ މަރާ ގުޅޭ ވީޑިއޯއެއް އާންމުކޮށް އެއިން ފެންނަ ދެ މީހަކު ހޯދުމަށް އާންމުންގެ އެހީއަށް އެދިފަ އެވެ. އެ ކޮމިޝަނުން އާންމުކުރި ވީޑިއޯއަކުން ފެންނަނީ ދެ ސައިކަލެއްގައި ހަރަކާތްތެރިވި ދެ ޒުވާނެކެވެ.\nކޮމިޝަނުން ބުނި ގޮތުގައި އެއީ 2012 ވަނަ އަހަރުގެ އޮކްޓޯބަރު މަހުގެ އެއްވަނަ ދުވަހުގެ ރޭގެ މަންޒަރެކެވެ. އެއީ ޑރ. އަފްރާޝީމް އަނިޔާވެރި ގޮތަކަށް މަރާލި ރެ އެވެ. ވީޑިއޯއިން ފެންނަނީ އަމީނީ މަގުގައި ހުންނަ ސްޓެލްކޯ އިމާރާތުގެ ކުރިމަތިން ކްރަސްޓީސް ރެސްޓޯރެންޓްގެ ހުޅަނގުގައި ހަރަކާތްތެރިވި ބައެކެވެ.\nކޮމިޝަނުން ވަނީ އެ ދެ މީހުންނާ ގުޅޭ އެއްވެސް މައުލޫމާތެއް ހުރި މީހެއްވާނަމަ އެ ކޮމިޝަނަށް އެންގުމަށް އެދިފަ އެވެ. އާންމުކޮށްފައިވާ ވީޑިއޯއަކީ އެހާ ސާފު ވީޑިއޯއަކަށް ނުވާތީ އޭގެން ފެންނަ މީހުން ވަކިކުރަން އުނދަގުލެވެ.\nޕްރޮފެސަރު ހަސަން އުގައިލް ހުސްނުއް ސުއޫދު މަރުތައް ތަހުގީގު ކުރާ ކޮމިޝަން\n"ހަގީގަތް ހޯދިއްޖެ، އޮތީ ސާބިތުކުރުމުގެ ދަތި"\nދޮގު ހަދާ މީހުން ދެނެގަތުމަށް އުގައިލް ހެދި ޓެކްނޮލޮޖީ ކޮމިޝަނަށް


SunOnline: Minivan Championship: Maalhohaai Kudahuvadhoo aaeku Milandhoo aai Thinadhoo ves Premier League ah\nމާޅޮހާއި ކުޑަހުވަދުއާއެކު މިލަންދުއާއި ތިނަދޫ ވެސް ޕްރިމިއާ ލީގަށް\nއަލީ ރިފްޝާން 13 Jul 2017, 23:49\nމިނިވަން ޗެމްޕިއަންޝިޕްގައި ކުޅުދުއްފުށްޓާއި މިލަންދޫ ބައްދަލުކުރި މެޗުގެ ތެރެއިން: އެ މެޗުން ޕޮއިންޓެއް ހޯދައި، މިލަންދޫން ވަނީ ޕްރިމިއާ ލީގުގެ ޖާގައެއް ހޯދާފައި --- ފޮޓޯ/ ކުޅުދުއްފުށި އޮންލައިން\nމިނިވަން ޗެމްޕިއަންޝިޕްގައި ވާދަކުރާ އއ. މާޅޮހާއި ދ. ކުޑަހުވަދުއާއެކު ށ. މިލަންދުއާއި ގދ. ތިނަދޫން ވެސް ދިވެހި ޕްރިމިއާ ލީގުގެ ޖާގައެއް ކަށަވަރުކޮށްފިއެވެ.\nމިލަންދުއަށް ޖާގައެއް ކަށަވަރުވީ އަމިއްލަ ރަށުގައި ކުޅެމުންދިޔަ ހދ. ކުޅުދުއްފުށި އަތުން ހޯދި ޕޮއިންޓާ ގުޅިގެންނެވެ. ތިނަދުއަށް ޖާގައެއް ކަށަވަރުވީ އަމިއްލަ ރަށުގައި ކުޅުނު މެޗުގައި ތ. ތިމަރަފުށި އަތުން ހޯދި ޕޮއިންޓާ ގުޅިގެންނެވެ.\nމިނިވަން ޗެމްޕިއަންޝިޕްގައި ކުޅުދުއްފުށްޓާއި މިލަންދޫ ބައްދަލުކުރި ގްރޫޕް އެކެއްގެ މެޗާއި ގްރޫޕް ދޭއްގައި ތިނަދުއާއި ތިމަރަފުށި ބައްދަލުކުރި މެޗު ވެސް ނިމިގެންދިޔައީ 2-2 ލަނޑުން އެއްވަރުވެގެންނެވެ.\nމިއަދު ހަވީރު ކުޅުނު ގްރޫޕް އެކެއްގެ މެޗުގައި ފުރަތަމަ ލަނޑުޖަހާ ލީޑު ހޯދީ ކުޅުދުއްފުށިންނެވެ. މެޗުގެ 57 ވަނަ މިނެޓުގައި ކުޅުދުއްފުށްޓަށް އިބްރާހިމް ހަސަން ލީޑު ހޯދައިދީފައި ވަނިކޮށް، މެޗުގެ 76 ވަނަ މިނެޓުގައި މިލަންދުއަށް ނަތީޖާ ހަމަހަމަކޮށްދިނީ ހުސައިން ވިސާލެވެ.\nމެޗުގެ 86 ވަނަ މިނެޓުގައި މިލަންދުއަށް އަލީ ޖުނައިދު ލީޑު ހޯދައިދީފައި ވަނިކޮށް، އޭގެ ދެ މިނެޓް ފަހުން ކުޅުދުއްފުށްޓަށް ނަތީޖާ ހަމަހަމަކޮށްދިނީ ހުސައިން އަބްދުލް ރަޝީދެވެ. އެ މެޗުގައި ކުޅުދުއްފުށީގެ އަލީ ސިޔާމް އަހުމަދަށް ރަތް ކާޑެއް ވެސް ދައްކާފައިވެއެވެ.\nގްރޫޕް ދޭއްގައި ކުޅުނު މެޗުގައި ފުރަތަމަ ދެ ލަނޑުޖަހާ ލީޑު ހޯދީ އަމިއްލަ ރަށުގައި ކުޅެމުންދިޔަ ތިނަދޫންނެވެ. މެޗުގެ ދިހަވަނަ މިނެޓުގައި ތިނަދުއަށް އަހްމަދު ބިލާލް ލީޑު ހޯދައިދިންއިރު، ފުރަތަމަ ހާފު ނިމެން ދެ މިނެޓަށް ވެފައިވަނިކޮށް ތިނަދުއަށް ލީޑު ފުޅާކޮށްދިނީ އެ ޓީމުގެ ބިދޭސީ ކުޅުންތެރިޔާ ޕެޗަރޯމަން އޭޒަގޫރޭ އެލައިންއެވެ.\nއެ މެޗުގެ ދެވަނަ ހާފުގައި އެންމެ ފަހުގެ ރަނަރަޕް ތިމަރަފުށިން ވަނީ ކުޅުން ރަނގަޅުކޮށް، މެޗުގެ ނަތީޖާ ހަމަހަމަކޮށްފައެވެ. މެޗުގެ 66 ވަނަ މިނެޓުގައި ތިމަރަފުށްޓަށް އަހްމަދު ހައިލަމް ފުރަތަމަ ލަނޑު ކާމިޔާބުކޮށްދިންއިރު، ދެވަނަ ހާފުގެ އިތުރު ވަގުތުކޮޅު ތެރޭގައި ތިމަރަފުށްޓަށް ނަތީޖާ ހަމަހަމަކޮށްދިނީ މިސްބާހު އިބްރާހީމެވެ.\nދެ ގްރޫޕުގެ ހުރިހާ މެޗެއް މިހާރު ކުޅެ ނިމިފައިވާއިރު، 'ގްރޫޕް އޭ'ގެ އެންމެ ކުރީގައި އޮތް މިލަންދުއާއި، މާޅޮހާއި، މިލަންދޫ އަދި އޭދަފުށްޓަށް ވެސް ލިބިފައިވަނީ ހަތަރު ޕޮއިންޓެވެ. މިލަންދުއާއި މާޅޮހަށް ގްރޫޕްގެ ކުރި ލިބެނީ ގޯލުގެ ތަފާތުންނެވެ. ގޯލުގެ ތަފާތުން ދެ ޓީމު އެއްވަރުވުމުން އެއްވަނަ އަދި ދެވަނަ ޓީމު ކަނޑައަޅަން ޖެހުނީ އެ ޓީމަކުން ޖެހި ގޯލަށް ބަލައިގެންނެވެ. ޖެހި ގޯލުގެ އަދަދަށް ބަލައިގެން ގްރޫޕްގެ އެއްވަނަ މިލަންދުއަސް ލިބޭއިރު، މާޅޮހަށް ލިބެނީ ދެވަނައެވެ. ތިންވަނާގައި އޮތް އެންމެ ފަހުގެ ޗެމްޕިއަން ބ. އެދަފުށި ވަނީ އެ ގްރޫޕްގެ މެޗުތައް ކުޅުނު ކުޅުދުއްފުށީ ޓީމާއެކު ކަޓައިފައެވެ. ކުޅުދުއްފުށި ކުޅުނު ތިން މެޗުން ވެސް އެއްވަރުވެ، ލިބުނީ ތިން ޕޮއިންޓެވެ.\n'ގްރޫޕް ބީ'ގެ ޕޮއިންޓް ތާވަލުގެ އެއްވަނާގައި އޮތް ކުޑަހުވަދުއަށް ހަތް ޕޮއިންޓް ލިބިފައިވާއިރު، ދެވަނާގައި އޮތް ތިނަދުއަށް ލިބިފައިވަނީ ފަސް ޕޮއިންޓެވެ. ތިންވަނާގައި އޮތް ތިމަރަފުށްޓަށް ދެ ޕޮއިންޓް ލިބިފައިވާއިރު، ގްރޫޕްގެ ފުލުގައި އޮތީ ސ. ފޭދޫއެވެ.\nމިނިވަން ޗެމްޕިއަންޝިޕްގެ ސެމީ ފައިނަލުގެ އެއް މެޗު ތިނަދޫގައި ކުޅޭއިރު، ސެމީގެ އަނެއް މެޗު ކުޅުމަށް ހަމަޖެހިފައިވަނީ ކުޅުދުއްފުށީގައެވެ. އަންނަ ހޮނިހިރު ދުވަހު ތިނަދޫގައި ކުޅޭ ސެމީގެ މެޗުގައި ބައްދަލުކުރާނީ ގްރޫޕް ދޭއްގެ އެއްވަނަ ކުޑަހުވަދުއާއި ގްރޫޕް އެކެއްގެ ދެވަނަ މާޅޮހެވެ. އަންނަ އާދީއްތަ ދުވަހު ކުޅުދުއްފުށީގައި ކުޅޭ ސެމީގެ މެޗުގައި ބައްދަލުކުރާނީ ގްރޫޕް އެކެއްގެ އެއްވަނަ މިލަންދުއާއި ގްރޫޕް ދޭއްގެ ދެވަނަ ތިނަދޫއެވެ.\nމިނިވަން ޗެމްޕިއަންޝިޕްގެ ގަދަ ހަތަރެއްގެ އިތުރުން ޕްރިމިއާ ލީގުގައި ވާދަކުރާނީ މާލޭ ލީގުގެ ގަދަ ހަތަރު ޓީމެވެ. މިހާތަނަށް މާލޭ ލީގުން ޖާގަ ކަށަވަރުކޮށްފައިވަނީ މާޒިޔާ ސްޕޯޓްސް އެންޑް ރެކްރިއޭޝަން ކްލަބާއި ނިއު ރޭޑިއަންޓް ސްޕޯޓްސް ކްލަބެވެ.


Sala Ge Handhaanugai Nantes Ge #9 Jersey Retire Koffi\n8 ފެބްރުއަރީ 20190ކޮމެންޓް\nސަލާގެ ހަނދާނުގައި ނަންޓެސްގެ9ނަމްބަރު ޖާޒީ ރިޓަޔާކޮށްފި\nފްލައިޓު ވެއްޓުމުގެ ހާދިސާގައި މަރުވެފައިވާ ނަންޓެސްގެ ކުރީގެ ފޯވާޑު އެމިލިއާނޯ ސަލާގެ ހަނދާނުގައި އެކްލަބުން9ނަމްބަރު ޖާޒީ ރިޓެޔާރ ކުރަން ނިންމައިފި އެވެ.\nފްްރާންސް އިން އިނގިރޭސި ވިލާތުގެ ކާޑިފްއަށް ދަތުރު ކުރުމުގެ ތެރޭގައި ހިނގި ހާދިސާއެއްގައި ފްލައިޓު ވެއްޓުމުގެ ސަބަބުން މަރުވެފައިވާ ސަލާގެ ހަނދާނުގައި ނަންޓެސްއިން އެކްލަބުގެ ޖާޒީ9ރިޓަޔާ ކުރަން ނިންމާ އެކަން އިއުލާން ކުރީ މިއަދު ހެނދުނު ނެރުނު ބަޔާނެއްގައެވެ. ކަނޑު އަޑީގައި އޮތް ފްލައިޓުން އިއްޔެގެ ވަގުތެއްގައި މީހެއް ހަށިގަނޑެއް ނަގާފައިވާއިރު މިއަދު ހެނދުނު ޑޯސެޓް ފުލުހުން ވަނީ އެ ހަށިގަނޑަކީ ފުޓްބޯޅަ ކުޅުންތެރިޔާގެ ހަށިގަނޑުކަން ކަށަވަރު ކޮށްދީފައެވެ.\nނަންޓެސްގައި މޮޅު ކުޅުމެއް ދެއްކި ސަލާ އެކްލަބުގައި ބޭނުން ކޮށްފައިވަނީ9ނަމްބަރު ޖާޒީ އެވެ. އޭނާގެ މަރާއެކު އެކްލަބުން އެ ޖާޒީ ރިޓަޔަރ ކުރަން ނިންމުމާ ގުޅިގެން ދެން އެކްލަބުގެ އެއް ވެސް ކުޅުންތެރިއަކު9ނަމްބަރު ޖާޒީ ބޭނުމެއް ނުކުރާނަ އެވެ.\nފްރާންސްގެ ނަންޓެސްއިން 15 މިލިއަން ޕައުންޑުގެ ކްލަބުގެ ރެކޯޑު ޓްރާންސްފާއެއްގައި ކާޑިފް ސިޓީއަށް ބަދަލުވި ސަލާގެ އިތުރުން ފްލައިޓުގައި ދެން އިން އެ ފްލައިޓު ޕައިލެޓް ޑޭވިޑް އައިބޮޓްސަން އެވެ. މި ހާދިސާގައި އޭނާ ވެސް ވީނުވީއެއް ނޭނގި ގެއްލިފައިވާއިރު، މި ހާދިސާއާ ގުޅިގެން ކުރިއަށް ގެންދިއަ ހުރިހާ ސާޗް އެންޑް ރެސްކިއު އޮޕަރޭޝަނެއް މިހާރު ވަނީ ހުއްޓުމަކަށް ގެނެސްފައެވެ. ސަލާ ދަތުރު ކުރި ފްލައިޓް ވެއްޓުނު ސަރަހައްދަށް މޫސުން ގޯސްވުމާ ގުޅިގެން އޭނާ ދަތުރު ކުރި ފްލައިޓް ނެގުމަށް ކުރި މަސައްކަތް ވެސް ވަނީ ނާކާމިޔާބުވެ ހުއްޓާލަން ޖެހިފައެވެ. ޑައިވް ކުރެވޭ ވަރަށްވުރެ މޫސުން ގޯސްވުމާ ގުޅިގެން ފްލައިޓު ތެރެއިން ސަލާގެ ހަށިގަނޑު ނެގީ ވެސް ރިމޯޓް އޮޕަރޭޓެޓް ވެހިކަލް ބޭނުންކޮށްގެންނެވެ.\nކުޅިވަރު ޕްރިމިއާ ލީގު ފުޓްބޯޅަ


5 rashehgai curfew hinganee – Iru\n5 ރަށެއްގައި ކާފިއު ހިންގަނީ\nކޮވިޑް-19 ގެ ހާލަތު ގޯސްވެފައިވާ ޅ.ނައިފަރު، ކ.މާފުށި، އއ.މަތިވެރި، އއ.އުކުޅަސް އަދި ބ. އޭދަފުށީގައި މާދަމާ އިން ފެށިގެން ކޮންމެ ދުވަހެއްގެ ހަވީރު 4:00 އިން ފަތިހު 4:00 އަށް ކާފިއު ހިންގަން އެޗްޕީއޭ އިން ނިންމައިފި އެވެ.\nކޮވިޑް ކޮންޓްރޯލްކުރަން ހާއްސަ ފިޔަވަޅުތައް އަޅަން ނިންމައި އެޗްޕީއޭ އިން މިރޭ ގެޒެޓްކުރި އެންގުމުގައި މި ރަށްރަށުގައި މާދަމާ އިން ފެށިގެން ވަކި ގޮތެއް އަންގަންދެން ހަވީރު 4:00 އިން ފެށިގެން ފަތިހު 4:00 އަށް، އެއްގަމު އުޅަނދުފަހަރު ދުއްވުމާއި، މަގުމައްޗާއި އާންމު ތަންތަނަށް މީހުން ނުކުތުން މަނާކުރުމުގެ އިތުރުން އެހެން ބައެއް ކަންކަން ވެސް ކަނޑައަޅާފައިވެ އެވެ. އެއީ؛\n– ޕާޓީތަކާއި، ހަފުލާތަކާއި ރަސްމިއްޔާތުތައް ބޭއްވުން ހުއްޓާލުން.\n– ރަށުގެ އެއްގެއިން އަނެއް ގެއަށް ޒިޔާރަތް ކުރުން ހުއްޓައިލުން. (މީގެ ތެރޭގައި ޒަރޫރީ ބޭނުންތަކާއި ސިއްހީ ފަރުވާ ހޯދުމަށް ދާ ދިޔުމެއް ނުހިމެނޭ)\n– އެއްފަހަރާ ތިން މީހުންނަށްވުރެ ގިނަމީހުން މަގުމައްޗާއި އާންމު ތަންތަނަށް އެއްވެއުޅުން ހުއްޓައިލުން.\n– ސެލޫންތަކާއި ޖިމްތާކާއި ބޯކޮށާ ތަންތަން ބަންދުކުރުން.\n– ހުރިހާ ކުޅިވަރު ހަރަކާތްތަކާއި ކަސްރަތު ހަރަކާތްތައް ހިންގުން ހުއްޓައިލުން.\n– ފިރާތަކުން ޚިދުމަތް ދޭއިރު ހެލްތް ޕްރޮޓެކްޝަން އެޖެންސީން އާންމުކޮށްފައިވާ ގައިޑްލައިނާ އެއްގޮތަށް ޓެކްސީގެ ޚިދުމަތް ދިނުން.\n– ހޮޓާތަކާއި، ކެފޭތަކާއި، ރެސްޓޯރަންޓްތަކުން ދެމުންގެންދާ ޚިދުމަތްތައް ހުއްޓައިލުން. (މީގެ ތެރޭގައި ޑެލިވަރީގެ ޚިދުމަތެއް ނުހިމެނޭ)\nމި ފިޔަވަޅުތައް އަޅަން ނިންމި ރަށްތަކަކީ މާލެ ފިޔަވައި މިހާރު ކޮވިޑްގެ ހާލަތު މިހާރު އެންމެ ގޯސްވެފައިވާ ރަށްތަކަށެވެ. މީގެ ތެރެއިން ނައިފަރުން ވަނީ ކޮވިޑް ބަލީގައި ބަޔަކު މަރު ވެސް ވެފަ އެވެ. އަދި މި ރަށްރަށުން ކޮންމެ ދުވަހަކު ވެސް ކޮވިޑްގެ އާ ކޭސްތައް ދަނީ ފެންނަމުންނެވެ.


Dhivehi masakkaitherinnah haggu minvaru hoadhun!\n2012 ވަނަ އަހަރުގެ މޭ ޑޭގައި ޓޫރިޒަމް އިންޑަސްޓްރީގެ މަސައްކަތްތެރިން ޝުއޫރު ފާޅުކުރަނީ.-- ފޮޓޯ: ޓޫރިޒަމް އެމްޕްލޯޔީސް އެސޯސިއޭޝަން އޮފް މޯލްޑިވްސް (ޓީމް)\nދިވެހި މަސައްކަތްތެރިންނަށް ހައްގު މިންވަރު ހޯދުން!\nމިއަދަކީ ބައިނަލްއަގުވާމީ މަސައްކަތްތެރިންގެ ދުވަސް ނުވަތަ "މޭ ޑޭ" އެވެ. ދުނިޔޭގެ އެކި ކަންކޮޅުތަކުގައި މަސައްކަތްތެރިން، ހައްގު މިންވަރު ހޯދަން އަޑު އުފުލާ ދުވަހެވެ. ނަމަވެސް ބޭރު ގައުމުތަކުގެ ވާހަކަ ބާއްވާށެވެ؛ ދިވެހި މަސައްކަތްތެރިންނަށް ހައްގު މިންވަރު ހޯދަމާ ހިނގާށެވެ.\nރާއްޖޭގެ ހިތްގައިމު ޓޫރިޒަމް އިންޑަސްޓްރީން ފަށަމާ ހިނގާށެވެ؛ މަސައްކަތްތެރިންގެ ވާހަކަ އަކީ އެ ހިތްގައިމު އިންޑަސްޓްރީގެ އަނދިރި ފަރާތެވެ. މަސައްކަތްތެރިންނަށް ހައްގު މިންވަރު ނުލިބޭތަނުގައި، މަސައްކަތް ކުރަން ދިވެހިންނަށް ލިބޭ ފުރުސަތުތައް ވެސް މަދެވެ. ދިވެހިންނަށް ލިބޭ ފުރުސަތަތުތައް ހަނި ކަމަށް މި ބުނަނީ، އިންޑަސްޓްރީގެ އިސް މަގާމުތަކުގައި ބޭރު މީހުން ގިނަވުމެވެ. ނުވަތަ އެއް ވަރެއްގެ މަގާމެއްގައި ތިބޭއިރު ވެސް ދިވެހިންނާއި ބޭރު މީހުނާ ދެމެދު އިންތިހާ އަށް ތަފާތުކުރުންތައް ގެންގުޅޭތީ އެވެ.\nމި ވާހަކަތައް ފެށުމުން އަޅުގަނޑުގެ ހަނދާނަށް އައީ، މީގެ ދުވަސްކޮޅެއް ކުރިން ނިއުސް ރޫމަށް ލިބުނު ފޯނު ކޯލެކެވެ. ނަން ނުޖަހަން ޝަރުތުކޮށް އޭނާ އޮއްސާލީ، ޓޫރިޒަމް ސެކްޓާގައި މަސައްކަތް ކުރާ ދިވެހިންގެ ހައްގުތައް ހިމާޔަތް ނުކޮށްދެވޭ ވާހަކަ އެވެ. ރައްޖޭގެ އެންމެ ބޮޑު އެއް ކުންފުނީގެ އިސް މަގާމެއްގައި ހުރި ބޭފުޅާ ވިދާޅުވީ ދިވެހިން ރިސޯޓް އިންޑަސްޓްރީގައި އުޅޭ ގޮތް ފެނިފައި އޭނާ އަށް ހަމަ އަށް ރޭގަނޑު ނިދަން ވެސް ދަތިވާ ކަމަށެވެ.\n"އަޅުގަނޑަށް ބޭނުން ގަޑިއަކު ބޭނުން ތާކަށް ދެވޭނެ. އަޅުގަނޑުގެ މުސާރަ ވެސް މިނިސްޓަރަކަށް ވުރެ ބޮޑު. އެކަމަކު އަޅުގަނޑަށް ދިވެހިން މި އިންޑަސްޓްރީގައި އުޅެންޖެހޭ ދަތި ގޮތްތައް ފެނިފައި ރޭގަނޑު ހަމަ އަށް ނިދާވެސް ނުލެވޭ،" މާޔޫސް ކަމާއި އެކު އޭނާ ކިޔައިދިނެވެ.\nއޭނާ އަކީ ކުންފުންޏެއްގެ އިސް މަގާމެއްގައި ހުރި ދިވެއްސެކެވެ؛ ޓޫރިޒަމް ސެކްޓަރުގައި މަސައްކަތް ކުރާ ދިވެހިންގެ ހައްގުތައް ހިމާޔަތް ކުރަން އަޑު އުފުލާ މީހެކެވެ. ނަމަވެސް އެފަދަ މީހުން އިތުރުވާން ޖެހެ އެވެ. ތިބާ އަށް ފުދުނަސް، ދެން ތިބޭ މީހުންނަށް ހައްގު މިންވަރު ނުލިބޭކަން ދަނެ، އެ ހައްގުތައް ހޯދައިދޭން މަސައްކަތް ކުރާ މީހުން އިތުރުވާން ޖެހެ އެވެ.\nއެންމެ ބޮޑު ގޮންޖެހުން: މުސާރަ ކުޑަވުން!\nޓޫރިޒަމް ސެކްޓަރު ދޫކޮށްލުމަށް ފަހު، ރާއްޖޭގެ ހުރިހާ އިންޑަސްޓްރީ އަކަށް ބެލި ކަމުގައި ވީނަމަވެސް މަސައްކަތްތެރިންނަށް ދިމާވާ އެންމެ ބޮޑު ގޮންޖެހުމަކީ މުސާރަ ކުޑަވުމެވެ. ހާއްސަކޮށް ސިވިލް ސާވިސްގެ މުވައްޒަފުންނަށް މުސާރަ ކުޑަ ކަމުގެ ޝަކުވާތައް އިންތިހާ؛ އެ ކަމަށް ސިވިލް ސާވިސް ކޮމިޝަނުން ވެސް އެއްބަސްވެ އެވެ.\n"ތިބި މުވައްޒަފުން ވެސް ވަޒީފާއިން ވަކިވެގެން ބޮޑު މުސާރަތަކަށް ދައުލަތުގެ އެހެން ވަޒީފާތަކަށާއި ކުންފުނިތަކުގެ ވަޒީފާތަކަށް ދާ މައްސަލައަކީ ދިވެހި ސިވިލް ސާވިސް އަށް އެންމެ ބޮޑު ހީނަރުކަން ކުރިމަތިވަމުންދާ މައްސަލަ،" މިދިޔަ އަހަރުގެ މޭ ޑޭގައި ސިވިލް ސާވިސް އިން ނެރުނު ބަޔާނުގައިވެ އެވެ.\nސިވިލް ސާވިސްގެ އިތުރުން ޓޫރިޒަމް، ކޮންސްޓްރަކްޝަން ފަދަ ސިނާއަތްތަކުގައި ވެސް މުސާރަ ކުޑަވުމުގެ މައްސަލަތައް އެބަހުއްޓެވެ. އަދި ހާއްސަކޮށް ރިސޯޓްތަކުގައި މަސައްކަތް ކުރާ މުވައްޒަފުންނަށް، ހައްގު މިންވަރަށް ސާވިސް ޗާޖް ނުދޭކަމުގެ ޝަކުވާތަކަކީ، ހައްލެއް ނުލިބި ދިގުދެމިގެން ގޮސްފައިވާ ކަމެކެވެ.\nމިނިވަން ވޭޖް: މަސައްކަތްތެރިންގެ ހައްގުގައި މުހިންމު ކަމެއް!\nމޭ ޑޭ އާ ގުޅޭގޮތުން ރައީސް އިބްރާހިމް މުހައްމަދު ސޯލިހު ނެރުއްވި ހިތަބުގައި ވެސް ވަނީ، މިވަގުތު ކުރަންޖެހޭ އެންމެ މުހިންމު އެއް ކަމަކީ ވަޒީފާ އަދާކުރާ ފަރާތްތަކަށް ދެވޭނެ އެންމެ ކުޑަ އުޖޫރަ ކަނޑައެޅުން ކަމަށް ވިދާޅުވެފަ އެވެ.\n"ވަޒީފާގެ ބާޒާރަށް ވީހާ ގިނަ ދިވެހިން ނެރުމަށްޓަކައި މިހާރުން މިހާރަށް ކުރަންޖެހިފައިވާ އެންމެ މުހިންމު އެއް ކަމަކީ ވަޒީފާ އަދާކުރާ މީހުންނަށް އެންމެ ކުޑަމިނުން ދެވޭނެ އުޖޫރަ ކަނޑައެޅުމެވެ. ގާނޫނީ އޮނިގަނޑުގެ ތެރެއިން އެކަން ހައްލު ކުރުމަށްޓަކައި ކަމާ ގުޅުންހުރި ފަރާތްތަކާ އެކު މި އަންނަނީ މަޝްވަރާ ކުރަމުންނެވެ." ރައީސް ވިދާޅުވި އެވެ.\nމިނިމަމް ވޭޖް ނުވަތަ އެންމެ ކުޑަ އުޖޫރަ ކަނޑައެޅުމަކީ އެމްޑީޕީގެ އެޖެންޑާ 19 ގައި ވެސް ފާހަގަ ކޮށްލެވޭ މުހިންމު ކަމެކެވެ. އެމްޑީޕީ އަށް މަޖިލީހުގެ ސްޕަ މެޖޯރިޓީއެއް ލިބުނު އިރު، މި ފަހަރު އެ ޕާޓީން އިންތިހާބު ކާމިޔާބު ކުރި ސިޔާސަތުތައް ހަގީގަތަކަށް ހެދުމަށް ހުރަހެއް ނެތެވެ.\nއެހެންކަމުން، އާ މަޖިލީސް ހުވާކުރަން ތައްޔާރުވާއިރު، މަސައްކަތްތެރިންގެ އުންމީދު ވެސް އާ ކުރަން އެބަ ޖެހެ އެވެ. މިނިމަމް ވޭޖްގެ އިތުރުން ރާއްޖޭގެ އަދުލު އިންސާފުގެ ނިޒާމު ހަރުދަނާވުމަކީ ވެސް މަސައްކަތްތެރިންނަށް، ބޮޑެތި ކުންފުނިތަކުން ކުރާ ނުރަނގަޅު ކަންކަން ރިޕޯޓްކޮށް، އަދުލު އިންސާފު ހޯދުމަށް ވެސް ލިބިގެން ދާނެ އިތުރު ހިތްވަރެކެވެ.\nޓްރޭޑް ޔޫނިއަން: ހައްގުތައް ކަށަވަރުކުރަން މުހިންމު މަސައްކެތެއް!\nޓްރޭޑް ޔޫނިއަންތައް ނުވަތަ މަސައްކަތްތެރިންގެ ޖަމާއަތްތައް ހެދުމުގެ ފުރުސަތުތައް ރާއްޖޭގައި ދޭން އެބަ ޖެހެ އެވެ. ދުނިޔޭގެ ކުރި އަރާފައިވާ ގައުމުތަކުގައި މަސައްކަތްތެރިންގެ ހައްގުތައް ކަށަވަރު ކޮށްދިނުމަށް އެންމެ މުހިންމު ރޯލެއް އަދާކުރަނީ މިފަދަ ޖަމާއަތްތަކުންނެވެ.\nރާއްޖޭގެ ގާނޫނު އަސާސީގައި ވެސް، ޖަމިއްޔާތައް ނުވަތަ ޖަމާއަތްތައް އުފައްދައިގެން، އެފަދަ ޖަމިއްޔާތަކުގައި ބައިވެރިވުމުގެ ހައްގު މަސައްކަތްތެރިންނަށް ލިބިދެ އެވެ. އަދި އެފަދަ ޖަމިއްޔާއެއް ނުވަތަ ޖަމާއަތެއްގައި ބައިވެރިވުމަކީ، ވަޒީފާއިން ވަކިކުރެވޭނެ ކަމެއް ނޫން ކަމަށް ވަޒީފާ އާ ބެހޭ ގާނޫނުގައި އެބައޮތެވެ. އޭގެ އިތުރުން މަސައްކަތްތެރިންނަށް ހަޅުތާލު ކުރުމުގެ ގޮތުން، މަސައްކަތް ހުއްޓާލުމުގެ ހައްގު ވެސް ގާނޫނު އަސާސީން ލިބިދީފައި ވެއެވެ.\nގާނޫނު އަސާސީގައި ލިބިދީފައިވާ ހައްގުތަކުގެ އިތުރުން ރާއްޖޭން ވަނީ އިންޓަނޭޝަނަލް ލޭބަ އޮގަނައިޒޭޝަން (އައިއެލްއޯ) މުހިންމު އަށް މުއާހަދާއެއްގައި ބައިވެރިވެ، ސޮއި ކޮށްފަ އެވެ. އެ މުއާހަލާތަކުގެ ދަށުން ވެސް މަސައްކަތްތެރިންގެ ޖަމާއަތްތައް ހަދައި، ދިމާވާ މައްސަލަތައް ހައްލު ކުރުމަށް ޖަމާއަތްތަކުން މަސައްކަތް ކުރެވޭނެ ގޮތްތައް ހަދަން ޖެހެ އެވެ.\nމަސައްކަތްތެރިންގެ ހައްގުތައް ހޯދުމަށް އެހީތެރިވާ ޖަމިއްޔާތައް ހުރި ނަމަވެސް، މިހާތަނަށް ޓްރޭޑް ޔޫނިއަނެއް ރާއްޖޭގައި ރަސްމީކޮށް އުފެދިފައި ނެތީ، އެކަމާ ގުޅޭ ގާނޫނީ އޮނިގަނޑެއް މިހާތަނަށް އެކުލަވާލެވިފައި ނެތުމުން ކަމަށް، ބައެއް ޖަމިއްޔާތަކުން ފާހަގަ ކުރެ އެވެ.\nމީގެ ކުރިން، 2011 ވަނަ އަހަރު އެފަދަ ގާނޫނެއް އެކުލަވާލުމަށް އައިއެލްއޯ އާއި ސަރުކާރުގެ އިތުރުން ވިޔަފާރިވެރިން ގުޅިގެން ބިލެއް އެކުލަވާލި އެވެ. ނަމަވެސް އޭރު ވެރިކަން ބަދަލުވެގެން ރާއްޖެ އަށް ދިމާވި ސިޔާސީ އޮއިވަރުގައި ޖެހި، އެ ބިލް ގާނުނަކަށް ނުވެ ދިގުލައިގެން ދިޔައީ އެވެ.\nމަސައްކަތްތެރިންގެ ދުވަސް ފާހަގަ ކުރާއިރު، ރާއްޖޭގައި މަސައްކަތްތެރިންގެ ހައްގުތައް ކަށަވަރު ކުރުމަށް ގިނަ ކަންތައްތަކެއް ކުރަން ޖެހެ އެވެ. އެގޮތުން އާ ސަރުކާރާއި، އެމްޑީޕީގެ ސްޕަ މެޖޯރިޓީ މަޖިލީހެއް ހުވާކުރަން ތައްޔާރުވާއިރު، މަސައްކަތްތެރިން ތިބީ އެ މީހުންގެ ހައްގުތައް ކަށަވަރު ކުރުމުގެ ވާހަކަ ދައްކާފައި މިފަހަރު ނިންމާނުލާ، ސަރުކާރުގެ އަމަލުތަކުން އެކަން ދައްކައި، މަސައްކަތްތެރިންނަށް ހައްގު މިންވަރު ހޯދައިދޭނެ ކަމުގެ އުންމީދުގަ އެވެ.\nވަޒީފާ ވަޒީފާއިން ވަކިކުރުން


Gaumehge verikan ehfaharaai dhemeehakah nukureveyne: Rozaina – Iru\nގައުމެއްގެ ވެރިކަން އެއްފަހަރާއި ދެމީހަކަށް ނުކުރެވޭނެ: ރޮޒައިނާ\nލަހޫ· 13 އޮގަސްޓް 2020\nގައުމެއްގެ ވެރިކަން އެއްފަހަރާއި ދެމީހަކަށް ނުކުރެވޭނެ ކަމަށާއި އަދި އެކަން ކުރާނަމަ ނިކުންނާނީ ހުސް ގޯސް ނަތީޖާ ކަމަށް އައްޑޫ މީދޫ ދާއިރާގެ އެމްޑީޕީ މެމްބަރު ރޮޒައިނާ އާދަަމް ވިދާޅުވެއްޖެ އެވެ.\nމިއަދު ހެނދުނު ރޮޒައިނާ ކުރެއްވި ޓްވީޓުގައި ވިދާޅުވީ ރައްޔިތުން އެމްޑީޕީއަށް ވެރިކަން ދިނުމަށް ފަހު ސީދާ ރައީސް އިބްރާހީމް މުހައްމަދު ސޯލިހު، ނިސްބަތްވާ ޕާޓީއަށް މަޖިލީހުން 65 ގޮނޑި ދީފައި ވަނީ އުނދަގުލަކާއި ނުލާއި މެނިފެސްޓޯގައިވާ ކަންކަން ހާސިލުކުރުމަށް ކަމަށެވެ. އަދި އެމްޑީޕީއަށް ރައްޔިތުން ވޯޓު ދިނީ އިދިކޮޅު ޕާޓީއަށް ހެދިގެން ރައީސް ޖެއްސުން ކުރަން ނޫން ކަމަށް ވިދާޅުވި އެވެ.\nރޮޒައިނާ ވިދާޅުވީ، ގައުމެއްގެ ވެރިކަން އެއްފަހަރާ ދެމީހުންނަށް ނުކުރެވޭނެ ކަމަށެވެ. އަދި އެކަން ކުރަން އުޅޭނަމަ، ނުކުންނާނީ ހުސް ގޯސް ކަމަށް ރޮޒައިނާ ވިދާޅުވި އެވެ.\n“އަޅުގަނޑު ޕާޓީ ފުނޑާކަށް ނޫޅެން، އަދި އަޅުގަނޑު ކަހަަލަ ނިކަމެތި މީހަކަށް މި ޕާޓީއެއް ނުފުޑޭނެ. އެކަން ކުރެވޭނީ ބޮޑުންނަށް. ތި މެސެޖް ރައްދު ކުރަން ޖެހޭ މީހާއަށް ކުރޭ. އަހަރެން މިހުރީ ޕާޓީގެ ލީޑަރު ރައީސް އިބްރާހިމް މުހައްމަދު ސޯލިހްގެ ފަހަތުގައި،” އެމްޑީޕީގެ ރައީސް އަދި މަޖިލިސް ރައީސް މުހައްމަދު ނަޝީދަށް ނުސީދާ ބަހުގެ ހަމަލާތަކެއް ރައްދުކޮށް ރޮޒައިނާ ވިދާޅުވި އެވެ.\n6 ފެބުރުވަރީ 2021\nއެދެނީ އޭޕްރީލް 10 ގައި އިންތިޚާބު ބާއްވަން: ރައީސް ނަޝީދު\nރޮޒައިނާ ވަނީ މިކަމާ ގުޅިގެން އިތުރު އެހެން ޓްވީޓްތަކެއް ވެސް ކުރައްވާފައެވެ. އޭނާ ވިދާޅުވީ، އެމްޑީޕީ ކުރި އަރުވަން “ވެހުނުހާ ވާރެއެއްގައި، ދިން އައިވެއްގައި” ހަތް އަހަރު ދުވަހު މަސައްކަތް ކޮށްފައިވާނެ ކަމަށެވެ. އަދި އެމްޑީޕީއަކީ، ހުރިހާ މެމްބަރުންގެ ޕާޓީއެއް ކަމަށާއި ޕާޓީގެ ކަންކަމަށް އެންމެންނަށްވެސް ގޮތް ކިޔޭނެ ކަމަށެވެ.\nރޮޒައިނާ ރައީސް ނަޝީދަށް ނުސީދާ ބަހުގެ ހަމަލާތަކެއް ދެއްވި އިރު، އެމަނިކުފާނު އިސްވެ، އިކޮނޮމިކް މިނިސްޓަރު ފައްޔާޒުގެ އިތުބާރު ނެތް ކަމުގެ މައްސަލައެއް ހުށަހެޅުމަށް އެމްޑީޕީ ތެރެއިން ދަނީ މަސައްކަތް ކުރަމުންނެވެ. އަދި އެއާއެކު ޕާޓީ ތެރޭގައި ބައިބައިވުން ވަނީ އުފެދިފަ އެވެ.


Komandoo dhaairaage bodu bi-election: 2023 riyaasee inthikhaabuge furathama test! - One Online\nކޮމަންޑޫ ދާއިރާގެ އިންތިހާބުގައި ވާދަކުރައްވާ ތިން ކެންޑިޑޭޓުން ކަމަށްވާ ރަޝީދާއި މޫސާ ފަތުހީ އަދި އަބްދުލް ހަންނާނު އިދުރީސް (ކ.ވ) -- ވަން ގްރެފިކްސް: މޫސާ ޝިފާޒް\nރާއްޖޭގެ ކޮންމެ ދިމާލަކުންވެސް މިހާރު އިވެމުންދަނީ އެއް އަޑެކެވެ. އެއީ ކޮމަންޑޫ ދާއިރާގެ ބައި އިލެކްޝަންގެ ވާހަކަތަކެވެ. ކޮމަންޑޫ ދާއިރާގެ ގޮނޑި މީގެ ކުރިން ފުރުއްވަމުން ގެންދެވީ ހުސެއިން ވަހީދެވެ. ހުސެއިން ވަހީދު ވަނީ މިދިޔަ ޑިސެމްބަރު 13 ވަނަ ދުވަހުގެ ރޭ އަވަހާރަވެފައެވެ. ހުސެއިން ވަހީދު އަވަހާރަވުމާ ގުޅިގެން ކޮމަންޑޫ ދާއިރާގެ ގޮނޑި މިވަނީ ހުސްވެފައެވެ.\nމާދަމާ ބާއްވާ ކޮމަންޑޫ ދާއިރާގެ ބައި އިލެކްޝަނަށް މުޅި ގައުމުހެން އަންނަނީ ތައްޔާރުވަމުންނެވެ. ހުސްވެފައިވާ ކޮމަންޑޫ ދާއިރާގެ ގޮނޑިއަށް ކުރިމަތިލާފައިވަނީ ތިން ކެނޑިޑޭޓުންނެވެ. އެއީ އެމްޑީޕީގެ ފަރާތުން މުހައްމަދު ރަޝީދާއި އިދިކޮޅު ޕީޕީއެމްގެ ފަރާތުން މޫސާ ފަތުހީ އާދަމް އަދި މޯލްޑިވްސް ނޭޝަނަލް ޕާޓީގެ ފަރާތުން އަބްދުލް ހަންނާނު އިދުރީސްއެވެ.\nކޮމަންޑޫ ދައިރާގެ ބައި އިލެކްޝަން އިއުލާން ކުރެވިގެން ދިއުން ވެގެންދިޔައީ ފަހުގެ ތާރީހުގައި ރާއްޖޭގެ ސިޔާސީ މަސްރަހު ހަލަބޮލި ކޮށްލި ކަމަށެވެ. އެގޮތުން އެމްޑީޕީ އާއި ވާދަވެރި ޕީޕީއެމްގެ އިތުރުން އެމްއެންޕީގެ "ފޯކަސް" މުޅީންހެން މި ގޮނޑިއަށް ބަދަލުކޮށްލިއެވެ. ކުރެވެންހުރި ހުރިހާ ކަމެއް ކޮށްގެން ނަމަވެސް މި ގޮނޑި ހާސިލުކުރުމަށް މިވަނީ އަޒުމަކަށްވެފައެވެ.\nމީގެ ކުރިން ނުދެކޭ ވަރަށް އެދާއިރާގެ ރައްޔިތުން އަންނަނީ ތަރައްގީގެ މަޝްރޫއުތައް ދެކެމުންނެވެ. އަޑު ނާހާ ވަރަށް އެދާއިރާގެ ވާހަކަތައް އަންނަނީ ދެކެވެމުންނެވެ. އެދާއިރާއަށް މީގެ ކުރިން ނުލިބޭ އެތައް "އެޓެންޝަން" އެއް އަންނަނީ ލިބެމުންނެވެ. ނަމަވެސް އެންމެންގެވެސް އޮތީ އެންމެ ސުވާލެކެވެ. ކޮމަންޑޫ ދާއިރާގެ ގޮނޑި މިހާ މުހިންމު ވަނީ ކީއްވެ ހެއްޔެވެ؟\n3 ފެބުރރައީސް ސޯލިހާއި ރައީސް ނަޝީދު ކޮމަންޑުއަށް ވަޑައިގަތުމަށް ފްލައިޓިގައި --- ފޮޓޯ: އެމްޑީޕީ\nސަރުކާރުން މިވަނީ ކޮމަންޑޫ ދާއިރާގެ ގޮނޑި ކާމިޔާބު ކުރުމަށް "ފޫގަޅާ" ލައިފައެވެ. އެ ދާއިރާއަށް އެތައް މަޝްރޫއުތަކެއް އަންނަނީ ހިންގަމުންނެވެ. އޭގެ ތެރެއިންވެސް އެންމެ މުހިންމު އެއް މަޝްރޫއަކީ ދަށުކޮމަންޑޫ އާއި މަތި ކޮމަންޑޫ ގުޅައިލުމެވެ. ރައީސް އިބްރާހިމް މުހައްމަދު ސޯލިހް ވައުދުވެވަޑައިގެންނެވިތާ ކުޑަ ދުވަސްކޮޅެއްގައި މިވަނީ އެ މަޝްރޫއުގެ މަސައްކަތް ފެށިފައެވެ.\nމީގެ އިތުރުން އެދާއިރާގެ ރަށްރަށުގައި ފެނާއި ނަރުދަމާގެ މަސައްކަތްތަކާއި މަގުހެދުމުގެ މަސައްކަތްތަކުގެ އިތުރުން ދަނޑުތައް ހެދުމުގެ މަސައްކަތްވެސް ކުއްލިއަކަށް ފަށައިގެން އަންނަނީ ކުރިއަށެވެ. އަދި އެވެސް އެންމެ ހަލުވި ސްޕީޑްގައެވެ.\nމަޝްރޫއުތަކާ ހިސާބުން ނިމުނީއެއް ނޫނެވެ. ކޮމަންޑޫ ދާއިރާގެ ކެމްޕެއިން ޓީމަށް ނަޒަރު ހިންގާލުން މުހިންމެވެ. އެމްޑީޕީގެ ބިޔަ ޓީމަކުން އަންނަނީ މުޅި ދާއިރާ "ކުޑަކުރަމުން"ނެވެ. ރައީސް ސޯލިހާއި މަޖިލިސް ރައީސް މުހައްމަދު ނަޝީދު ހިމެނިވަޑައިގަންނަވާހެން ބޮޑު ޓީމެއް އެކުލަވާލައި އެ ދާއިރާއަށް ވަޑައިގެން ކެމްޕެއިންގެ ކަންކަން ކުރިޔަށް އެބަ ގެންދަވައެވެ. އެންމެ ފަހަރަކު ނޫނެވެ. ވޯޓް ހޯދުމަށް ކުރެވެންހުރި ހުރިހާ މަސައްކަތެއް ހުރިހާ ގޮތަކުން ކުރަމުންނެވެ. އެންމެ "ތަންފުކެއް"ވެސް ދޫނުދީއެވެ. މިފަހަރުގެ ކެމްޕެއިން ޓީމް ވަރަށްވެސް ތަފާތެވެ.\nމިފަހަރުގެ ކެމްޕެއިން ޓީމުގައި ކޯލިޝަން ހިމެނިގެން ދިއުމަކީ އެންމެ ތަފާތު ވެގެންދާ އެއް ސަބަބެވެ. ރައީސް ސޯލިހުގެ އެދިވަޑައިގަތުމަށް ޖުމްހޫރީ ޕާޓީ އާއި އަދާލަތު ޕާޓީންވެސް މިވަނީ ސަރުކާރަށް މިގޮނޑި ހޯދައިދިނުމަށް އަތުކުރި އޮޅާލައިފައެވެ.\nއެގޮތުން އެންމެ ފުރަތަމަ ކެމްޕެއިނަށް ވަޑައިގެންނެވީ ނައިބު ރައީސް ފައިސަލް ނަސީމެވެ. ނައިބު ރައީސް ވަނީ އެމްޑީޕީގެ ޓީމާއެކު ކޮމަންޑޫ ދާއިރާގެ ރަށްތަކަށް ވަޑައިގެން ވޯޓް ހޯދުމަށް މަސައްކަތް ކުރައްވައިފައެވެ. ނައިބު ރައީސް އެ ދާއިރާގެ ރަށްތަކަށް ވަޑައިގަތީ ޖުމްހޫރީ ޕާޓީގެ ބައެއް އިސްވެރިންނާވެސް އެކުގައެވެ.\nހޯމް މިނިސްޓަރު އިމްރާން، އެމްޑީޕީގެ މަރޮށި ކެމްޕޭން ޓީމާއެކު-- ފޮޓޯ: އެމްޑީޕީ\nނައިބު ރައީސަށްފަހު އެމަނިކުފާނު ނިސްބަތްވެވަޑައިގަންނަވާ ޕާޓީ، ޖޭޕީގެ ލީޑަރު ގާސިމް އިބްރާހިމްވެސް އަންނަނީ އެޕާޓީގެ އިސް ބޭފުޅުންނާއެކު ކޮމަންޑޫ ދާއިރާއަށް ވަޑައިގެން ކެމްޕެއިން ކުރައްވަމުންނެވެ. ގާސިމް ވަނީ އެމްޑީޕީން ބޭއްވި ޖަލްސާތަކުގައި ބައިވެރިވެވަޑައިގެން ސަރުކާރަށް ވަރަށް ބޮޑަށް ތައުރީފު ކުރައްވައިފައެވެ. ސަރުކާރަށް މި ގޮނޑި އެހާ މުހިންމުވާ ސަބަބުތައްވެސް ވަރަށް ބޮޑަށް ވިދާޅުވެދެއްވައިފައެވެ.\nގާސިމްގެ އިތުރުން އަދާލަތު ޕާޓީގެ އިސްވެރިންވެސް އަންނަނީ މިފަހުން އެދާއިރާއަށް ވަޑައިގެން ރާޝިދުއަށް ކެމްޕެއިން ކުރައްވަމުންނެވެ. އެގޮތުން އަދާލަތު ޕާޓީގެ ރައީސް އިމްރާން އަބްދުﷲ ވަނީ އަދާލަތުގެ އިސްވެރިންނާއެކު ވަޑައިގެން ރާޝިދަށް ވޯޓް ހޯއްދެވުމަށް މަސައްކަތް ކުރައްވައިފައެވެ. އިމްރާން އަންނަނީ އެމްޑީޕީގެ ކެމްޕެއިން ޓީމާއެކު ހުރިހާ ރަށަކަށް ވަޑައިގެން ރާޝިދުއަށް ވޯޓް ހޯއްދެވުމަށް އެރަށްރަށުގެ ރައްޔިތުންނާ ވެސް ބައްދަލުކުރައްވަމުންނެވެ.\nއެމްޑީޕީން ބުނާ ގޮތުން އެޕާޓީއަށް މި ގޮނޑި މުހިންމު ވަނީ ކީއްވެ؟\nކޮމަންޑޫ ދާއިރާގެ ގޮނޑި ސަރުކާރަށް ވަރަށްވެސް މުހިންމުކަން ކެމްޕެއިން ޓީމުންވެސް އެނގެއެވެ. ނަމަވެސް ސަރުކާރަށް މި ގޮނޑި މިހާ މުހިންމު ވަނީ ކީއްވެ ހެއްޔެވެ؟ މި ގޮނޑި ލިބުމުން ސަރުކާރަށް އޮތީ ކޮން ފައިދާއެއް ހެއްޔެވެ؟\nއެމްޑީޕީގެ އިސްވެރިން ބުނާ ގޮތުގައި މި ގޮނޑި ސަރުކާރަށް ލިބިއްޖެ ނަމަ މަޖިލީހުގެ ތެރެއިން ކުރަން ހުރި ކަންކަން ކުރުމަށް އިތުރަށް ފަސޭހަވެގެންދާނެއެވެ. އެގޮތުން ސަރުކާރުން ހުށަހަޅާ ބިލްތައް ފާސް ކުރުމަށް ފަސޭހަކަތަކެއް ލިބި، ސަރުކާރުން އެދޭ ގޮތަށް ރައްޔިތުން ބޭނުންވާ ކަންކަން ކުރުމަށް މަގުފަހި ކުރެވިގެންދާނެއެވެ.\nރައީސް ސޯލިހުވެސް ވަނީ އެފަދަ މޭރުމަކުން ވާހަކަފުޅުދައްކަވައިފައެވެ. އެގޮތުން އެމްޑީޕީއަށް ކޮމަންޑޫ ދާއިރާގެ ގޮނޑި މުހިންމީ އެ ދާއިރާގެ ތަރައްގީއަށް ކަމަށާއި ވެރިކަންކުރާ ޕާޓީއެއްގެ މެންބަރުން ތިބުމުން ތަރައްގީގެ މަޝްރޫއުތައްް ކުރިއަށް ގެންދަން ފަސޭހަވާނެ ކަމަށް ރައީސް ވިދާޅުވެފައިވެއެވެ.\n3 ފެބްރުއަރީ 2022، ކޮމަންޑޫ ދާއިރާގެ ބައި- އިލެކްޝަނުގައި އެމްޑީޕީގެ ފަރާތުން ވާދަކުރާ މުހައްމަދު ރާޝިދުގެ ކެމްޕޭނު ޖަލްސާގައި ރައީސް އިބްރާހީމް މުހައްމަދު ސޯލިހު ވާހަކަފުޅު ދައްކަވަނީ -- ފޮޓޯ: އެމްޑީޕީ\n"އިލާހީ ގާނޫނާ އެއްގޮތަށް ކަންތައްތައް ނިމި، ހުސައިން ވަހީދު އަަޅުގަނޑުމެންނާ ވަކިވެ އެ ދިޔައީ. އެހެންނަމަވެސް ތިޔަ ބޭފުޅުން 2019 ވަނަ އަހަރު ރައްޔިތުންގެ މަޖިލީހަށް އިންތިހާބުކުރީ ފިކުރެއް. އެ ފިކުރު އެބައޮތް. އެ ވިސްނުން އެބަ އޮތް. އެކަން ދަމަހައްޓަން ޖެހޭނެ، އެކަން އެގޮތުގައި ބޭއްވުމަކީ މި ދާއިރާގެ ތަރައްގީއަށްޓަކައި އަޅުގަނޑުމެން ކުރަން ނިންމާފައި ހުރި ކަންތައްތައް އަވަސްވެ، ފުރިހަމަވެގެންދާނެ ކަމެއް،" ރައީސް ވިދާޅުވެފައިވެއެވެ.\nމީގެ އިތުރުން އެގޮނޑި އެމްޑީޕީއަށް މުހިންމުވާ އަނެއް ސަބަބަކީ ބޭރުގައުމުތަކުގެ އިތުބާރު ސަރުކާރަށް ހޯދުމެވެ. މި ގޮނޑި ކާމިޔާބު ކުރެވިއްޖެނަމަ ސަރުކާރަށް އަދިވެސް ރައްޔިތުންގެ އިތުބާރު އޮތްކަން ބޭރުގެ ފަރާތްތަކަށް ސާފުކޮށްދެވޭނެއެވެ. އަދި އެކަމުން ރައްޔިތުންނަށް އޮތީ ފައިދާ ކަމަށްވެސް ގާސިމް ވިދާޅުވެފައިވެއެވެ.\n"މިގޮނޑި ކާމިޔާބުވެގެން ދިއުމަކީ ބޭރުގެ ގައުމުތަކުން އެހީތަކާއި މަދަދު ލިބުމުގައި ވަރަށް ވެސް ކުލަ ގަދަކޮށް ދިވެހި ސަރުކާރަށް އަދި ރައީސުލްޖުމްހޫރިއްޔާއާ ދެމެދުގައި އޮންނަންވީ ގާތްކަން އިތުރު ވެގެންދާނެ ކަމެއް،" ގާސިމް ވިދާޅުވެފައިވެއެވެ.\n3 ފެބްރުއަރީ 2022، ކޮމަންޑޫ ދާއިރާގެ ބައި- އިލެކްޝަނުގައި އެމްޑީޕީގެ ފަރާތުން ވާދަކުރާ މުހައްމަދު ރާޝިދުގެ ކެމްޕޭނު ޖަލްސާގައި ޖުމްހޫރީ ޕާޓީގެ ލީޑަރު، މާމިގިލި ދާއިރާގެ ރައްޔިތުން މަޖިލީހުގެ މެންބަރު ގާސިމް އިބްރާހީމް ވާހަކަ ދައްކަވަނީ -- ފޮޓޯ: އެމްޑީޕީ\nއިދިކޮޅު، ޕީޕީއެމަށް މިގޮނޑި އަދި މާ މުހިންމު؟\nކޮމަންޑޫ ދާއިރާގެ ބައި އިލެކްޝަން އިއުލާނު ކުރުމާއެކު ޕީޕީއެމުންވެސް އަވަސްވެގަތީ އެދާއިރާއަށް ކެންޑިޑޭޓެއް ނެރުމަށެވެ. އެގޮތުން ފަތުހީ ކުރިއަށްނެރެ، ޕީޕީއެމުންވެސް މިވަނީ ވަރުގަދަ ކެމްޕެއިނެއް ފަށައިފައެވެ. އެގޮތުން ޕީޕީއެމްގެ އިސްވެރީން އެ ދާއިރާގެ ރަށްތަކަށް ވަޑައިގެން ފަތުހީއަށް ވޯޓް ހޯދުމަށް އަންނަނީ ވަރަށް ބޮޑަށް މަސައްކަތް ކުރަމުންނެވެ. އިދިކޮޅު ލީޑަރު އަދި ކުރީގެ ރައީސް އަބްދުﷲ ޔާމީންވެސް ވަނީ ވަޑައިގެން ކެމްޕެއިން ކުރައްވައިފައެވެ.\nޕީޕީއެމުން ބުނާ ގޮތުގައި އެ ގޮނޑި އެޕާޓީއަށް އެހާ މުހިންމު ވަނީ ސަރުކާރުގެ އަނިޔާވެރިކަން ނިމުމަކަށް ގެނައުމަށެވެ. އަދި ސަރުކާރުން ގައުމު ވިއްކާލުމަށް ކުރަމުންދާ ކަންކަން ހުއްޓުވުމަކީވެސް އެ ގޮނޑި ލިބިގެންވާން ހުރި ކަންކަން ކަމަށެވެ. މީގެ އިތުރުން ރާއްޖޭގައި އިސްލާމްދީން ދެމެހެއްޓުމަށްވެސް އެ ގޮނޑި ޕީޕީއެމަށް މުހިންމު ކަމަށް އެމީހުން ބުނެއެވެ.\nއެޕާޓީއަށް ގޮނޑި މުހިންމުވާ އަނެއް ސަބަބު ވަރަށްވެސް ސާފެވެ. އެއީ މަޖިލީހުގައި އެޕާޓީގެ ބާރު ގަދަ ކުރުމެވެ. އެގޮތުން ސަރުކާރު ޖަވާބުދާރީ ކުރުވައި ރައްޔިތުން އަޑު އުފުލުމަށް ފަސޭހަވުމެވެ. ސަރުކާރުން ހިންގާ ގާނޫނާ ހިލާފު ކަންކަމާ ދެކޮޅަށް އަޑު އުފުލައި އެކަންކަން ހުއްޓުވުމަށްޓަކައި ޕީޕީއެމަށް ކޮމަންޑޫ ދާއިރާގެ ގޮނޑި މުހިންމު ކަމަށް އިދިކޮޅު ލީޑަރު ޔާމީން ވަނީ ވިދާޅުވެފައެވެ.\n"ސަރުކާރުގައި މިހާތަނަށް ތިބެއްޖެދޯ 65 މެންބަރުން، މި ގޮނޑި (ކޮމަންޑޫ ދާއިރާގެ) ލިބުނީމާ އަނެއްކާވެސް މިވަނީ 65. އެހެންވީމަ ގޮނޑީގެ އަދަދު ގިނައިން ލިބިގެންނެއް ސަރުކާރަށް ވަކި ކުރެވޭނެ އިތުރު ކަމެއް އޮންނާނެ ކަމަކަށް ރައްޔިތުންނަށް މިދިޔަ ތިން އަހަރު ގަބޫލެއް ނުކުރޭ. އޭގެ ބަދަލުގައި މަޖިލީހުގައި އިދިކޮޅުގައި ތިބި ބަޔަކަށް މިތިބީ އަޅުގަނޑުމެން. އަޅުގަނޑުމެންނަށް މި ގޮނޑި ލިބުނީމާ ލިބޭ ފައިދާއަކީ ސަރުކާރު ޖަވާބުދާރީ ކުރުވުމަށްޓަކައި ރައްޔިތުންނަށް އަޑު އުފުލޭނެ. ދާއިރާގެ އަޑު އުފުލޭނެ. ހާއްސަކޮށް ސަރުކާރުން މި ކުރާ ގާނޫނާ ހިލާފު ކަންކަމާ ދެކޮޅަށް އަޑު އުފުލޭނެ،" ޔާމީން ވިދާޅުވެފައިވެއެވެ.\n13 ޖެނުއަރީ 2022، ކުރީގެ ރައީސް އަބްދުﷲ ޔާމީން ކެމްޕޭނަށް ކޮމަންޑޫއަށް ވަޑައިގެން އެރަށު ރައްޔިތުންނާ ސަލާމް ކުރައްވަނީ --- ފޮޓޯ: ޕީޕީއެމް\nއެމްއެންޕީއަށް ގޮނޑި މުހިންމު ވަނީ ކީއްވެ؟\nމިދިޔަ އަހަރު ވުޖޫދުވެގެން އައި އެމްއެންޕީންވެސް މިވަނީ ކޮމަންޑޫ ދާއިރާއަށް ކެންޑިޑޭޓަކު ނެރެފައެވެ. އެގޮތުން ޕާޓީ ޓިކެޓްގައި ހަންނާނު ނެރެ، ކެމްޕެއިން އަންނަނީ ވަރަށްވެސް ފޯރިއާއެކު ކުރަމުންނެވެ. އެގޮތުން ޕާޓީގެ ރައީސް އަދި ދަނގެތީ ދާއިރާގެ މެންބަރު ކާނަލް ރިޓަޔާޑް މުހައްމަދު ނާޒިމާއި އެމްއެންޕީގެ ނައިބު ރައީސް އަދި ރައްޔިތުންގެ މަޖިލީހުގެ ތިމަރަފުށީ ދާއިރާގެ މެމްބަރު އަބްދުﷲ ރިޔާޒް ހިމެނިވަޑައިގަންނަވާ ބޮޑު ޓީމެއް އެދާއިރާގެ ރަށްރަށަށް ވަޑައިގެން ކެމްޕެއިން ކުރައްވާފައިވެއެވެ.\nއެމްއެންޕީއަށް މި ގޮނޑި މުހިންމުވާ ދެ ސަބަބެއް އެބައޮތެވެ. އެއް ސަބަބަކީ އެމްޑީޕީ އާއި އިދިކޮޅު ޕީޕީއެމް ފިޔަވައި އެހެން ގޮތެއް ހޯދައިދިނުމެވެ. އެއީ ހަމައެކަނި ރައްޔިތުންނަށް އޮތް "ޗޮއިސް" ނޫންކަން އަންގައިދިނުމެވެ.\n"އެމްއެންޕީގެ އަމާޒު ވަރަށް ސާފު. އަނެއް ދެ ކެންޑިޑޭޓް ބަލިކޮށް އިންތިހާބު ކާމިޔާބުކުރުން. ފުދުންތެރި ރައްޔިތެއް އުފެއްދުމަށް ކެނޑިނޭޅި މަސައްކަތްކުރުން. ހައްގުމިންވަރު ހޯދައިދިނުމަށް ވަކާލާތުކުރުން. އެމްޑީޕީ ނުވަތަ ޕީޕީއެމް ނޫންގޮތެއް ބޭނުންވާ ފަރާތްތަކަށް އެފުރުސަތު ހޯދައިދިނުން،" ރިޔާޒް ވިދާޅުވެފައިވެއެވެ.\nދެވަނަ ކަމަކީ މަޖިލީހުގައި އެޕާޓީގެ ބާރު ގަދަކުރުމެވެ. މިހާރު މަޖިލީހުގައި ތިއްބަވަނީ އެމްއެންޕީއަށް ނިސްބަތްވެވަޑައިގަންނަވާ ތިން މެންބަރުންނެވެ. އެހެންކަމުން މި ގޮނޑި ކާމިޔާބު ކުރެވިއްޖެ ނަމަ، މަޖިލީހުގެ މައިނޯރިޓީ ޕާޓީއަށް އެޕާޓީ ވުމަށް ވަރަށް ބޮޑު އެހީއަކަށް ވެގެންދާނެ ކަމަށް އެޕާޓީގެ އިސް ފަރާތްތަކުން ވިދާޅުވެފައިވެއެވެ.\n31 ޖެނުއަރީ 2022: އެމްއެންޕީގެ ނައިބު ރައީސް، އަދި ތިމަރަފުށީ ދާއިރާގެ މެންބަރު އަބްދުﷲ ރިޔާޒް ---- ފޮޓޯ: އެމްއެންޕީ\nއަސްލު މި ގޮނޑި މިހާ މުހިންމު ވަނީ ކީއްވެ؟\nކޮމަންޑޫ ދާއިރާގެ ގޮނޑި ތިން ޕާޓީއަށްވެސް އަސްލު މުހިންމުވާ ވަރަށް ބޮޑު ސަބަބެއް އެބައޮތެވެ. އެއީ ކުރިއަށް އޮތް ރިޔާސީ އިންތިހާބެވެ. ގިނަ ބަޔަކު ގަބޫލު ކުރާ ގޮތުގައި މި އިންތިހާބަކީ އަންނަ އަހަރު ބާއްވާ ރިޔާސީ އިންތިހާބުގެ ފުރަތަމަ "ޓްރެއިލާ" އެވެ. މި އިންތިހާބަކީ ރިޔާސީ އިންތިހާބުގެ ފުރަތަމަ ޓެސްޓެވެ.\nރައްޔިތުން މަޖިލީހަށް ބަލައިލާއިރު، 89 ގޮނޑީގެ ތެރެއިން 64 ގޮނޑިއާއެކު ސުޕަ މެޖޯރިޓީ ލިބިފައި ވަނީ ސަރުކާރުގެ މައި ޕާޓީ އެމްޑީޕީއަށެވެ. 64 މެންބަރުންނާ އެކު ސަރުކާރުން މިހާރުވެސް ބޭނުން ބިލެއް ފާސް ކުރުމުގެ ބާރު ލިބިގެންވެއެވެ. އަދި ރައްޔިތުން ބޭނުންވާ ތަރައްގީގެ މަޝްރޫއުތައްވެސް ފަސޭހަ ކަމާއެކު ހިންގޭނެއެވެ. ނަމަވެސް 65 ވަނަ ގޮނޑިން ސަރުކާރަށް އޮތީ ކޮން ފައިދާއެއް ހެއްޔެވެ؟\nމި ގޮނޑި ކާމިޔާބު ކުރެވިއްޖެނަމަ ސަރުކާރަށް ރައްޔިތުންގެ ތާއީދު އަދިވެސް އޮތްކަން ސާފުކޮށްދެވޭނެއެވެ. 2023 ވަނަ ރިޔާސީ އިންތިހާބުގައި ކޯލިޝަނަށް ރައްޔިތުންގެ ތާއީދު އޮތްކަމުގެ ކަށަވަރުކަން ލިބިދޭ ގޮނޑިއަށް މި ގޮނޑި މިއޮތީ ވެފައެވެ.\n"ކޮމަންޑޫ ދާއިރާގެ އިންތިހާބަކީ ރައްޔިތުން ބޭނުންވާ މިސްރާބު ސާފުވުމަށް މުހިންމު އިންތިހާބެއް. ރައްޔިތުން ބޭނުންވަނީ ހުދުމުހުތާރުކަންތޯ ނުވަތަ ހަލާލު މަސައްކަތްކޮށްގެން ހަރަދުބަރަދު ބެލެހެއްޓޭ ދިރިއުޅުމެއްތޯ ސާފުވާން ޖެހޭ،" ރައީސް ނަޝީދު ވިދާޅުވެފައިވެއެވެ.\nޕީޕީއެމްގެ ކެނޑިޑޭޓް މޫސާ ފަތުހީގެ ކެމްޕެއިން ޖަލްސާއެއްގައި ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އަދި ޕީއެންސީގެ ނައިބު ރައީސް އާދަމް ޝަރީފް އުމަރު ވާހަކަދައްކަވަނީ-- ފޮޓޯ: ޕީޕީއެމް\nޕީޕީއެމްގެ ވިސްނުމަކީވެސް އެއީއެވެ. އެގޮތުން ކޮމަންޑޫ ދާއިރާ އިން މާދަމާގެ ބައި އިލެކްޝަނުގައި އިއްވާނީ ދިވެހި ރައްޔިތުންގެ ބަސް ކަމަށާއި ވޯޓުން ދައްކައިދޭނީ މުޅި ރާއްޖޭގެ ރައްޔިތުން ތިބި ގޮތުގެ މިސްރާބު ކަމަށް ރައްޔިތުންގެ މަޖިލީހުގެ މަޑުއްވަރީ ދާއިރާގެ މެންބަރު އަދި ޕީއެންސީގެ ނައިބު ރައީސް އާދަމް ޝަރީފް އުމަރު ވަނީ ވިދާޅުވެފައެވެ.\n"މި މަހުގެ ފަސް ވަނަ ދުވަހު ލާ ވޯޓަކީ ހަމައެކަނި އުސްތާޒު މޫސާ ފަތުހީ ހޮވަން ލާ ވޯޓެއް ނޫން. އެއީ އަޅުގަނޑުމެން އިރާދަކުރެއްވިޔާ 2023 ގައި ގާނޫނީ ގޮތުން އެހެން ސަރުކާރެއް ގެނައުމަށްޓަކައި ކުރާ މަސައްކަތުގައި އަޅާ ބިންގާ. އެ ބިންގާ އަޅާނީ މި ދާއިރާ އިން އަޅުގަނޑުމެން،" އާދަމް ޝަރީފް ވިދާޅުވެފައިވެއެވެ.\nމީގެ އިތުރުން އަންނަ އަހަރުގެ ރިޔާސީ އިންތިހާބުގައި ވާދަކުރާނެ ކަމަށް އިއުލާންކޮށްފައިވާ ޕީއެންސީގެ ވެސް މިސްރާބަކީ އެއީއެވެ. އެމްޑީޕީ އާއި ޕީޕީއެމް ނޫން ގޮތެއް ހޯދައިދީ، އެޕާޓީއަށް ރިޔާސީ އިންތިހާބު ކާމިޔާބު ކުރެވޭނެކަން ރައްޔިތުންނަށާއި އެހެން ޕާޓީތަކަށް ދައްކައިދިނުމެވެ.\nދެން އޮތީ ބޮޑު ސުވާލު: ގޮނޑި ލިބޭނީ ކޮންބަޔަކަށް؟\nދެން އޮތް އެންމެ ބޮޑު ސުވާލަކީ އިންތިހާބު ކާމިޔާބު ކުރާނީ ކޮން ޕާޓީއަކުން ހެއްޔެވެ؟ އެންމެ ފަހުން މި ގޮނޑި ކާމިޔާބު ކޮށްފައިވަނީ އެމްޑީޕީންނެވެ. އެޕާޓީން މިގޮނޑި ކާމިޔާބު ކުރީ ކޮންގްރެސް ޕާޓީން ނުކުތް ކެންޑިޑޭޓް ބަލި ކުރުމަށްފަހުއެވެ. އެގޮތުން އެފަހަރު ވޯޓް ލުމުގެ ހައްގު ލިބިގެންވާ 3217 މީހުންގެ ތެރެއިން އެމްޑީޕީއަށް ލިބިފައިވަނީ 1553 ވޯޓެވެ.\nއެހެންކަމުން މިފަހަރުވެސް އެމްޑީޕީން އަލުން ގޮނޑި ކާމިޔާބު ކުރުން ގާތެވެ. ސަބަބުތަކުގެ ތެރޭގައި އަވަހާރަވި ހުސެއިން ވަހީދަށް އެދާއިރާގެ ރައްޔިތުންގެ އޮތް ލޯތްބަކީ އޭގެ އެއް ސަބަބު ކަމަށް ގިނަ ބަޔަކު ގަބޫލު ކުރެއެވެ. އެމްޑީޕީގެ މެޖޯރިޓީ މި ދާއިރާގައި ކުރީން އޮތްކަން އެނގޭން އޮތުމަކީ އެގޮނޑި އެމްޑީޕީން ކާމިޔާބު ކުރާނެކަމުގެ ހެއްކެއް ކަމަށް ބައެއް ފަރާތްތަކުން ގަބޫލު ކުރެއެވެ.\n"އަވަހާރަވި ހުސެއިން ވަހީދަކީ އެދާއިރާގެ ގިނަ ރައްޔިތުންގެ ލޯތްބާއި އިހުތިރާމު ލިބިފައިވާ ބޭފުޅެއް. އަދި އެދާއިރާއަކީ އެމްޑީޕީގެ ދާއިރާއެއް. އެކަން ކުރީގެ ނަތީޖާއިންވެސް ސާފު. އެހެންވީމަ ހަމަ ގާތީ އެމްޑީޕީން މި ގޮނޑި ކާމިޔާބު ކުރުން،" ސިޔާސީ ދާއިރާގައި ފުންނާބު އުސް ބޭފުޅަކު ވިދާޅުވެފައިވެއެވެ.\nއަދާލަތު ޕާޓީގެ ރައީސް ޝެއިހް އިމްރާނާއި ރައީސް އިބްރާހީމް މުހައްމަދު ސޯލިހާއި ޖޭޕީގެ ލީޑަރު ގާސިމް އިބްރާހީމާއި ރައީސް ނަޝީދު އަދި ރައީސުލްޖުމްހޫރިއްޔާގެ ނައިބު ފައިސަލް ނަސީމް -- ވަން ފޮޓޯ: މުހައްމަދު އައުޒަމް\nނަމަވެސް ބައެއް ފަރާތްތަކުން ގަބޫލުކުރާ ގޮތުގައި އެމްޑީޕީއަށް ކުރީން އެގޮނޑި ލިބިފައިވަނީ އިދިކޮޅު ޕީޕީއެމުން އެދާއިރާއަށް ކުރިމަތިލާފައި ނުވާތީއެވެ. އަދި އެދާއިރާއަކީ ޕީޕީއެމްގެ ސަޕޯޓަރުން ގިނަ ދާއިރާއެއް ކަމަށާއި ވަކީން ހާއްސަކޮށް ސަރުކާރާމެދު ހިތްހަމަ ނުޖެހި ކުރިން އެމްޑީޕީއަށް ވޯޓް ދިން މީހުންވެސް މިފަހަރު ޕީޕީއެމަށް ވޯޓް ދޭނެ ކަމަށް ބައެއް ފަރާތްތަކުން ގަބޫލުކުރެއެވެ.\nދެން އޮތީ އެމްޑީޕީ އާއި ޕީޕީއެމާ މެދު ހިތް ހަމަ ނުޖެހޭ މީހުން ގިނަ ކަމަށް ބުނާ ސަބަބެވެ. އެދާއިރާގައި ގިނައީ އެ ދެޕާޓީ ނޫން ގޮތެއް ބޭނުންވެފައި ތިބި މީހުން ކަމަށް ބައެއް ފަރާތްތަކުން ބުނެއެވެ. އެހެންކަމުން އެމްއެންޕީން އެގޮނޑި ކާމިޔާބު ކުރުމަކީ ވެގެންދާނެ ގޮތް ކަމަށް ގަބޫލު ކުރާ ބަޔަކުވެސް އެބަ ތިއްބެވެ.\nކޮންމެއަކަސް މާދަމާއަކީ ވަރަށް ބޮޑު އިމްތިހާނެކެވެ. މުޅި ރާއްޖެ އިންތިޒާރު ކުރާ ބޮޑު ދުވަހެކެވެ. ރާއްޖޭގެ މުޅި ސިޔާސީ މަޝްރަހު ހަލަބޮލި ކޮށްލާނެ ދުވަހެވެ. ކޮމަންޑޫ ދާއިރާގެ އިންތިހާބުން ސަރުކާރުގެ ބާރު އޮތްކަން ދައްކައިލެވޭނެ ހެއްޔެވެ؟ ނޫނީ ކޯލިޝަން ލަދު ގަންނަވާލާނެ ދުވަހަކަށްވާނެ ހެއްޔެވެ؟ ޕީޕީއެމަށް އޮތް ސަޕޯޓް އަލުން ދައްކައިލެވޭނެ ހެއްޔެވެ؟ ނޫނީ އަލަށް އުފެއްދި އެމްއެންޕީގެ ބާރު ހުރިވަރު ދެއްކޭނެ ހެއްޔެވެ؟ ހުރިހާ ސުވާލެއްގެ ޖަވާބުވެސް މާދަމާގެ އިންތިހާބުން ލިބިގެންދާނެއެވެ. އެންމެން ތިބީ އެކަމަށް ކެތް މަދުވެފައެވެ. މިއީ 2023 ގެ ރިޔާސީ އިންތިހާބުގެ ފުރަތަމަ ޓެސްޓެވެ.\nގުޅޭ ޓެގު ޕީޕީއެމް އެމްޑީޕީ ރައީސް އިބްރާހިމް މުހައްމަދު ސޯލިހު ޖުމްހޫރީ ޕާޓީ އަދާލަތު ޕާޓީ ގާސިމް އިބްރާހިމް އިލެކްޝަންސް ކޮމިޝަން ރައްޔިތުންގެ މަޖިލިސް "ޕްރޮގްރެސިވް ކޯލިޝަން" ކުރީގެ ރައީސް އަބްދުﷲ ޔާމީން މުހައްމަދު ނަޝީދު، އެމްޑީޕީގެ ރައީސް\nގަތަރު ވޯލްޑްކަޕް 2022: ޔޫރަޕް ތަމްސީލުކުރާ ޓީމުތަކުގެ ތެރެއިން މެދުފަންތީގެ ޓީމުތައް\nއަދުގެ ދުނިޔެ: ދުނިޔޭގެ އިގްތިސާދަށް މިހާރު ބޭނުންވަނީ ޑޮލަރު ނޫން ހައްލެއް!\nގަތަރު ވޯލްޑްކަޕް 2022: ޔޫރަޕް ތަމްސީލުކުރާ ޓީމުތަކުގެ ތެރެއިން އެންމެ ވާންކުރާނެ ކަމަށް ބެލެވޭ ހަތް ޓީމު\nއަދުގެ ދުނިޔެ: އެމެރިކާޔާއި ޔޫރަޕު ބޭނުންވާހާ ގޮތަކަށް ކަންކަމެއް ދެން ނުހިނގާނެއެވެ. ނުކުރެވޭނެއެވެ.


ކާޑު އަނބުރާ ނެގުމުން ނޫނީ ފައިސާ ނާންނަގޮތަށް ހަދައިފި – Haftha\nSun, 12 July, 2020, 5:24 pm\nކާޑު އަނބުރާ ނެގުމުން ނޫނީ ފައިސާ ނާންނަގޮތަށް ހަދައިފި\nބޭންކް އޮފް މޯލްޑިވްސް (ބީއެމްއެލް) ގެ އޭޓީއެމްތަކުން ފައިސާ ނެގުމަށް ކާޑު ޖެހުމަށްފަހު ކާޑު އަނބުރާ ނެގުމުން ނޫނީ ފައިސާ ނާންނަގޮތަށް ހަދައިފިއެވެ.\nބީއެމްއެލް އިން ބުނީ މިބަދަލު ގެނައީ ފައިސާ ނަގަން އޭޓީއެމްތަކަށް ގޮސް ފައިސާ ނެގުމަށްފަހު ކާޑު ނަގަން ހަނދާންނެތި ކާޑު ދޫކޮށްލާފައި ދިއުންފަދަ ކަންކަން ދިމާވާތީ އެކަމަށް ހައްލު ހޯދައިދިނުމުގެ ގޮތުން ކަމަށެވެ.\nބީއެމްއެލްގެ އޭޓީއެމްތަކުން ފައިސާ ނެގުމުގެ އުސޫލަށް މިހާރު ގެނެސްފައިވާ ބަދަލުގެ ސަބަބުން، ކާޑު ޖަހައި ފުރިހަމަކުރަންޖެހޭ ކަންކަން ފުރިހަމަކޮށް، މެޝިނުން ކާޑު އަނބުރާ ނެގުމުން ނޫނީ ފައިސާއެއް ނުލިބޭނެއެވެ.\nމީގެ ކުރިން ކޭޝް ކާޑު ނެގެނީ، މެޝިނަށް ކާޑު ޖެހުމަށްފަހު ފުރިހަމަކުރަންޖެހޭ ކަންކަން ފުރިހަމަކޮށް، މެޝިނުން ފައިސާ އައުމަށްފަހު އެވެ. ނަމަވެސް މިހާރު ގެނެސްފައިވާ ބަދަލާއެކު އޭޓީއެމްއަށް ކާޑު ގެއްލުން ނުވަތަ ހަނދާން ނެތި ބާއްވާފައި ދިއުމުގެ މައްސަލަ ވަރަށް ބޮޑަށް ހައްލު ކުރެވޭނެކަން ބެންކުން ފާހަގަކުރެއެވެ.\nއޭޓީއެމް އިން ފައިސާ ނެގުމަށްފަހު ކާޑު ނަގަން ހަނދާން ނެތި ބާއްވާފައި ދެވުމުން ގިނަފަހަރު ޖެހެނީ އަލުން ކާޑު ހައްދާށެވެ. ސަބަބަކީ ކާޑު ފެންނަ މީހަކަށް އޭގެ ޕިން ނަމްބަރު ނޭނގުނު ނަމަވެސް ކާޑުގައި ފެންނަންހުންނަ މައުލޫމާތުތައް ބޭނުންކޮށްގެން އޮންލައިން ޓްރާންސެކްޝަންތައް ހެދުމަށް ފުރުސަތު އޮންނާތީއެވެ.


Addu gai gellun libunu geygeah adhives nuvadhevey: Council\nއައްޑޫގައި ގެއްލުން ލިބުނު ގޭގެއަށް އަދިވެސް ނުވަދެވޭ: ކައުންސިލް\nއައްޑޫ ސިޓީގައި ފެންބޮޑުވެ ގެތަކަށް ފެން ވަދެފައި: އަދިވެސް ފެން ހިންދުމުގެ މަސައްކަތް ނުނިމޭ\nއައްޑޫ ސިޓީގައި މީހުން ދިރިއުޅޭ ހުރިހާ ރަށެއްގައި އިއްޔެ ފެން ބޮޑުވެ، އެ ރަށްރަށުގެ ބައެއް ގޭގައި ދިރި ނޫޅެވޭވަރު ވުމުން އެ ގޭގެއިން ނެރުނު މީހުނަށް އަދިވެސް އެ މީހުންގެ ގޭގެއަށް ނުވަދެވެ އެވެ.\nމިހާރު ރާއްޖޭގެ އެކި ސަރަހައްދުތަކަށް ކުރަމުންދާ ވިއްސާރާގައި އައްޑޫ ސިޓީގެ ހިތަދޫ އާއި މަރަދޫ އަދި މަރަދޫފޭދޫ އާއި ފޭދޫ އަދި ހުޅުދޫގެ އިތުުރުން މީދޫގައި ވެސް އިއްޔެ ވަނީ ފެންބޮޑުވެފަ އެވެ. އައްޑޫގެ ގިނަ ގެތަކަށް ވިއްސާރައިގެ ސަބަބުން ލިބުނު ގެއްލުމަށްފަހު އާއްމު ދިރިއުޅުމަށް ވަނީ ބުރޫ އަރާފަ އެވެ. ފެން ހިނދުމުގެ މަސައްކަތް އަދިވެސް ކުރިޔަށް އެބަދެ އެވެ.\nނެޝަނަލް ޑިޒާސްޓާ މެނޭޖްމަންޓް އޮތޯރިޓީ އިން ބުނީ ވާރޭގައި އައްޑޫގެ 142 ގެއަކަށް ފެން ވަދެފައިވާ ކަމަށެވެ. އޭގެ ތެރޭގައި ހިމެނެނީ ހިތަދޫގެ 50 ގެއަކާއި މަރަދޫގެ ހަތަރު ގެއަކާއި މަރަދޫފޭދޫގެ 12 ގެއަކާއި ފޭދޫގެ 43 ގެއަކާއި ހުޅުދޫގެ 10 ގެއެއް އަދި މީދޫގެ 27 ގެއެކެވެ.\nއައްޑޫގައި ފެން ބޮޑުުވުމާ ގުޅިގެން 142 ގެއަކަށް ގެއްލުން ލިބިފައިވޭ\nމި ގޭގޭގެ ތެރެއިން ތެރެއިން ނުވަ ގެއަކުން މީހުން ހުސް ކޮށްފައިވާއިރު އެންމެ ބޮޑަށް ގެއްލުން ލިބުނީ ހިތަދޫ އަށެވެ. ހިތަދޫގެ ފަސް ގެއަކުން މީހުން ހުސް ކުރި ކަމަށް ސިޓީ ކައުންސިލުން ބުންޏެވެ. އަދި، ގެއްލުން ލިބުނު ގެތަކަށް އަދިވެސް ނުވަދެވޭ ކަމަށް ވެސް އެ ކައުންސިލުން ބުންޏެވެ.\n"މިހާރުވެސް މަސައްކަތް ކުރަމުން މިދަނީ ފެން ހިންދުމުގެ މަސައްކަތް ކުރަމުން ލިބުނު ގެއްލުންތައް ވެސް ބަލަމުން. ބައެއް ގެތަކަށް ވަރަށް ބޮޑަށް އަސަރު ކުރި. ނިދާނެ ގޮތެއް ނެތި ވަގުތީ ގޮތުން އެހެން ގެތަކަށް ފަސް ގެއަކުން މީހުން ބަދަލު ކުރި" ކައުންސިލް އިދާރާގެ އޮފިޝަލަކު ވިދާޅުވި އެވެ.\nއައްޑޫގެ އިތުރުން އިއްޔެ މާލެއަށް ވެސް ވަނީ ބޯކޮށް ވާރޭވެހި މަގުތަކުގައި ފެން ބޮޑުވެފަ އެވެ. އަދި ބައެއް މަގުތަކުގައި ފެންބޮޑުވުމާ ގުޅިގެން ސިފައިން ވަނީ ފެން ހިންދުމުގެ މަސައްކަތްވެސް ރޭ ކޮށްފަ އެވެ.\nއައްޑޫ ސިޓީ ކައުންސިލް އައްޑޫ ސިޓީ ސ. ހިތަދޫ + މޫސުން ފެން ބޮޑުވުން މޯލްޑިވްސް މިޓިއޮރޮލޮޖިކަލް ސާވިސް


Jinsee Aniyaa Libunu Kujjaage Rakkatherikan Midhanee Kashavaru Kuramun: Gender - Vaguthu\nޖިންސީ އަނިޔާ ލިބުނު ކަމަށް ތުހުމަތު ކުރެވޭ ކުއްޖާގެ ރައްކާތެރިކަން ކަށަވަރުކުރަމުންދާ ކަމަށް ޖެންޑާ މިނިސްޓްރީން ވިދާޅުވެއްޖެއެވެ.\nޖެންޑާ މިނިސްޓްރީގެ ޗައިލްޑް ޕްރޮޓެކްޝަން ސަރވިސް އިން އާއްމު ކުރި ބަޔާނެއްގައި ވިދާޅުވެފައި ވަނީ އެފަދަ މައްސަލައެއް މާރިޗު 10ވަނަ ދުވަހު އެ މިނިސްޓްރީން ދަށުން ހިންގަމުން އަންނަ ރ.އަތޮޅުގެ ފެމިލީ އެންޑް ޗިލްޑްރެން ސަރވިސް ސެންޓަރަށް ހުށަހަޅާފައިވާ ކަމަށެވެ.\nއަދި އެ މައްސަލަ ސޯޝަލް ސަރވިސްގެ ލަފައާއެކު އެ ސެންޓަރުން އައީ ކުއްޖާގެ ރައްކާތެރިކަން ކަށަވަރުކުރުމުގެ މަސައްކަތް ކުރަމުން ކަމަށާއި މިފަދަ ކޮންމެ މައްސަލައެއްގައި ވެސް ކުޑަކުދިންގެ ޙައްޤުތަކާއި ގުޅުންހުރި ޤާނޫނުތަކާއި ބައިނަލްއަޤުވާމީ މުޢާހަދާތަކުގައި ބަޔާންކޮށްފައިވާގޮތަށް އަނިޔާ ލިބުނު ކުއްޖާއަށް ރައްކާތެރިކަން ކަށަވަރުކޮށްދިނުމަކީ އެ ސަރވިސްގެ އަމާޒެއް ކަމަށް ބަޔާނުގައި ފާހަގަކުރައްވާފައިވެއެވެ.\nމި މައްސަލަ މިސަރވިސްގެ ސަމާލުކަމަށް އައުމާއެކު، އެންމެ ބޮޑު އިސްކަމެއްދީފައިވާނީ ކުއްޖާއަށް ރައްކާތެރި މާޙައުލެއް ކަށަވަރުކޮށްދިނުމަށް ކަމަށް ވެސް އެ ބަޔާނުގައިވެއެވެ.\nމީގެއިތުރުން މި މައްސަލައިގައި ހުރި ކަންބޮޑުވުންތައް މޯލްޑިވްސް ޕޮލިސް ސަރވިސްގެ ސަމާލުކަމަށް ގެނެސްފައިވާ ކަމަށާއި އެ މައްސަލަ އާއި ގުޅިގެން ކަމާއި ގުޅުންހުރި މުއައްސަސާތަކާއެކު މަސައްކަތް ކުރަމުންދާ ކަމަށް އެ ވިޒާރާއިން ވިދާޅުވިއެވެ.\n" މިސަރވިސްއިން މި އަންނަނީ މައްސަލަ ބެލުމުގައި ޝާމިލްވާ އެންމެހާ ފަރާތްތަކަށް ބޭނުންވާ އެއްބާރުލުމާއި އެހީތެރިކަން ފޯރުކޮށްދިނުމާއެކު ކުއްޖާގެ ޙާލަތު ވަރަށް ގާތުން މޮނިޓަރކުރަމުންނެވެ. ތެހުމަތުކުރެވިފައިވާ މައްސަލައަކީ ޙައްސާސީ މައްސަލައެއްކަމުން، މިފަދަ ހާދިސާތައް ތަޙުޤީޤުކޮށް، ކުށްކުރި ފަރާތްތައް އިންޞާފުގެ ކުރިމައްޗަށް ގެނައުމުގެ މަސައްކަތްކުރަމުންދާ މި ދަނޑިވަޅުގައި، ކުޑަކުދިންގެ ކަރާމަތަށް އުނިކަންލިބިދާފަދަ އެއްވެސް ޢަމަލެއް ނުކުރުމަށް ނަޞޭޙަތްތެރިވުމާއެކު، ކުޑަކުދިންގެ ޙައްޤުތައް ރައްކާތެރިކުރުމުގައި ދައުލަތުގެ އިދާރާތަކާއި، ޚަބަރުފަތުރާ ވަސީލަތްތަކާއި، އަމިއްލަ ފަރުދުންގެ ވަރަށް ބޮޑު ޤާނޫނީ ޒިންމާއޮތްކަން ހަނދާންކޮށްދެމެވެ." އެ ބަޔާނުގައިވެެއެވެ.\nމާޗް 27, 2021 09:09\nޕޮލިހުން ފޮނުވާގެން ތިކުރަނީ ރައްކާތެރިކަން ފޯރުކޮއްދިނުން\nމާޗް 27, 2021 09:41\nރައްކަތެރިކަން ކަށަވަރުކުރުމަކުން ނުނިމޭ.އެކަން ކޮށްފާނެ އަވަށްޓެރިއެއްވެސް.ކުށްވެރިން އެތިބެނީ ޝީޖަހާލާފަ.މީނަގެ އިތުބާރުނެތް މައްސަލަ މަޖިލިހަށް ވައްދާނެ މީހަކު ނެތްތަ؟\nމާޗް 27, 2021 10:59\nސޮރީ ތިަކަމެއް ނުވާނެ.\nމާޗް 27, 2021 12:13\nކަނޑަ އެޅިގެން ދޮގު ތީ އެއްވެސް ކަމެއް ވާބައެއްނުން ހަދާނީ ހުސްދޮގު\nމާޗް 27, 2021 16:55\nޖެންޑާރ މިނސްޓްރީއަކީ އެއްވެސްކަމެއް ވާބައެއް ނޫންކަން އަހަރެންގެ ދަރިފުޅުގެ މައްސަލަ ނިންމިއިރު އޮތީ އެނގެން.\nޖެންޑާއިން ހަމައެކަނި މަލަމަތިން ފެންނަ ގޮތަށް ކަންކަން ނިންމާލަނީ. އެޔަށވުރެ ޑީޕަކަށް ގޮސްގެން ކަމުގެ ހަގީގަތެއް ނުބަލާ.\nމިއަދު އަހަރެންގެ ދަރިފުޅު އެދަނީ އެކަމުގެ ސަބަބުން ނަފްސާނީގޮތުން ގެއްލުންވަމުން....\nމާޗް 27, 2021 21:21\nކަލޭތީ އިބޫ ގެ ކްލާސްޓީޗަރު.


ކުޑަކުޑަ ހަމްޒާ "ބޮޑެތި" ކުޅުންތެރިން ސިއްސުވާލައިފި\nކުޑަކުޑަ ހަމްޒާ “ބޮޑެތި” ކުޅުންތެރިން ސިއްސުވާލައިފި\n16 ފެބްރުއަރީ 2014\nލިޔުނީ؛ އަބްދުﷲ އަޝްރަފް\nހަމަ ކުއްލިއަކަށް އޭދަފުށިން އެރި މި އަލިގަދަ ތަރީގެ ވާހަކަ ދެކެވެން ފަށައިފި އެވެ. އޭދަފުށީގެ އަދި 20 އަހަރު ވެސް ނުވާ ކުއްޖަކު މާ މޮޅަށް މާލޭގައި ފުޓުބޯޅަ ކުޅެމުންދާ ވާހަކަ ނޫސްތަކުގައި ވެސް ޖަހަން ފަށައިފި އެވެ. ބިދޭސީ ކޯޗުންނާއި ދިވެހި ކޯޗުންނާއި ކޮމަންޓޭޓަރުން ވެސް އޭނާ އަށް ތައުރީފު އޮއްސަން ފަށައިފި އެވެ. އެއާ އެކު އޭދަފުށީގައި ކުޅިވަރަށް ލޯބި ކުރާ މީހުން، ރަށުގެ ދެން އޮތް އުންމީދަކީ އޭނާ ކަމުގައި ދެކެން ވެސް ފަށައިފި އެވެ.\nއުމުރުން އެންމެ 18 އަހަރުގައި ރާއްޖޭގެ އެންމެ ބޮޑު ކުލަބުގެ ސީނިއަރ ޓީމުގައި ހިމެނުމަކީ އާދައިގެ ކުޅުންތެރިއަކަށް ލިބޭނެ ފުރުސަތެއް ނޫނެވެ. އެކަމަކު މި ރަށަށް އުފަން ހަމްޒާ މުހަންމަދު އެ ވަނީ އެ ފުރުސަތު ހޯދައިފަ އެވެ.\nއޭނާގެ ނަމަކީ، ފުޓުބޯޅަ ދަނޑުގައި މީގެ ދޮޅު މަހެއްހާ ދުވަސްކުރިން ވެސް މީހަކު ދަންނާނެ ނަމެއް ނޫނެވެ. އޭރު އޭނާގެ ހުނަރުވެރިކަން ދެކެފައި ވަނީ ހަމައެކަނި އޭނާ ނިސްބަތްވާ މި ރަށާއި އަތޮޅުގެ މީހުން ފިޔަވައި މަދު ބަޔެކެވެ. ނަމަވެސް މިއަދު އޭނާއަކީ ރާއްޖޭގެ އެންމެ ބޮޑު ފުޓްބޯޅަ ކުލަބްގައި ތިބި މަޝްހޫރު ކުޅުންތެރިންނާ އެއްހަމައެއްގައި ފައިތިލަ ސާބިތު ކުރެވޭތޯ ބަލަމުން އަންނަ ހުނަރުވެރި އެވެ. އެއީ މިހާރު އެންމެ ސަޕޯރޓަރުން ގިނަ ދިވެހި ފުޓްބޯޅަ ކުލަބްގެ ޒުވާން ޓީމްގެ ކެޕްޓަނެވެ. އޭނާއާ ދޭތެރޭ އެ ކްލަބުން ކުރާ އުއްމީދު ވަރަށް ވެސް ބޮޑެވެ.\nމި މަހު 19 އަހަރު ފުރޭ ހަމްޒާ އަކީ އޭދަފުށިން ގަލޮޅު ދަނޑަށް ނުކުތް ޖަމްބޭ އާއި ކުޑައްޓޭ އަދި ސެންޓޭ އާއި ޝާފިއު ފަދަ މަޝްހޫރު ކުޅުންތެރިންގެ ލިސްޓަށް އިތުރުވެގެންދާނެ އާ ނަމެއްގެ ގޮތުގައި ގިނަބަޔަކު މިހާރު ވެސް ދެކެމުން އަންނަ ކުޅުންތެރިއެކެވެ.\nހަމްެޒާގެ ހުނަރުވެރިކަން ގިނަ ބައެއްގެ ލޮލުގައި އެންމެ ފުރަތަމަ އަޅައިގަތީ 2012 ވަނަ އަހަރު މާލޭގައި ބޭއްވި އިންޓަރ ސްކޫލް ފުޓްބޯޅަ މުބާރާތުންނެވެ. އޭގެ ފަހުން ޖެހިގެން އައި އަހަރުގެ އެފް.އޭ.އެމް ޔޫތު ޗެމްޕިއަންޝިޕްގައި ބައިވެރިވި އޭދަފުށި ޓީމުގައި ވެސް މުހިންމު ދައުރެއް އޭނާ އަދާކުރި އެވެ. މީގެ އިތުރުން ނިމިގެން ދިޔަ އަހަރު އަތޮޅަށް ހުޅުވާލައިގެން ބޭއްވި ފުޓްބޯޅަ މުބާރާތުގެ ތަށި އޭދަފުޓަށް ހޯދައިދިނުމުގައި އެ ކުޅުންތެރިޔާގެ ބޮޑު ރޯލެއް އޮތެވެ. އެ މުބާރާތުގެ ފައިނަލް މެޗް ދިޓީވީން ލައިވްކޮށް ގެނެސްދެމުންދިޔައިރު މެޗް އެނަލިސްޓެއްގެ ގޮތުގައި އިން ކުރީގެ މަޝްހޫރު ފުޓްބޯޅަ ކުޅުންތެރިޔާ މުހައްމަދު ނަޒީހު ހަމްޒާ ސިފަކޮށްފައިވަނީ އާދަޔާ ހިލާފް ކުޅުންތެރިއެއްގެ ގޮތުގަ އެވެ. ނަޒީހުގެ އެ ބަހުގެ ތެދުކަން އިތުރަށް ހާމަވެގެންދިޔައީ އޭގެ ދެތިން ހަފްތާއެއްގެ ފަހުން ދެ އަހަރު ދުވަހުގެ ކޮންޓްރެކްޓެއްގައި ނިއުރޭޑިއަންޓަށް ސޮއިކޮށް އެ ކްލަބްގެ ސީނިއަރ ޓީމުގެ ފަރިތަކުރުންތަކުގައި އޭނާ ބައިވެރިވާން ފެށި ހިސާބުންނެވެ. އެ ކްލަބުގައި ހަމްޒާގެ ފުރަތަމަ އިމްތިހާނަކަށް ވެގެންދިޔައީ މިހާރު ކުރިއަށްދާ ޔޫތު ޗެމްޕިއަންޝިޕް ފުޓްބޯޅަ މުބާރާތުގައި ނިއުރޭޑިއަންޓްގެ ޒުވާން ޓީމް ރަނގަޅު ހިސާބަކަށް ގެންގޮސްދިނުމެވެ. މުބާރާތުގައި ކެޕްޓަނެއްގެ ޒިންމާ ނަގައިގެން ނުކުތް ފުރަތަމަ މެޗްގައި ވެސް އޭނާ ވަނީ ދެ ލަނޑު ޖަހައި ޓީމް މޮޅުކޮށްދީފަ އެވެ.\nހަމްޒާ އަކީ ވަރަށް ކުޑައިރުއްސުރެ ފެށިގެން ޝައުގުވެރިކަން ބަހައްޓައިގެން ފުޓްބޯޅަ ކުޅެމުން އައި ކުއްޖެކެވެ. އޭނާ ބުނި ގޮތުގައި ފުޓްބޯޅައިގައި އޭނާގެ އެންމެ ދުރު ހަނދާނަކީ ރަށުގެ އިރުމަތީކޮޅުގައި އޮންނަ ރުއްގަނޑު ތެރޭގައި ކުޑަގޯލް އަޅައިގެން ރައްޓެހިންނާ އެކު ކުޅެން އުޅުނު ހަނދާނެވެ. އޭރު އޭނާގެ ހުސްވަގުތުތަކުގެ އެކުވެރިއަކަށްވީ އޭނާ ކުޅެން ގެންގުޅޭ ބޯޅަ އެވެ. މާ ގިނައިން ބޯޅަ ހިފައިގެން އުޅޭތީ މައިންބަފައިން އޭރު ވަރަށް ޝަކުވާކުރާ ކަމަށް ވެސް ހަމްޒާ ބުންޏެވެ. އެކަމަކު އޭރު މާ ބޮޑު މިސްރާބެއް، މާ ބޮޑު “ގޯލެއް” ނެތި ފުޓުބޯޅަ ކުޅެމުން ދިޔަ ނަމަވެސް، މިހާރު އޭނާގެ އަޒުމް ހުރީ ވަކި ދިމާއަކަށެވެ. އޭނާގެ ވިސްނުން ބަދަލުވީ މީގެ ދިހަވަރަކަށް އަހަރު ކުރިން އޭނާގެ ބޭބެ މުހައްމަދު ޝިފާން (ކުޑައްޓޭ) ރާއްޖޭގެ ބޮޑު ކުލަބަކާ ގުޅުނު ހިސާބުން ފެށިގެންނެވެ. އޭރުއްސުރެ ފެށިގެން ރާއްޖޭގެ ފެންވަރުގައި މޮޅު ކުޅުންތެރިއަކަށްވުމުގެ ހުވަފެން އޭނާ އައީ ދެކެމުންނެވެ. ހަމްޒާގެ މި އިންތިޒާރަށް ނިމުމެއް ނައިސް އޮތީ އޭނާ ކިޔަވާ ނުނިމިއޮތުމުން ކަމަށް ވެސް ވެދާނެ އެވެ.\nއޯލެވެލް އިމްތިހާން ނިންމިތާ ދެ މަހެއްހާ ދުވަސް ނުވަނީސް އޭނާ އެތައް ދުވަހެއް ކުރިން ކުރަމުން އައި އުއްމީދުގައި ކުލަޖެހެން ފެށި އެވެ. މާ ގިނައިން ފުޓްބޯޅަ ކުޅެން އުޅޭތީ މައިންބަފައިން ކުރިން ޝަކުވާ، އެންމެ ފަހުން އެ މީހުންގެ ފަޚުރަކަށް ބަދަލުކޮށްލި އެވެ.\nހަމްޒާ. އޭނާއާ މެދު އުއްމީދު ބޮޑު. –ފޮޓޯ/ނިއުރޭޑިއަންޓްއެސްސީ.ކޮމް\nފުޓްބޯޅަ ކުޅުންތެރިއެއްގެ ކެރިއަރުގައި އަންނާނެ އެންމެ އުފާވެރި އެއް ދުވަހެއް ކަމުގައި ގަބޫލުކުރެވެނީ އެ ކުޅުންތެރިއަކަށް ތައްޓެއް ނުވަތަ އެވޯޑެއް ލިބޭ ދުވަހެވެ. މިފަދަ ކިތަންމެ ދުވަހެއް ހަމްޒާގެ ވޭތުވެގެންގޮސްފައިވާ ކުރު މާޒީގައި ވެސް ވަނީ ތަޖްރިބާކޮށްފަ އެވެ. ރަށުގައި ބާއްވާ ވަރަށް ގިނަ މުބާރާތްތަކުން އޭނާ ވަނީ ރަންވަނަތަކެއް ހާސިލްކޮށްފަ އެވެ. އެކަމަކު ހަމްޒާގެ ފުޓްބޯޅައިގެ ހަޔާތުގައި އޭނާ އެންމެ އުފާވި ދުވަހެއްގެ ގޮތުގައި ފާހަގަކުރީ ރާއްޖޭގައި މިހާތަނަށް އުފެދުނު އެންމެ މޮޅު ފުޓްބޯޅަ ކުޅުންތެރިޔާ ޢަލީ އަޝްފާގް (ދަގަނޑޭ) އާއި އެކު އެއްޓީމަކަށް ކުޅުމުގެ ފުރުސަތު ލިބުނު ދުވަހެވެ. ދެހާސް ބާރަ ވަަނަ އަހަރު ބޭއްވި އެޓޯލް ފުޓްބޯލް ޗެލެންޖްގައި ދަގަނޑޭއާ އެކު ކުލަބް ކޮމްބިނޭޝަން (ސީސީ) ގައި އެއް ދަނޑެއްގައި އޭނާ ކުޅެން ހުއްޓެވެ. ރާއްޖޭގެ އެންމެ ވަރުގަދަ ފޯވާޑް ލައިން ހިމަނައިގެން ކުޅުނު ސީސީ ޓީމް މުބާރާތުގެ ފައިނަލަށް ގެންގޮސްދިނުމުގައި އޭރު އުމުރުން އެންމެ 17 އަހަރުގެ މި ހުނަރުވެރިޔާ މުހިންމު ދައުރެއް އަދާކޮށްދީފައިވެއެވެ. އެކަމަކު މުބާރާތުގެ ފައިނަލް މެޗް ކުޅުނު ދުވަސް ވެގެންދިޔައީ ހަމްޒާ ބުނާގޮތުން ނަމަ އޭނާގެ ފުޓްބޯޅަ ކެރިއަރުގައި މިހާތަނަށް އައި އެންމެ ދެރަވި ދުވަހަށެވެ. އެމެޗު ނިމިގެން ދިޔައީ ގިނަބަޔަކު ހީކުރި ގޮތާއި ހިލާފަށް މެޗްގައި އަނެއްކޮޅުން ވާދަކުރި ގޮއިދޫގެ ޓީމް މޮޅުވެގެންނެވެ.\nމިހާތަނަށް އައި އިރު ދުވަހަކު ވެސް މެޗެއްގައި ރަތް ކާޑެއް ދައްކާފައި ނުވާ ހަމްޒާ އަށް މިހާތަނަށް ކާމިޔާބު ކުރެވުނު އެންމެ ހިތްގައިމު ގޯލްގެ ގޮތުގައި އޭނާ ފާހަގަކޮށްފައިވަނީ މި އަހަރުގެ ޔޫތް ޗެމްޕިއަންޝިޕްގައި ނިއުރޭޑިއަންޓަށް އޭނާ ކާމިޔާބުކޮށްދިން ފުރަތަމަ ގޯލެވެ. އެމެޗްގައި އޭނާ ޖެހި ހިތްގައިމު “ބައިސިކަލް ކިކް” ގެ ވާހަކަ އެ މެޗްގެ ހަބަރު ގެނެސްދިން ބައެއް މީޑިޔާތަކުން ވެސް ހާއްސަގޮތެއްގައި ފާހަގަކުރި އެވެ. މިފަދަ ކޮންމެ ލަނޑަކާ އެކުހެން ހަމްޒާގެ އުއްމީދުތައް ވެސް އަންނަނީ މަތިވަމުންނެވެ. މިހާރު އޭނާގެ އެންމެ ބޮޑު ހުވަފެނަކީ ގައުމީ ފުޓްބޯޅަ ޓީމުން ޖާގައެއް ހޯދުމެވެ. އެކަން ވެސް އޭނާ ކުރުމަކީ، އޭނާ ކަނޑައަޅައިގެން ހުރި ވަރުގަދަ އަޒުމުން ނުވާނެ ކަމެއް ނޫނެވެ.\nގިނަބަޔަކު ގަބޫލުކުރާގޮތުގައި ހަމްޒާގެ އެންމެ ބޮޑު ސްޓްރެންތަކީ އޭނާ އަށް ލިބިފައިވާ ޑްރިބްލިންގގެ ހުނަރާއި ހަލުވި ސްޕީޑެވެ. ހަމްޒާ ދެކޭގޮތުގައި އޭނާގެ މި ހުނަރު ތަރައްގީ ކުރުމަށްޓަކައި އޭނާ އަށް މިހާރު ލިބިފައި އެވަނީ ރަނުގެ ފުރުސަތެކެވެ. ބިދޭސީ މޮޅު ކޯޗެއްގެ އިރުޝާދުގެ ދަށުން ރާއްޖޭގެ އެންމެ މޮޅު ފުޓްބޯޅަ ކުޅުންތެރިންނާއެކު ނިއުރޭޑިއަންޓް ކަހަލަ ޓީމެއްގައި ކުޅުމުގެ ފުރުސަތު ލިބިގެން ދިޔުމަކީ އޭނާގެ ފުޓްބޯޅަ ކުރިއަރުގައި ލިބިގެންދިޔަ ބޮޑު ކުރިއެރުމެކެވެ. ހަމްޒާ ބުނާގޮތުގައި އެއީ އޭނާގެ ބޭބެ ކުޑައްޓޭ އާއި ޝާފިއުގެ އެހީތެރިކަމާ އެކު ތަނަވަސްވެގެންދިޔަ ފުރުސަތެކެވެ.\n“އަހަރެން އަބަދުވެސް ސަޕޯޓްކުރަނީ ނިއުރޭޑިއަންޓަށް. ދެން ރަށު ތިން ކުޅުންތެރިން އުޅޭތީ އަސްލު ނިއުރޭޑިއަންޓަށް ކުޅެން ވަރަށް ބޭނުންވެފަ ހުރީ ވެސް. އެހެން ހުއްޓާ ބޭބެ އާއި ޝާފިއު ހޯދައިދިން ފުރުސަތެއް މިއީ،” ރެއަލް މެޑްރިޑްގެ ތަރި ކްރިސްޓިއާނޯ ރޮނާލްޑޯ އަށް ސަޕޯޓް ކުރާ، 18 އަހަރުގެ ކުޅުންތެރިޔާ ބުންޏެވެ.\nނިއުރޭޑިއަންޓްގެ މެނޭޖްމަންޓުން ބުނާގޮތުގައި ހަމްޒާއަކީ ކުރިމަގަށް އެ ކްލަބުން ކުރި ބޮޑު އިންވެސްޓްމަންޓެކެވެ. މިހެންކަމުން ހަމްޒަތުގެ އަގާ ގުޅޭގޮތުން ސުވާލުކޮށްލުން ލިބުނީ ވަރަށް ކުރު ޖަވާބެކެވެ.\n[ނޯޓް: އަބްދުﷲ އަޝްރަފަކީ ލިޔާ ހިތްވާ، ލިޔުންތެރިކަމުގައި ކުރިއަށް ދާން ބޭނުންވާ ޒުވާނެކެވެ. އޭދަފުއްޓަށް އުފަން މި ޒުވާން ލިޔުންތެރިޔާގެ ލިޔުންތައް އޭދަފުށީ ޓައިމްސްގައި ކުރިއަށް އޮތްތާނގައި ފެންނަމުންދާނެ އެވެ.]\nފެބްރުއަރީ 16, 2014 at 12:30 pm\nހަމްޒާގެ ހުނަރު ދައްކާލަން ވީޑިއޯ ކްލިޕެއް ހިމެނިނަމަ ވަރަށް ފުރިހަމަވީސް


Koimalaa - ރާއްޖޭގެ ރަދުންގެ މުދާތައް ދެހަރަމުގެ ވެރިޔާ ފޭރިވަޑައިގެންނެވި ހައްޖު ދަތުރުފުޅު\nރާއްޖޭގެ ރަދުންގެ މުދާތައް ދެހަރަމުގެ ވެރިޔާ ފޭރިވަޑައިގެންނެވި ހައްޖު ދަތުރުފުޅު\n"ޖިއްދާގެ ބަނދަރުގައި ކާފަރުންތައް ވަރަށް ގިނައެވެ. ޖިއްދާގެ ބުރުޒުގައި ބޮޑު ބަޑިއެއްނެތި އަޅުގަނޑަކަށް ހައްޖަށް ދާން ނިކުންނާކަށް ނުކެރޭނެއެވެ. އަޅުގަނޑަށް ފަސް ބޮޑުބަޑި ދެއްވާށެވެ. ހައްޖުގެ ފަހުން މި ބޮޑުބަޑިތައް އަޅުގަނޑު މަނިކުފާނަށް ރައްދުކުރާނޫއެވެ." މިއީ ދެ ޙަރަމުގެ ވެރިޔާ ދިވެހިރާއްޖޭގެ ރަދުންނަށް ފޮނުއްވި ފަތްކޮޅުގައި ވިދާޅުވި ވާހަކަފުޅެވެ.\nއޭރު ދިވެހިރާއްޖޭގެ ރަދުން އައްސުލްޠާނުލް ޙާއްޖަ ޙަސަން ނޫރައްދީން އިސްކަންދަރު (އެއްވަނަ) ދިވެހީންގެ 300 އެއްހާ ބޭފުޅުންގެ ބޮޑު އަރުމާޒަކައިގެން ވަޑައިގެން ހުންނެވީ މައްކާގައެވެ. އެއީ އެ ރަދުން ޙައްޖަށް ވަޑައިގަތުމަށް ކުރެއްވި ދެވަނަ ދަތުރުފުޅެވެ. އެ ދަތުރުފުޅަށް މާލޭގައި ވަރަށް ބޮޑު ގުރާބެއް ބަންނަވައިގެން އަދި އިތުރު ނަވަކާއެކު ހައްޖަށް ފުރާވަޑައިގަތީ ހިޖުރައިން 1213 ވަނަ އަހަރުގެ ރަމަޟާންމަހުގެ 17 ވަނަ ދުވަހުއެވެ. އެއީ 24 ޖަނަވަރީ 1799 ވީ ބުރާސްފަތި ދުވަހެވެ. ދެ ޙަރަމުގެ ވެރިޔަކަށް އޭރު ހުންނެވިކަމަށް ދިވެހިތާރީޚުގައި ބުނަނީ ސުލްޠާން އައްޝަރީފުލް ޣާލިބެވެ. އެއީ މައްކާގެ އަމީރު އަދި ދެ ހަރަމުގެ ވެރިޔާ ޣާލިބު ބުން މުސާޢިދު ބުން ސަޢީދެވެ. އެމަނިކުފާނު 1788 އިން 1803 އަށް މައްކާގެ އަމީރު އަދި ދެ ޙަރަމުގެ ވެރިޔާގެ މަޤާމުގައި ހުންނެވިއެވެ. ދިވެހިރާއްޖޭގެ ރަދުން ގެންދެވި މުދާތައް ފޭރިވަޑައިގަތުގެ މަސައްކަތް އަމީރު ޣާލިބު ފެށްޓެވީ ދުރުދުރުންނެވެ.\nރަދުން ހައްޖަށް ވަޑައިގެންނެވިއިރު މުދާ ބަރުކޮށްގެން ގެންދެވި ނައުގައި ހުރި ހަތިޔާރާއި މުދަލާއި ރަނާއި ޖަވާހިރު ވެސް ފޭރިވަޑައިގަތެވެ. އެންމެ ފަހުން ރަދުންގެ އަތްޕުޅުގައި ހުރި މުދާކޮޅު ހޯއްދެވުމަށް ވެސް މަސައްކަތް ކުރެއްވިއެވެ. އެކަމަކަށް ވަރަށް ވަރުގަދައަށް އިންކާރު ކުރައްވައި ދިވެހިރާއްޖޭގެ ރަސްގެފާނު ކަނޑިކޮޅު ނެންގެވިއެވެ. އަދި ދެ ހަރަމުގެ ވެރިޔާއަށް ހަނގުރާމައަށް ލަޝްކަރައިގެން ވަޑައިގަތުމަށް ދައުވަތު ދެއްވިއެވެ.\nއައްސުލްޠާން ޙަސަން ނޫރައްދީން ދެފަހަރަށް ހައްޖަށް ވަޑައިގެންނެވިއެވެ. ފުރަތަމަ ކުރެއްވި ހައްުޖު ދަތުރުފުޅުގެ ތާރީޚުތަކަށް ބަލާއިރު އެ ދަތުރުފުޅުގައި ޙައްޖުގެ މަތިވެރި އަޅުކަން އަދާކުރެއްވި ކަމާއެކު ޝައްކު އުފެދެއެވެ. އެފަހަރު ހައްޖަށް ފުރާ ވަޑައިގަތީ 1203 ރަބީޢުލްއައްވަލް 29 ގައެވެ. އެއީ 27 ޑިސެންބަރު 1788 ވީ ހޮނިހިރު ދުވަހެވެ. އެ ދަތުރުފުޅުގައި ރާއްޖެ ވަޑައިގަތުމަށް ޖިއްދާއިން ފުރާވަޑައިގަތީ ހައްޖުމަހުގެ ކުރިން، ރަމަޟާންމަހުގެ6ވަނަ ދުވަހުއެވެ. ރާއްޖެވަޑައިގަތީ ޙައްޖުމަހުގެ 15 ވަނަ ދުވަހުއެވެ. އެހެންކަމުން ތާރީޚުތަކަށް ބަލާއިރު އެ ދަތުރުފުޅުގައި ޙައްޖުގެ އަޅުކަން އަދާކުރެއްވުނު ކަމަކަށް ނުބެލެވެއެވެ. ޙައްޖަށް ވަޑައިގަތުމަށް ދެވަނަ ދަތުރުޅެއް ފަހުން ހަމަޖެއްސެވި ސަބަބަކަށް އެ ކަން ވެދާނެއެވެ.\nދެވަނަ ފަހަރަށް ހައްޖަށް ވަޑައިގެންނެވުމަށް ކުރެއްވި ދަތުރުފުޅުގައި ފުރަތަމަ ވަޑައިގަތީ ހުދޫދާއަށެވެ. (ގަބޫލުކުރެވެނީ އެއީ ޔަމަން ކަރައިގެ އަލް ޙުދައިދާ ކަމަށެވެ.) އެ ރަށުގައި ހުންނަވައި ވިޔަފާރިކުރައްވާ ހެއްދެވިއެވެ. އެރަށުން ޖިއްދާއަށް ފުރާވަޑައިގަންނަވަން އުޅުއްވުމުން އެ ރަށުގެ މީހުން ރަދުންނަށް ދެންނެވިއެވެ. ތިޔަހާ ގިނަ މުދަލާއެކު ވަޑައިގަތުން އެއްގޮތަކަށް ވެސް ރަނގަޅެއް ނުވާނެއެވެ. މައްކާގެ ޝަރީފް ޣާލިބު މުދާތައް ފޭރިވަޑައިގެންދާއެވެ. އެ އަޑު ނާއްސަވައި ރަދުން ޖިއްދާއަށް ވަޑައިގަނެ. ފަހުން މައްކާއަށް ވަޑައިގަތީއެވެ. ރަދުން މައްކާއަށް ވަޑައިގެންނެވިއިރު ޝަރީފު ޣާލިބު މައްކާގައި ވަޑައިގެން ނޫޅުއްވައެވެ.\nމައްކާގެ އިސްވަޒީރާއި ގެފުޅުގެ ބަނޑޭރި ގެންނަވައި ރަދުން އެ ބޭފުޅުންނާ ބައްދަލުކުރެއްވިއެވެ. އަދި ވިދާޅުވިއެވެ. "އަހަރެންނަށް ގެފުޅު ހުޅުވައިދޭށެވެ." އެ ބޭފުޅުން ދެންނެވީި އަމީރު ޝަރީފް ޣާލިބުގެ އިޒުނަފުޅާ ނުލައި ގެފުޅު ނުހުޅުވޭނެކަމަށާއި އޭނާވީ ޖިއްދާގައި ކަމަށެވެ. އެ މަޝްވަރާގައި ތިއްބަވަނިކޮށް އިސްވަޒީރުގެ އަޚަކު އެތަނަށް ވަޑައިގެން ރަދުންނަށް ދެންނެވިއެވެ. އެއްހާސް ރިޔާލަ ދެއްވައިފިނަމަ ގެފުޅު ހުޅުވައިދީފާނަމެވެ. ރަދުން އެކަމާ ކޯފާވެވަޑައިގެން އަމުރު ކުރެއްވުމުން އަރިހުގައި ތިއްެބެވި އަސްކަރުން އޭނާގެ ގައިގައި ތަޅާފައި ދަރުބާރުން ބޭރުކުރީއެވެ. ރަދުންގެ ވާހަކަފުޅަކީ، ގެފުޅުގެ ބަނޑޭރިއާއި އެހީތެރިންނަށް ފިޔަވައި އެއްވެސް އެއްޗެއް ނުދެއްވާނަމެވެ. އެއަށްފަހު ވިދާޅުވިއެވެ. ގެފުޅު ހުޅުވައިދެއްވައިގެން ސުލްޠާން ޝަރީފް ޣާލިބު އެއްވެސް އެއްޗެއް ވިދާޅެއް ނުވާނެއެވެ. ގެފުޅަކީ އޭނާގެ މިލުކެއް ނޫނެވެ. ގެފުޅަކީ ހުރިހާ މުސްލިމުންނަށް ހަމަހަމަ ތަނެކެވެ. ތިމަން ރަސްގެފާނުގެ އަމުރުފުޅަށް ތިމަން ރަސްގެފާނަށް ގެފުޅު ހުޅުވައިދޭށެވެ. މިގޮތަށް ރަދުން ވިދާޅުވުމުން ގެފުޅު ހުޅުވައިދީފިއެވެ. ދެން ރަދުންނާއި އަރިހުގައި ގެންދެވި ބޭފުޅުން ގެފުޅަށް ވެންނެވީއެވެ.\nފަސް ބޮޑުބަޑި ހޯއްދަވަން ދިވެހިރާއްޖޭގެ ރަސްގެފާނަށް ދެ ހަރަމުގެ ވެރިޔާ ފޮނުއްވި ފަތްކޮޅު ލިބިވަޑައިގަތީ އޭގެފަހުންނެވެ. އެފަތްކޮޅު ލިބިވަޑައިގަތުމުން ރަދުންގެ ފަސް ބޮޑުބަޑި ދެއްވުމަށް ނިންމެވިއެވެ. އެހިނދު، ބޮޑުބަނޑޭރި މުޙައްމަދު ހަނދޭގިރި ތަކުރުފާނު ދެންނެވިއެވެ. ސުލްޠާން ޝަރީފް ޣާލިބު މިފަހަރު އަޅުގަނޑުމެންގެ އަތުގައި ހުރި މުދާ ފޭރިވަޑައިގަންނަވާނީ މިގޮތަށެވެ. ބޮޑު ބަޑިތައް ވެސް އަނބުރައެއް ނުދެއްވާނެއެވެ. ދެން ވިދާޅުވާނީ ކޮންމެ ވެސް އެހެން އެއްޗެއް ދެއްވުމަށެވެ. އެހެންގޮސް ހުރިހާ މުދަލެއް ހުސްވަންދެން ފޭރިވަޑައިގަންނަވާނެއެވެ. އެގޮތަށް ބޮޑުބަނޑޭރި ވިދާޅުވުމުން ރަދުން ނިންމެވީ އެއްވެސް އެއްޗެއް ނުދެއްވުމަށެވެ. އެކަން ސުލްޠާން ޝަރީފް ޣާލިބުގެ އިސްވަޒީރަށް ދެންނެވިއެވެ. "ކަލޭމެެންނަށް އެއްވެސް އެއްޗެއް ނުދެއްވާނަމެވެ. ކަލޭމެން ހީކުރީ މިގޮތަށް ހީލަތުން މަކަރުން ތިމަން ރަސްގެފާނުގެ މުދާތައް ފޭރިގަތުމަށެވެ. އެންމެހާ އަރަބީން ބުނަނީ ކަލޭމެންގެ އަނިޔާވެރިކަމާއެކު މީހުންގެ މުދާތައް ފޭރޭކަމަށެވެ. މީސްތަކުންގެ މުދާތައް އަތުލައިގަތުމަށް އޮއްވާ ކަލޭމެން ދުށީ ކޮން ފޮތަކުންހެއްޔެވެ؟ ތިޔަކަންތައް ކަލޭމެންނަށް ދަސްކޮށްދިނީ ކޮން ދަންނަބޭކަލެއް ހެއްޔެވެ؟"\nއައްސުލްޠާން ޙަސަން ނޫރައްދީން ދެއްވި ޖަވާބުން ޝަރީފް ޣާލިބު އެކަމާ ވަރަށް ބޮޑަށް ކޯފާވެވަޑައިގަތެވެ. ރަދުންގެ މުދާ އަރުވާފައިވާ ނައު ބައްލަވާލެއްވުމުގެ ނަމުގައި ނަވަށް ޒިޔާރަތް ކުރައްވައި ނަމުގައި ހުރި މުދާތައް ބައްލަވައި ފަހުން ސިފައިން ފޮނުއްވައިގެން ހުރިހާ މުދަލެއް ފޭރިވަޑައިގަތީއެވެ. ނަވުގެ ބަނޑޭރިއަކަށް ހުންނެވި ބަނޑޭރި ޢަލީގެ ކަރުގައި ކަނޑި ޖައްސައިގެން ނަވުގައި ރައްކާކޮށްފައިހުރި ރަސްގެފާނުގެ ރަނާއި ރިއްސާއި ޖަވާހިރުތައް އަތުލީއެވެ. އަދި އެ ނަމުގައި އިސްކޮށް ތިބި ތިން މީހުން ބާލައި ޖަލަށްލީއެވެ. އެއަށްފަހު އިސް ވަޒީރު ރަދުން އަރިހަށް ފޮނުއްވައި އަމީރު ޣާލިބު އެދިވަޑައިގަތީ ދިވެހިރާއްޖެއަށް އުރުނު ނަވެއްގައިހުރި ހަތަރުލައްކަ ރިޔާލަ ދެއްވުމަށެވެ. ފޭރިވަޑައިގެންނެވި ނަވުގައި ހުރި މުދަލުން އެ އަދަދު ހަމަ ނުވާތީ ބާކީބައި ރަސްގެފާނުގެ އަތްޕުޅުގައި ހުރި ފައިސާއިން ހަމަކޮށް ދެއްވުމަށެވެ. ރަދުން ވިދާޅުވީ އަތްޕުޅުގައި އިތުރަށް ފައިސާއެއް ނެތް ކަމަށެވެ. އެކަމަކު އެކަން ގަބޫލުނުކުރައްވައި އަމީރު ޣާލިބުގެ އިސްވަޒީރު ރަދުންނަށް އިންޒާރު ދެއްވައި ބިރުދައްކަވައި ހެއްދެވިއެވެ. އެކަމާ ކޯފާވެގެން ރަދުން ވިދާޅުވިއެވެ. ތިމަން ރަސްގެފާނުގެ އަތްޕުޅުގައިވި މުދަލުގެ ތެރެއިން ކުޑަނަމަވެސް މިންވަރެއް އަތްޕުޅުގައި ކަނޑިކޮޅު އޮތްހާ ހިނދަކު ކަލޭމެންނަކަށް ނުދެއްވާ ހުށީމެވެ. ތިމަން މަނިކުފާނު އަރިހުން ހަމަ މިހާރު ނުކުންނާށެވެ. އަދި ހަނގުރާމައަށް ތައްޔާރުވެގެން ހަމަ މިއަދު އަންނަން މިތަނުން ނުކުމެގެން ހިނގައިދާށެވެ. ބުނެވޭގޮތުގައި ވަޒީރު ނުނިކުތުމުން ސިފައިންނަށް އަމުރުކުރައްވައިގެން އޭނާ ދަމާކޫއްތާފައި ނެރުއްވީއެވެ.\nރަސްގެފާނާއި އަރިހުގައި ގެންދެވި ބޭފުޅުން މައްކާ މަދީނާވެ ނިމިވަޑައިގަތުމުން ޖިއްދާއަށް ދަތުރަށް ތައްޔާރުވެވަޑައިގަތެވެ. ނަމަވެސް އެ ދަތުރަށް ޝަރީފް ޣާލިބު ހުރަސް އެޅުއްވިއެވެ. އެގޮތަށް ހުންނަވަނިކޮށް ރަދުންނަށް ކަށިވިދުރީގެ އާލާސްކަންފުޅު ޖެހިވަޑައިގެންފިއެވެ. އެ ހާލުކޮޅުގައި ވެސް ޖިއްދާއަށް ވަޑައިގަތުމުގެ ހުއްދަ ދެއްވީ ދިހަހާސް ރިޔާލަ ދެއްވީމައެވެ. ޖިއްދާއަށް ވަޑައިގަތުމުން އެ ހާލުކޮޅުގައި ދަތުރަށް އަރައިވަޑައިގަތުން ޖިއްދާގެ ވަޒީރުން މަނާ ކުރެއްވިއެވެ. އެއާލާސްކަންފުޅުގައި ހައްޖުމަހުގެ 27 ވަނަ ދުވަހު (01 ޖޫން 1799) ގައި އެ ރަދުން ޖިއްދާގައި އެންމެފަހުން އަވަހާރަވީއެވެ. މި ދަތުރުފުޅުގައި އެ ރަދުންގެ މަންމާފުޅާއި ދެ ބޭފުޅަކާއެކު 230 މީހުން މަރުވިއެވެ. ރާއްޖެއަށް އާދެވުނީ 75 މީހަކަށެވެ.\nއައްސުލްޠާނުލް ޙާއްޖަ ޙަސަން ނޫރައްދީން އިސްކަންދަރު (އެއްވަނަ) ސިރީ ކުލަ ސުންދުރަ ބަވަނަ މަހާރަދުންނަކީ އަލްޣާޒީ ޙަސަން ޢިއްޒުއްދީން (ދޮންބަންޑާރައިން)ގެ ހަނގުދަރިކަލުންނެވެ. ޙަސަން ނޫރައްދީން ރަސްކަން ކުރެއްވީ ހިޖުރައިން 1193 އިން 1213 އަށް، މީލާދީން 1779 އިން 1799 އަށެވެ.\nޙަސަން ތާޖުއްދީނުގެ ތާރީޚު އިސްލާމް ދީބާ މަހަލް،\nޖަޕާނުގެ ޕްރޮފެސަރު ހިކޮއިޗީ ޔަޖިމާ (1980) ގެ ދިރާސާ\nނަސީމާ މުޙައްމަދުގެ ދިވެހިރާއްޖޭގެ ރަހުންނާއި ރަނިން


"Bom" - Nasheed ah khaasa lava eh\n"ބޮން" ގެ ނަމުގައި އާންމުކުރި ލަވަ ރިލީޒް ކޮށްދެއްވީ ރައީސް ނަޝީދުގެ މަންމާފުޅު އާބިދާ މުހައްމަދު\nމިއުޒިކު ބޭންޑް "ޓްރެފިކް ޖޭމް" އިން ރައީސް މުހައްމަދު ނަޝީދަށް ހާއްސަ ޓްރިބިއުޓެއް ދީފި އެވެ.\nމެއި ހަވަނަ ދުވަހު ރޭ ރަައީސް ނަޝީދަށް ޓެރަރިސްޓް ހަމަލަ އަމާޒުކުރި ސަރަހައްދުގައި ރޭ ބޭއްވި ހާއްސަ ހަފްލާއެއްގައި "ޓްރެފިކް ޖޭމް" ގެ ޓީމް ވޯކަލިސްޓް ކަޔާނޯ ކިޔާފައިވާ ލަވަ ރިލީޒް ކޮށްދީފައި ވަނީ ރައީސް މުހައްމަދު ނަޝީދުގެ މަންމާފުޅު އާބިދާ މުހައްމަދެވެ.\nކަޔާނޯ ބުނީ ނަޝީދަށް އަމާޒުކުރި ހަމަލާ ކުށްވެރިކޮށް އެމަނިކުފާނަށް ޓްރިބިއުޓެއް ދިނުމަކީ ފަންނާނުން ކުރަންޖެހޭ ކަމެއް ކަމަށެވެ.\n"މިއުޒިކާ އާޓް ނެތިކޮށްލުމަށް ބަޔަކު އުޅޭ އުޅުމާ ދެކޮޅުހަދައި މިއުޒިޝަނުން ދިފާއު ކޮށްދިނުމުގެ އުއްމީދަކީ އަންނި. އަންނި މަރާލުމަށް ބޮން ގޮއްވާލީމާ އަހަރަމެންގެ ވާޖިބެއް ކަމަށް ދެކެން އަހަރަމެންގެ ފަންނުން ޓްރިބިއުޓެއް ކޮށްލުމަކީ،" ކަޔާނޯ ބުންޏެވެ.\nކަޔާނޯގެ މި ލަވަ އަކީ "ބޮން" މި ނަމުގައި ކިޔާފައިވާ ލަވައެކެވެ.\nނަޝީދަށް ހާއްސަކުރެއްވި ލަވަ -\nރޭގެ ހަފްލާގައި މަޖިލީހުގެ ނައިބު ރައީސް އަދި ނަޝީދުގެ ކޮއްކޯފުޅު އީވާ އަބްދުﷲ އާއި އެމްޑީޕީގެ ޗެއާޕާސަން ހަސަން ލަތީފާއި ރައްޔިތުންގެ މަޖިލީހުގެ އެމްޑީޕީގެ ބައެއް މެންބަރުން ބައިވެރިވެވަޑައިގެންނެވި އެވެ. އެ ހުރިހާ މެންބަރުންނަކީ ވެސް ރައީސް ނަޝީދަށް ވަފާތެރި މެންބަރުންނެވެ.\nއޭގެ ތެރޭގައި ވިލުފުށީ ދާއިރާގެ މެންބަރު ހަސަން އަފީފާއި މާފަންނު އުތުރު ދާއިރާގެ މެންބަރު އިމްތިޔާޒު ފަހުމީ އާއި މާފަންނު މެދު ދާއިރާގެ މެންބަރު އިބްރާހިމް ރަޝީދާއި މަޑަވެލީ ދާއިރާގެ މެންބަރު ހުސައިން ފިރުޝާނާއި ހުޅުދޫ ދާއިރާގެ މެންބަރު އިލްޔާސް ލަބީބާއި ގަލޮލު ދެކުނު ދާއިރާގެ މެންބަރު މީކާއިލް އަހުމަދު ނަސީމާއި ހެންވޭރު އުތުރު ދާއިރާގެ މެންބަރު އިބްރާހިމް މުއިއްޒު ހިމެނި ވަޑައިގަންނަވަ އެވެ.\nރައީސް ނަޝީދަށް އަމާޒުކޮށް ދިން ބޮމުގެ ހަމަލާގައި އެމަނިކުފާނަށް ފުން ޒަހަމުތަކެއް ލިބިވަޑައިގެންނެވިއިރު ޖަރުމަނުން ފަރުވާ ހޯއްދެވުމަށް ފަހު މިހާރު ހުންނަވަނީ އިނގިރޭސިވިލާތުގަ އެވެ. ރާއްޖެ ވަޑައިގަންނަވާނެ ދުވަހެއް ޔަގީނެއް ނުވެ އެވެ.\nރައީސް ނަޝީދު ވިދާޅުވެފައި ވަނީ ހަމަލާ ރާވާ ހިންގި ފަަރާތުގެ ތަހުގީގު އަދިވެސް ނުނިމޭ ކަަމަށް ފުލުހުން މައުލޫމާތު ދީފައިވާ ކަމަށެވެ. އެހެންކަމުން އެ ތަހުގީގު ނިމި އެކަމުގައި ބައިވެރިވި ފަރާތްތައް އިންސާފުގެ ކުރިމައްޗަށް ގެންދިއުމުގެ ކުރީގައި ރާއްޖެ ވަޑައިގަތުމަކީ އެމަނިކުފާނުގެ އާއިލާ އާއި އެމަނިކުފާނަށް ހެޔޮ އެދޭ ފަރާތްތަކާއި އަދި އެމަނިކުފާނު ވެސް ޖެހިލުންވެވަޑައިގަންނަވާ ކަމެއް ކަމަށެވެ.\nއެމްޑީޕީ ރައީސް މުހައްމަދު ނަޝީދު ނަޝީދަށް އަމާޒު ކުރި ހަމަލަ


ރަމަޟާން މަހުގައި ކެއުން ބުއިމުގައި ސަމާލުވާންޖެހޭ ކަންކަން!\nރަމަޟާން މަހުގެ ކެއުން\nރޯދަ ވީއްލާ ގަޑީގައި މެދުމިނެއްގައި ކެއުން ބެހެއްޓުން\nގިނަ އިން ދިޔާއެއްޗެހި ބޯން އާދަކުރަންޖެހޭނެ\n25 މެއި 2017 | ބުރާސްފަތި 13:43\nރަމަޟާން މަހުގެ ކެއުން ބުއިން\nކުރިއަށް އޮތް ރަމަޟާން މަސް ފެށެން ދެ ދުވަހަކަށް ވެފައިވާ އިރު މި މަހަށް ތައްޔާރުވުމުގެ ގޮތުން ގިނަ ކަންތައްތަކެއް އަންނަނީ ކުރަމުންނެވެ. ރޯދަ މަހުގައި އަޅުކަމުގެ އިތުރުން ދިވެހިންނަކީ ސުފުރާ މައްޗަށް ތަފާތު ބާވަތްތައް ގެނެސް، ކެއްކުމުގައި ޚާއްސަ ކަންތައްތަކެއް ގެންގުޅޭ ބަޔެކެވެ.\nމިކަންކަމަކީ ޒަމާނުއްސުރެ މީހުންގެ ގައިގައި ހަރުލާފައިވާ އާދަތައް ކަމުގައިވީ ނަމަވެސް މިފަދަ މަހެއްގައި ސިއްހީ ގޮތުން ބޭނުންވާ ނިއުޓްރިޝަނާއި ހަށިގަނޑަށް ބޭނުންވާ ފެން ލިބޭނެ ގޮތަށް ކެއުމުގެ އާދަތައް ބައްޓަން ކުރުމަކީ ވަރަށް މުހިއްމު ކަމެކެވެ.\nރަމަޟާން މަހުގައި ކެޔުމުގެ ކަންކަން ބައްޓަން ކުރުމުގައި ސިއްހީ ގޮތުން ފައިދާ ހުރި ގޮތްތަކެއް ބޭނުން ކުރެވިދާނެ އެވެ.\nރޯދަ ވީއްލުމާއި ރޯދަ ހިފުމާއި ހަމައަށް ރޭގަނޑު 8 ތަށި ފެން ބުއިން. މިކަމުގެ ސަބަބުން މީހާ ޑީހައިޓްނުވެ ހުރުމަށް މަގުފަހިވޭ.\nރޭގަނޑު 6-8 ގަޑިއިރަށް ނިދުން. ނިދުން މަދުވެއްޖެ ނަމަ، ވަރުބަލިވެ، މީހާގެ ބުންވަރުދަށްވެ އެވެ.\nރޯދަ ވީއްލާ އިރު ކެއުމުގައި ހުރިހާ ބާވަތެއްގެ ނިއުޓްރިޝަން ލިބޭ ބާވަތްތައް ބޭނުން ކުރަންޖެހޭ. ކަދުރާއި ސޫޕް އާއި ސަޓަނި އަދި މޭވާއި އާއި ފޮނިކާ ތަކެތިވެސް އެއްވަރަކަށް ބޭނުން ކުރަންޖެހޭ. ކެއުމުގައި ބެލެންސް ޑައިޓެއް ގެންގުޅެން ޖެހޭ.\nރޯދަ މަހު ކަސްރަތުކުރުން\nހާރު ކާއިރު ހަށިގަނޑަށް އެނަރޖީ ލިބޭފަދަ ތަކެތި ގިނައިން ބޭނުން ކުރުން.\nރަމަޟާން މަހުގައި ދޫކުރަންޖެހޭ އާދަތައް\nރޭގަނޑުގެ ވަގުތުތަކުގައި، ހަށިގަނޑަށް ބޭނުންވާ ވަރަށް ވުރެއް އިތުރަށް ފެން ބޭނުން ނުކުރުން. މިކަމުގެ ސަބަބުން ބަނޑުގެ ރިހުމަށް މަގުފަހިވޭ.\nހަށިގަނޑަކަށް ބޭނުންވާ ވަރަށް ވުރެ އިތުރަށް ކެއުން.\nރޯދަ ވީއްލާ ގަޑީގައި ބަނޑު ފުރޭ ވަރަށް ނުކެއުން\nހަކުރު އެކުލެވޭ ބާވަތްތައް މާގިނައިން ބޭނުން ނުކުރުން\nއެންމެ ފަހުން އަޕްޑޭޓް ކުރީ: 16 ގަޑިއިރު ކުރި


BML ge community fund ge ehee5rashakah\nބީއެމްއެލްގެ ކޮމިއުނިޓީ ފަންޑުގެ ދަށުން ރަށެއްގައި ތަރައްގީކޮށްފައިވާ ޕާކެއް --- ފޮޓޯ: ބީއެމްއެލް\nމިއަހަރުގެ ތިންވަނަ ކުއާޓަރުގައި ބީއެމްއެލް ކޮމިއުނިޓީ ފަންޑުގެ އެހީ ލިބޭ ރަށްތައް ހާމަކޮށްފި އެވެ.\nއަމިއްލަ ފަރުދުންނާއި ހިލޭސާބަހަށް މަސައްކަތްކުރާ ޖަމިއްޔާތަކުން ދެމެހެއްޓެނިވި ގޮތެއްގައި ރަށްރަށުގައި ހިންގުމަށް ބޭނުންވާ ޕްރޮޖެކްޓްތަކަށް އެހީވުމުގެ ގޮތުން ބޭންކުން ހިންގާ އަހަރެންގެ ބޭންކް ކޮމިނިއުޓީ ފަންޑުގެ މިއަހަރުގެ ތިންވަނަ ކުއާޓަރުގައި ހުށަހެޅުނު، ޕްރޮޕޯސަލްތަކުގެ ތެރެއިން އެންމެ ފާހަގަކޮށްލެވޭ ފަސް ޕްރޮޖެކްޓް ހޮވައިފި އެވެ.\nއެގޮތުން އެހީ ލިބޭ ޕްރޮޖެކްޓްތަކަކީ ބ. ކުޑަރިކިލުގައި ސޯލާ ލައިޓް ހަރުކުރުން، ހއ. ތަކަންދޫގައި ފޮތްކިޔުމަށް ހާއްސަ ތަނެއް ތަރައްގީކުރުން، ވ. ފެލިދޫގައި ޕިކްނިކް އޭރިއާ އެއް ތައްޔާރުކުރުން، ނ. މާޅެންދޫގައި މަސްކަނޑާ ތަނެއް ތަރައްގީކުރުން އަދި ހއ. މޮޅަދޫގައި އިކޯލޮޖިކަލް ޕާކެއް ގާއިމްކުރުމަށެވެ.\nމިކަމާ ގުޅޭގޮތުން ބީއެމްއެލްގެ މެނޭޖާ ޕަބްލިކް ރިލޭޝަންސް މުހައްމަދު ސައީދު ވިދާޅުވީ ބީއެމްއެލްގެ އަމާޒަކީ މި ފަންޑުގެ ދަށުން މުޖުތަމައަށް ފައިދާކުރާނެ މުހިންމު ޕްރޮޖެކްޓްތަކަކަށް އެހީތެރިކަން ފޯރުކޮށްދިނުން ކަމަށެވެ. އަދި މިފަހަރުވެސް ރަނގަޅު ޕްރޮޕޯސަލް ތަކެއް ކޮމިއުނިޓީ ފަންޑަށް ލިބުނު ކަމަށާއި އެކަމުން ދައްކައިދެނީ އަމިއްލަ ފަރުދުންނާއި ޖަމިއްޔާތަކުން ރަށުގެ ތަރައްގީ އާއި މުޖުތަމައުގެ ލާބައަށް މަސައްކަތްކުރުމަށް ބޭނުންވާ މިންވަރު ކަމަށެވެ.\n"މިފަހަރު ކޮމިއުނިޓީ ފަންޑަށް ހޮވުނު ފަރާތްތަކަށް ވަރަށް ހޫނު މަރުހަބާއެއް ކިޔަން. އަދި މިދަތި އުނދަގޫ ހާލަތުގައިވެސް ރަށްރަށުގައި މި ޕްރޮޖެކްޓްތައް ކުރިއަށް ގެންދިޔުމަށް އާންމު ފަރުދުންނާއި ޖަމިއްޔާތަކުން ކުރައްވަމުން ގެންދަވާ މަސައްކަތް ފާހަގަކޮށް އެފަރާތްތަކަށް ޝުކުރު ދަންނަވަން." ސައީދު ވިދާޅުވި އެވެ.\nބީއެމްއެލްގެ ކޮމިއުނިޓީ ފަންޑުގެ ދަށުން މިހާތަނަށް މިވަނީ 55 ރަށެއްގައި މުޖުތަމައަށް ފައިދާކުރާ ޕްރޮޖެކްޓްތަކެއް ހިންގުމަށް އެހީތެރިކަން ފޯރުކޮށްދީފަ އެވެ.\nބޭންކް އޮފް މޯލްޑިވްސް ކުޑަރިކިލު ތަކަންދޫ + މާޅެންދޫ ފެލިދޫ


ޙަޤީޤީ ހާދިސާ: ލޯތްބަށްޓަކާ ބައްޕަގެ ކިބައިން ވާރުތަވި މުއްސަނދިކަން ދިނުމުންވެސް ބާކީކޮށް އެއްލައިލެވުނު އަންހެނެއްގެ ވާހަކަ\nއަހަރެން ނިޞްބަތްވަނީ ރ އަތޮޅު ރަށަކަށެވެ. ކައިވެނިކުރީ އުމުރުން 28 އަހަރުގައެވެ. ކައިވެނިކުރި ފިރިހެން ކުއްޖާއަކީ އެހެން މީހުންގެ ކުށް ހޯދައި އިޞްލާޙްކުރުމުގެ މަސްއޫލިއްޔަތު އަދާ މުއައްސަސާއެއްގެ ޒިންމާދާރު ވަޒީފާއެއް އަދާކުރާ ޒުވާނެކެވެ.\nލޯބިވާކަމަށް ބުނެ ދެއްކި ވާހަކަތަކަށް އިތުބާރުކުރެވުނު އެންމެ ބޮޑު އެއް ސަބަބަކީވެސް އެއީއެވެ. ނަމަވެސް ޙަޤީޤަތް އެނގުނުއިރު އޭނާވެގެންދިއައީ އަނިޔާވެރިކަމުގައި އަރާހުރި މީހަކަށެވެ. މަކަރުވެރިކަމުގައި ވެސް އެންމެ ކުރީސަފުގައި ހުރި މީހަކަށެވެ.\nއަހަރެންގެ ބައްޕައަކީ ތަނަވަސް ބައްޕައެކެވެ. ނިޔާވިއިރު ބައްޕަގެ އަތުގައިހުރި ފައިސާއިން ގިނަ އަދަދެއްގެ ފައިސާ އަހަރެންނަށް ލިބުނެވެ. އެފައިސާތަކުން އޭނާ ފުރަތަމަ ކުރިކަމަކީ ދެމީހުން ދިރިއުޅޭނެ ރަނގަޅު ފެންވަރުގެ ތަނެއް އޭނާގެ ގޭގައި ހެދުމެވެ.\nއޭނާ ވަޒީފާ އަދާކުރަނީ މާލޭގައެވެ. ކައިވެނިކޮށްގެން އުޅުނު3އަހަރު ދުވަހު ވެސް ޗުއްޓީގައި އަންނައިރު ކޮންމެވެސް އެކުވެރިއަކު ގެންނާނެއެވެ. އަހަރެންނާއިއެކުގއި ހޭދަކުރާ ވަގުތަށްވުރެ ގިނ ވަގުތު ހޭދަކުރާނީ އެމީހަކާއިއެކުގައެވެ.\nދެން އޮތީ އެންމެ ލަދުވެތި ވާހަކައެވެ. ދެމަފިރިކަމުގެ ގުޅުންވެސް ހިންގަން ބޭނުންވަނީ ފައިގެ އިނގިލިތަކުންނެވެ. ނުވަތަ މަސްނޫޢީތަކެތި ބޭނުންކޮށްގެންނެވެ. މިކަންކަމަކީ އަހަރެން ކިތަންމެ ނިކަމެތި ނަމަވެސް ޤަބޫލުކުރެވޭ ކަންކަމަކަށް ނުވިއެވެ.\nބައްޕަގެ ކިބައިން ވާރުތަވި ފައިސާތައް އޭނާގެ ބޭނުންތަކަށް ޚަރަދުކޮށް ހުސްވުމާއިއެކު މިހާރު މިވަނީ ވަރިކޮށްލައިފައެވެ. އެކަނިވެރިކޮށްލައިފައެވެ. ފަޤީރުކޮށް ނިކަމެތިވެސްކޮށްލައިފައެވެ.\nއަހަރެންގެ ކުށަކީ އޭނާ ދެއްކި ދޮގު ވާހަކަތަކަށް އޭނާއަށް އިތުބާރުކޮށް ލިބުނުހައި ފައިސާ އޭނާގެ އަތްމައްޗަށް ދޫކޮށްލެވުނުކަމެވެ. ތެދުވެރި ލޯތްބެއް ލިބިދާނެ ކަމަށް އުންމީދުކުރެވުނު ކަމެވެ. ﷲ ގަންދީ ހުވާކޮށްގެން ތިބޭ މީހުން ހުވައަށް ޙުރުމަތްތެރިކޮށް ހިތާނެ ކަމަށް ޤަބޫލުކުރެވުނު ކަމެވެ.\nއެމީހަކު ކުރިކަމެއް އެމީހަކަށެވެ. މަކަރުވެރިން އެކަމުގެ ރަހަ މިދުނިޔޭގައިވެސް އަދި ޤިޔާމަތްދުވަހުވެސް ދެކޭނެއެވެ. އަހަރެންގެ އިލްތިމާސަކީ އަޅާ ޔުނިފޯމަށާއި ކޮށްގެން ތިބޭ ހުވައަށް ހަމަ އެއްވެސް އަންހެނަކު އިތުބާރު ނުކުރުމެވެ. އަމިއްލަ ތަނަވަސްކަން ފިރިމީހާ ޢާއި ހަވާލުނުކުރުމެވެ. ކޮންމެފަދަ ލަނޑެއް ވެސް ދީފާނެ ކަމަށް އަބަދުވެސް ވިސްނައިގެން ތިބުމެވެ.\nއަހަރެންނަށް މިޖެހުނު ޙާލު އެހެން އެއްވެސް އަނހެނަކަށް ޖެހޭކަށް އަހަރެން ނޭދެމެވެ. އެހެންވެ ކިޔުންތެރިންނާއި ހިއްޞާކޮށްލީއެވެ.\n- ޝަލޫ- މިއަދުނޫހުގެ ކިޔުންތެރިއެއް


Green Streets ge amaazu AFC Cup ah! - vNews.mv\nގްރީން ސްޓްރީޓްސްގެ އަމާޒު އޭއެފްސީ ކަޕަށް!\nއައްފާން މުހައްމަދު 23 January 2022, 13:54\nކުލަބެއްގެ ގޮތުގައި ކްލަބް ގްރީން ސްޓްރީޓްސްގެ އެންމެ ބޮޑު އަމާޒަކީ އޭއެފްސީ ކަޕްގެ ކޮލިފިކޭޝަންގެ ޖާގައެއް ހޯދުންކަމަށް އެކުލަބުގެ ކޯޗު، އަލީ ނިސްތާރު މުހައްމަދު ބުނެފިއެވެ.\nކުލަބުގެ ސޯޝަލް މީޑިއާ އެކައުންޓުގައި އާންމުކޮށްފައިވާ ކޯޗުގެ ބަޔާނުގައި ބުނެފައިވަނީ، މި ސީޒަނުގެ ޕްރެޒިޑެންޓްސް ކަޕުގައި ޓީމުގެ ކުޅުންތެރިންގެ ފަރާތުން ފެނިގެންދިޔަ ހިތްވަރާއި މެޗުތަކުގައި ދެއްކި މޮޅު ކުޅުމާއިމެދު ފަހުރުވެރިވާކަމަށެވެ.\nއަދި ޕްރެޒިޑެންޓްސް ކަޕުގެ ފައިނަލުގައި ކުޅުން އެއީ ޓީމުން އަދި އަމިއްލަ އަށްވެސް ގެންގުޅުނު ޓާގެޓެއް ކަމަށާއި އެކަން ހާސިލްނުވުމުން ދެރަވިނަމަވެސް، މާޔޫސް ނުވާކަމަށް ކޯޗު ނިސްތާރު ބުނެފައިވެއެވެ.\nގްރީން ސްޓްރީޓްސްގެ ހުންގާނުގައި ހިފައިގެން ހުރި ކުޅަދާނަ މާލިމީ\nނިސްތާރު އިތުރަށް ބުނީ، އަލިފުށީ ފައިނަލް އަކީ އުންމީދެއް ކަމުގައިވީނަމަވެސް ހަގީގީ ޓާގެޓަކީ އޭއެފްސީ ކަޕުގެ ކޮލިފިކޭޝަންގެ ޖާގައެއް ހޯދުން ކަމަށާއި، ހިތުގައި އޮތް މި ޓާގެޓް ހާސިލްކުރުމަށް، ﷲ ގެ އިރާދަފުޅާއެކު މިންނެތް މަސައްކަތް ކުރާނެކަމުގެ ޔަގީންކަން ކޯޗު ދީފައިވެއެވެ.\nމީގެއިތުރުން ކުލަބުގެ އެންމެ ބޮޑު ހިތްވަރަކީ ކުޅުންތެރިންނަށް ކެނޑިނޭޅި ސަޕޯޓުދޭ، ޓީމުގެ ސަޕޯޓަރުން ކަމަށާއި ގޮންޖެހުންތަކާއެކުވެސް ސަޕޯޓަރުންގެ އަޑު އިވުން އެއީ މުޅި ޓީމަށްވެސް ކުރިއަށްދާން ލިބުނު ހިތްވަރެއްކަން ނިސްތާރު ފާހަގަކުރިއެވެ.\nމި ސީޒަނުގެ މިހާތަނަށް ކްލަބް ގްރީން ސްޓްރީޓްސްގެ ފަރާތުން ތަފާތު މޮޅު ކުޅުމެއް ފެނިގެންގޮސްފައިވާއިރު އެކުލަބުން ވަނީ ޕްރެޒިޑެންޓްސް ކަޕުގައި ކުޅުނު7މެޗުގެ ތެރެއިން5މެޗު ކާމިޔާބު ކޮށްފައެވެ. އަދި ރާއްޖޭގެ އެންމެ ވަރުގަދަ ކުލަބުތަކުގެ ގޮތުގައި މިހާރު ބެލެވޭ އެންމެފަހުގެ ލީގު ޗެމްޕިއަން މާޒިޔާ އާއި ލީގު ރަނަރަޕް ވެލެންސިއާ އާއި އެއް ގިންތިއެއްގައި ގްރީން އިންވަނީ ފައިތިލަ ސާބިތުކޮށްލާފައެވެ.\nމުބާރާތުގައި އެންމެ ގިނަ ލަނޑު ޖަހާފައިވާ އެއް ޓީމަކީވެސް ގްރީން އެވެ. އެގޮތުން ތިންވަނައިގެ ގޮތުގައި މުބާރާތް ނިންމާލަން ޖެހުނު ގްރީން އިން ވަނީ ޖުމްލަ 18 ލަނޑު ކާމިޔާބު ކޮށްފައެވެ.\nގްރީން މުބާރާތުން ކެޓީ ފައިނަލް އާއި ގާތްގަނޑަކަށް ފިޔަވަޅެއް ގާތަށް ޖެހިލުމަށްފަހުއެވެ. އެގޮތުން ފަހު މެޗުގައި އީގަލްސްގެ މައްޗަށް މޮޅެއް ހޯދައިގެން ފައިނަލަށް ދެވެން އޮތް ނަމަވެސް ފަހު މެޗުގައި އީގަލްސް އަތުން ބަލިވެ އެރޭ މާޒިޔާ އާއި ވެލެންސިއާ ބައްދަލުކުރި މެޗަށް އިންތިޒާރުކުރަން ޖެހުނެވެ.\nގްރީން އަށް ފައިނަލަށް ދެވެން އޭރު އޮތީ މާޒިޔާގެ މައްޗަށް ދެލަނޑުގެ ތަފާތުން ވެލެންސިއާ ކުރިހޯދައިގެންނެވެ. އެހެންނަމަވެސް މާޒިޔާ އަތުން ވެލެންސިއާ މޮޅުވީ 0-1 ގެ ނަތީޖާއަކުންނެވެ.\nނަސީބު ތަން ނުދީ ގްރީން އަށް ޕްރެޒިޑެންޓްސް ކަޕުގެ "ރޯޑް ޓު އަލިފުށިން" ވަކި ހިިސާބަކުން އަލްވަދާއު ކިޔަން ޖެހުނު ނަމަވެސް، އެކުލަބުން ވަނީ، ގްރީން ސްޓްރީޓްސް އަކީ މިހާރު ރާއްޖޭގެ ފުޓުބޯޅައިގެ ވަރުގަދަ ބާރެއްކަން ސާބިތުކޮށްދީފައެވެ.\nކްލަބު ގްރީން ސްޓްރީޓްސް ފުޓްބޯޅަ ކުޅިވަރު


Ronaldo aai Real ga masala aki kobaa? Raeesge meehaki Bale\nރޮނާލްޑޯ އަށް ތާއީދެއްނެތް. އިސްކަންދެނީ ބޭލް އަށް.\nރެއާލް މެޑްރިޑާއި ކްރިސްޓިއާނޯ ރޮނާލްޑޯއާ ދެމެދު ގުޅުން ގޯސްވެއްޖެކަން އެންމެނަށް މިހާރު އެނގި ކަށަވަރުވެއްޖެ އެވެ. އަދި މި ސީޒަން ނިމުމުން އޭނާ ވިއްކާލާނެ ކަމުގެ އަޑުތައް ގަދަވެފައިވަނީ ރެއާލް މެޑްރިޑުގެ ބައެއް ފަރާތްތަކުން ނަން ހާމަނުކޮށް، އަންނަ ހޮނިހިރު ދުވަހުގެ ރޭ ބާސެލޯނާއާ ދެކޮޅަށް ކުޅޭ މެޗަކީ އަމިއްލަ ދަނޑުގައި ރޮނާލްޑޯ ކުޅޭނެ އެންމެ ފަހު އެލްކްލެސިކޯ މެޗު ކަމަށް ނޫސްވެރިންގެ ކަންފަތްބުޑުގައި ސިއްރުސިއްރުން ބުނަން ފެށުމުންނެވެ. ތިން ފަހަރު ދުނިޔޭގެ މޮޅު ކުޅުންތެރިޔާގެ މަގާމު ހޯދާފައިވާ ޕޯޗުގަލްގެ ކެޕްޓަނާއި ރެއާލްއާ މައްސަލަޖެހުނީ ކީއްވެ ހެއްޔެވެ؟ މިއީ އެންމެ ގިނަ ބަޔަކު މިހާރު އުފައްދާ ސުވާލެވެ. މިކަމުގައި މިހާތަނަށް ފަސް ސަބަބެއް ވަނީ ހޯދިފަ އެވެ.\n1- އެންޗެލޯޓީ އަށް ތާއީދު ކުރުން:\nރޮނާލްޑޯ އާއި ކުލަބާ މައްސަލަޖެހުނު އެންމެ ބޮޑު މައްސަލައަކީ މިދިޔަ ސީޒަނަށް ފަހު ކޯޗުކަމުން ވަކިކުރި ކާލޯ އެންޗެލޯޓީ އަށް އޭނާ ތާއީދު ކުރުމެވެ. ތައްޓެއް ނުލިބި ސީޒަން ނިންމާލަން ޖެހުމުން އެންޗެލޯޓީ މަގާމުން ވަކިކުރާނެކަން ޔަގީންވި ހިސާބުން ރޮނާލްޑޯ ވަނީ ކުލަބުގެ ނިންމުމާ ދެކޮޅަށް ތެދުވެފަ އެވެ. އަދި އެންޗެލޯޓީ އަށް ތާއީދުކޮށް، އޭނާ ވަނީ ޓުވީޓްކޮށް ވެސްކޮށްފަ އެވެ. ކުލަބުގެ ރައީސް ޕްލޮރެންޓީނޯ ޕްރޭޒް އާއި ރޮނާލްޑޯގެ ގުޅުމަށް ބުރޫ އެރީ މި ހިސާބުންނެވެ.\nރޮނާލްޑޯ އެންޗެލޯޓީއާއެކު ނަގާފައިވާ ފޮޓޯއަކާއެކު ކުރި ޓުވީޓް\n2- ބެނީޓޭޒް ހުރެގެން ކާމިޔާބެއް ނުލިބޭނެ: ރޮނާލްޑޯ\nއެންޗެލޯޓީ ވަކިކުރުމަށްފަހު ރެއާލްގެ ކޯޗަކަށް ގެނައީ އެކުލަބުގެ ކުރީގެ ކުޅުންތެރިޔާ އަދި ޔޫތު ޓީމުގެ ކޯޗު ރަފާ ބެނީޓޭޒް އެވެ. އޭނާއަކީ ރޮނާލްޑޯ މެންޗެސްޓާ އަށް ކުޅުނު ދުވަސްވަރު ވާދަވެރި ލިވަޕޫލްގެ ކޯޗެވެ. ބެނީޓޭޒާ މެދު ރޮނާލްޑޯގެ ހިތްބަރުވެފައިވަނީ ޔުނައިޓެޑާއި ލިވަޕޫލްގެ ވާދަވެރިކަމުގެ ތެރެއިންނެވެ. ބެނީޓޭޒް ކޯޗަކަށް ގެނައުމަށް އެންމެ ފުރަތަމަ ދުވަހު ވެސް ދެކޮޅުހެދި އެވެ. އަދި ލިވަޕޫލަށް ޗެމްޕިއަންސް ލީގު، ޗެލްސީ އަށް ޔޫރޮޕާ ލީގު، އަދި އިންޓަމިލާނަށް ކުލަބު ވޯލްޑް ކަޕް ކާމިޔާބުކޮށްދީފައިވާ ބެނީޓޭޒް ހުރެގެން ރެއާލް އަށް ކާމިޔާބު ނުލިބޭނެ ކަމަށް ސީދާ ރައީސަށް ދެންނެވި އެވެ.\nރޮނާލްޑޯ (ކ) ކޯޗު ބެނީޓޭޒަށް ފުރަގަސްދީގެން: ދެ މީހުންނަކީ އަބަދުވެސް ގުޅުން ގޯސް ދެމީހުން.\n3- ބޭލްގެ މުހިންމުކަން ބޮޑުކުރުން:\nބެނީޓޭޒް އާއި ރޮނާލްޑޯއާ ދެމެދު އޮތް ނަފްރަތުގެ ހުޅު ފަޅައިގެންދިޔައީ ވަރަށް އަވަހަށެވެ. ބެނީޓޭޒްގެ ފުރަތަމަ ޕްރެސް ކޮންފަރެންސްގައި އޭނާ ފާހަގަ ކުރީ ކަރީމް ބެންޒެމާ އާއި ގެތެރް ބޭލްގެ ވާހަކަ އެވެ. އޭގެ ފަހުން ބޭއްވި ޕްރެސްތަކުގައި ރޮނާލްޑޯއަކީ އެންމެ މުހިންމު ކުޅުންތެރިޔާ ކަމަށް ބުނަމުންދިޔަ ނަމަވެސް ބެނީޓޭޒް އިސްކަންދެނީ ބޭލް އަށެވެ. އޭނާ ބޭނުންވަނީ ބޭލް ވަށައިގެން ޓީމު ބިނާކުރުމަށެވެ. ސަބަބަކީ ރޮނާލްޑޯ އަށް ވުރެ ބޭލް ހަނގުވުމެވެ. ރޮނާލްޑޯގެ ރެކޯޑް މުގުރާލައި އޭނާއަށްވުރެ ހަ މިލިއަން ޕައުންޑް އަގުބޮޑުކޮށް، ދުނިޔޭގެ އެންމެ އަގުބޮޑު ކުޅުންތެރިޔާގެ ގޮތުގައި ރެއާލް އަށް ގެނައި ބޭލްގެ އުމުރަކީ 26 އެވެ. ރޮނާލްޑޯ އަށް މިހާރު 31 ފުރެން ގާތްވަނީ އެވެ.\nމި ދެ ކުޅުންތެރިންގެ މެދުގައި އޮތް އަނެއް މައްސަލައަކީ ބެނީޓޭޒް ބޭލް ލައްވައި ނަންބަރު 10ގެ މަގާމަށް (ފޯވަޑުގެ ފަހަތުން) ކުޅުވުމެވެ. މިއީ ބޭލް އަށް ލަނޑު ޖަހަން ލިބޭ ފުރުސަތުތައް ތަނަވަސްކޮށްދޭން ކުރި ކަމެކެވެ. ރޮނާލްޑޯ މިކަމާ ހިތްހަމަނުޖެހެނީ ބޭލް ދަނޑުމަތީގައި ހުންނަ ކޮންމެ ފަހަރަކު އޭނާގެ މުހިންމުކަން ކުޑަވެގެންދާތީ އެވެ. ލަނޑު ޖަހަން ލިބޭ ފުރުސަތުތައް މަދުވާތީ އެވެ. ނަމަވެސް އަނިޔާގެ ސަބަބުން ބޭލް އަށް މި ސީޒަނުގައި އަދި ކުޅެވުނީ އެންމެ ހަތް މެޗެވެ.\nރޮނާލްޑޯ (ކ) އާއި ބޭލް: ރޮނާލްޑޯ ވަނީ ބޭލް ދެކެ ވެސް ހިތްހަމަނުޖެހިފައި\nއަނެއްކޮޅުން ބާސެލޯނާގެ ލަޔޮނަލް މެސީއާ އޮތް ވާދަވެރިކަމުގައި ރޮނާލްޑޯ ގޯލު ޖަހަން ބޭނުންވެ އެވެ. އޭނާ އަށް ކުރިމަތިވާ އަނެއް ޕްރެޝަރަކީ ބާސެލޯނާގައި ބްރެޒިލްގެ ނޭމާ ވެސް މޮޅަށް ކުޅުމެވެ. މިހެންވެ ރޮނާލްޑޯގެ ހުރިހާ ވިސްނުމެއް ލަނޑު ޖަހަން ހުރުމަކީ ވެސް ޓީމެއްގެ ގޮތުގައި ރެއާލް ބައްޓަން ބެނީޓޭޒަށް އުނދަގޫވާ ސަބަބަކަށްވަނީ ވެފަ އެވެ.\n4- ރޮނާލްޑޯ ގެނައީ މިހާރުގެ ރައީސެއްނޫން\nކްރިސްޓިއާނޯ ރޮނާލްޑޯ ދުނިޔޭގެ ރެކޯޑް ފީއަކަށް 2009 އަހަރު ރެއާލް އަށް ބަދަލުވިއިރު ކުލަބުގެ ރައީސަކީ ޕެރޭޒް އެވެ. އެކަމަކު ހަގީގަތުގައި ރޮނާލްޑޯއަކީ ޕެރޭޒް ގެނައި ކުޅުންތެރިއެއްނޫނެވެ. ކުލަބަށް ރޮނާލްޑޯ ގެނައުމުގެ ހުރިހާ ކަމެއްކުރީ ޕެރޭޒްގެ ކުރިން ކުލަބު ހިންގި ރޯމަން ކަލްޑެރޮން އެވެ. މިއާ ހިލާފަށް ބޭލް އަކީ ސީދާ ޕެރޭޒް ގެނައި މީހެކެވެ. މިހެންވެ ފުޓްބޯޅަ ޕޮލިޓިކްސްގެ ތެރެއިން ބޭލްގެ ވިދުން ގަދަ ކުރަން ކުލަބުން ބޭނުންވެ އެވެ.\n5- ރޮނާލްޑޯގެ ނުފޫޒު ގަދަވުން:\nރޮނާލްޑޯ އަކީ ޗޭންޖިން ރޫމުގައި ނުފޫޒު ގަދަ މީހެކެވެ. ނަމަވެސް މިއީ ކުލަބުގެ ރައީސް ޕެރޭޒް މާގަޔާވާ ސިފައެއްނޫނެވެ. މީގެ ކުރިން ޒައިނުއްދީން ޒިދާނާއި ބްރެޒިލްގެ ރޮނާލްޑޯ އަދި ލުއިސް ފީގޯ އާއި ޑޭވިޑް ބެކަމް ފަދަ ކުޅުންތެރިން ރެއާލް އަށް ގެނެސް ގެންގުޅުނުއިރު މިއިން ކުޅުންތެރިއަކާ ޕެރޭޒްއާ މައްސަލަނުޖެހެ އެވެ. އެކަމަކު ރޮނާލްޑޯއާ ޕެރޭޒް މައްސަލަޖެހޭގޮތްވަނީ ކުޅުންތެރިޔާގެ ގެންގުޅޭ އަމިއްލަ އުސޫލުތަކާ ހެދި ކުލަބުގެ އުސޫލުތަކަށް ބުރީއަރާތީ ކަމަށްވެ އެވެ.\nބްލޮންގެ ކަންފަތްބުޑުގައި ރޮނާލްޑޯ ސިއްރުން ވާހަކައެއްބުނަނީ: މީގެ ހަގީގަތް ހޯދަން ރެއާލް މަސައްކަތް ކުރި.


Champions League: Barcelona adhi Liverpool ah faseyha molheh\nކުޅިވަރު - ޔޫއެފާ ޗެމްޕިއަންސް ލީގު\nޗެމްޕިއަންސް ލީގު: ބާސެލޯނާ އަދި ލިވަރޕޫލަށް ފަސޭހަ މޮޅެއް\nއިންޓަ އަތުން ބާސެލޯނާ މޮޅުވީ 2-1 ގެ ނަތީޖާ އަކުން\nލިވަރޕޫލް އިން މެޗު ކާމިޔާބު ކުރީ 2-0 ގެ ނަތީޖާ އަކުން\nކ. މާލެ 11 ޑިސެންބަރު 2019 | ބުދަ 11:32 1,432\nބާސެލޯނާ އަދި އިންޓަ ބައްދަލުކުރި މެޗުގެ ތެރެއިން - ގެޓީ އިމޭޖާސް\nޔޫރަޕުގެ އެންމެ ޝަރަފުވެރި މުބާރާތް ޔޫއެފާ ޗެމްޕިއަންސް ލީގުގައި ބާސެލޯނާ އަދި ލިވަރޕޫލުން އެޓީމު ކުޅުނު މެޗުތައް ފަސޭހަ ކަމާއެކު ކާމިޔާބުކޮށް ދެވަނަ ބުރުގެ ޖާގަ ކަށަވަރު ކޮށްފިއެވެ.\nސާލްޒްބާގް ގެ ދަނޑުގައި ކުޅުނު މެޗު ލިވަރޕޫލުން ކާމިޔާބުކުރީ 2-0 ގެ ނަތީޖާ އަކުންނެވެ.\nމެޗުފަށައިގެން ލިވަރޕޫލުން ގިނަ ވަގުތު ބޯޅަ ކޮންޓްރޯލް ކޮށްގެން ކުޅުނުއިރު، ސާލްޒްބާގް ޓީމަށް މޮޅުވާން މަޖުބޫރު މެޗެއް ކަމުން އެޓީމުގެ ކުޅުންތެރިންގެ ފަރާތުން ފެނިގެންދިޔައީ އެޓޭކިންގ ގޭމެކެވެ. މެޗުގެ ފުރަތަމަ ހާފުގައި ލިވަރޕޫލްގެ މުހައްމަދު ސަލާހް އަށާއި މާނޭ އަށް ވަނީ ލަނޑު ޖަހަން ރަނުގެ ފުރުސަތުތަކެއް ލިބި ބޭކާރުވެފައެވެ. މެޗުގެ ދެވަނަ ހާފު ފަށައިގެން ގިނަ އިރު ތަކެއް ނުވެ ލިވަރޕޫލުން ވަނީ ލަނޑު ޖަހައިފައެވެ. މި ލަނޑު އެޓީމަށް ކާމިޔާބުކޮށްދިނީ މެޗުގެ 57 ވަނަ މިނެޓުގައި ނެބީ ކައިޓައެވެ. ނެބީގެ ލަނޑަށް މިނެޓެއް ހަމަ ނުވަނީސް ލިވަރޕޫލްގެ ހުނަރުވެރި ފޯވަރޑް މުހައްމަދު ސަލާހް ވަނީ އިތުރު ލަނޑެއް ޖަހާ މެޗުގެ ލީޑު އެޓީމަށް ހޯދައިދީފައެވެ. މި ނަތީޖާ އާއި އެކު ލިވަރޕޫލް ގްރޫޕް "އީ"ގެ އެއްވަނައިގައި 13 ޕޮއިންޓާއެކު އޮތް އިރު މި ގްރޫޕުގެ ދެވަނައިގައި ނަޕޯލީ އޮތީ 12 ޕޮއިންޓާއެކުގައެވެ.\nއަންގާރަ ދުވަހުގެ ރޭ ބާސެލޯނާ ކުޅުނު މެޗުން އެޓީމު މޮޅުވީ 2-1 ގެ ނަތީޖާ އަކުންނެވެ.\nއިޓަލީގެ ގަދަ ބާރެއް ކަމަށްވާ އިންޓަ މިލާނާއި ދެކޮޅަށް ކުޅުނު މި މެޗުގައި ބާސެލޯނާއިން ޒުވާން ގިނަ ކުޅުންތެރިންނަށް ފުރުސަތުވަނީ ދީފައެވެ. ވަރުގަދަ އެޓޭކިންގ ގޭމެއް ދެ ޓީމުގެ ފަރާތުން ފެނިގެންދިޔައިރު މެޗުގެ 23 ވަނަ މިނެޓުގައި ބާސެލޯނާއިން ވަނީ ލަނޑު ޖަހާ ލީޑު ނަގައިފައެވެ. މި ލަނޑު އެޓީމަށް ކާމިޔާބުކޮށްދިނީ ޗާލްޒް ޕެރޭޒް އެވެ. މި ލަނޑަށްފަހު ވެސް ބާސެލޯނާއިން މޮޅަށް ކުޅެ ނުރައްކާތެރި އެޓޭކްތަކެއް ވަނީ ކޮށްފައެވެ. ނަމަވެސް މެޗުގެ 44 ވަނަ މިނެޓުގައި ތަޖުރިބާކާރު ފޯވަރޑް ލުކާކޫ ވަނީ ލަނޑު ޖަހާ މެޗުގެ ނަތީޖާ ހަމަހަމަ ކޮށްފައެވެ.\nމެޗުގެ ދެވަނަ ހާފަށް ބާސެލޯނާއިން ވަނީ އެޓީމުގެ އެޓޭކްތައް އިތުރަށް ވަރުގަދަ ކޮށްފައެވެ. ނަމަވެސް އިންޓަގެ ޑިފެންޑަރުން ވަނީ ބާސެލޯނާއިން ކުރި ގިނަ އެޓޭކްތަކެއް ހުޝިޔާރު ކަމާއެކު ދިފާއު ކޮށްފައެވެ. މެޗުން ބާސެލޯނާ މޮޅު ކޮށްދިން ލަނޑު އެޓީމަށް ކާމިޔާބު ކޮށްދިނީ އުމުރުން 17 އަހަރުގެ އަންސޫ ފަޓީއެވެ. މި ލަނޑާއެކު އޭނާ ވެގެން ގޮސްފައިވަނީ ޗެމްޕިއަންސް ލީގުގައި ލަނޑު ޖެހި އެންމެ ހަނގު ކުޅުންތެރިޔާ އަށެވެ.\nމި ނަތީޖާ އާއި އެކު ބާސެލޯނާއިން ގްރޫޕް "އެފް" ގެ އެއް ވަނައިގައި އޮތީ 14 ޕޮއިންޓާއެކުގައެވެ. މި ގްރޫޕުގެ ދެވަނައިގައި އޮތް ޑޯޓްމެންޑް އޮތީ 10 ޕޮއިންޓާ އެކުގައެވެ.


އެސިސްޓެންޓް ޕްލޭނިންގ އޮފިސަރ - ނައިފަރު ކައުންސިލްގެ އިދާރާ\nމިކައުންސިލްގެ ނަންބަރ (IUL)327-A/327/2019/78 އިޢުލާން ބާޠިލްކޮށް އަލުން މަޤާމަށް މީހަކު ހޯދުމަށް އިޢުލާންކުރެވިފައި\nމަހަކު 5,020/- ރުފިޔާ\nމަހަކު 1,500/- ރުފިޔާ\nސަޕޯޓިންގ ކޯ އެލަވަންސް2(ހަމަޖެހިފައި އޮންނަ އުޞޫލުން)\n'ސާނަވީ' ނުވަތަ އެއާ އެއް ފެންވަރުގެ އިމްތިހާނަކުން2މާއްދާއިން ދަށްވެގެން "ޑީ" ގްރޭޑް ލިބިފައި ވުމާއެކު، އޭގެ އިތުރުން 'ސެކަންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިހާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައި ވުން އަދި މަޤާމުގެ މަސައްކަތުގެ ދާއިރާއިން މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\n'މަތީ ސާނަވީ' ނުވަތަ އެއާ އެއްފެންވަރުގެ އިމްތިހާނަކުން2މާއްދާއިން ދަށްވެގެން 'އީ' ގްރޭޑް ލިބިފައި ވުމާއެކު، އޭގެ އިތުރުން 'ސެކަންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިހާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nމަޤާމުގެ މަސައްކަތާއި ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލްކޮށްފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖުލައި 24 ވާ ބުދަ ދުވަހުގެ 12:00 ގެ ކުރިން، ފާދިއްޕޮޅު ނައިފަރު ކައުންސިލްގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް council@naifaru.gov.mv މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ 2019 އޯގަސްޓް 01 އާއި 2019 އޯގަސްޓް 08 އާ ދެމެދު، ފާދިއްޕޮޅު ނައިފަރު ކައުންސިލް އިދާރާގައެވެ.\nމި ވަޒީފާއަށް އެދި ހުށަހަޅާ ޝަރުތުހަމަވާ ފަރާތްތަކުގެ ތެރެއިން ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ 05 ފަރާތެއް ޝޯޓްލިސްޓް ކުރެވޭނެއެވެ.


FAM license libey coaching course eh dhuvaafaruga fashanee | Fainu Online\n27 ނޮވެމްބަރު 2021, ހޮނިހިރު, 22:52\nދުވާފަރު ދާއިރާގެ މަޖިލިސް މެންބަރު އިސްމާޢީލް އަޙްމަދުގެ އިސްނެގުމާއި އެކު ރ. އަތޮޅަށް ހުޅުވައިލައިގެން ފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) "ޑީ" ލައިސަންސް ކޯރޗިންގ ކޯހެއް ދުވާފަރުގައި ބާއްވާގޮތަށް ހަމަޖެހިއްޖެއެވެ.\nދުވާފަރު ދާއިރާގެ މެމްބަރުގެ އޮފީހުން ހާމަ ކޮށްފައިވާ ގޮތުގައި، މިކޯސް ކުރިއަށް ދާނީ 19 ޑިސެމްބަރ 2021 އިން 23 ޑިސެމްބަރ 2021 އަށް ދުވާފަރު ދަންޑަހެލު ސްޓޭޑިއަމްގައެވެ.\nމި ކޯހަކީ އެއްވެސް ފީ އެއް ނުނަގައި މުޅިން ހިލޭ ކުރިއަށް ގެންދަން ހަމަޖެހިފައިވާ ކޯހެއް ކަމަށާއި މިކޯހުގައި ބައިވެރިވުމަށް ޝައުޤުވެރިވާ ދެޖިންސުގެ މީހުންނަށް އެފުރުސަތު މިހާރު ވަނީ ހުޅުވާލެވިފައި ކަމަށް އެ އޮފީހުން ބުނެއެވެ.\nމި ކޯހުގައި ބައިވެރިވާން ބޭނުންވާ ފަރާތްތަކުން ފޯމް ފުރިހަމަ ކުރުމަށްފަހު 02 ޑިސެމްބަރ 2021 ގެ ކުރިން އެއޮފީހަށް ހުށަހަޅަން ޖެހެއެވެ.\nމެންބަރުގެ އޮފީހުން ބުނީ، ރަށުން ބޭރުން މި ކޯހުގައި ބައިވެރިވާން އެދޭ ފަރާތްތަކުން އެ އޮފީހުގެ ނަމްބަރު 7544111 އާއި ގުޅުމުން ރަޖިސްޓްރީގެ ވުމުގެ ކަންކަން ހަމަޖެހިގެންދާނެ ކަމަށެވެ.\nދުވާފަރު ދާއިރާގެ މެންބަރު އިސްމާޢީލް ވަނީ މީގެ ކުރިންވެސް ޒުވާނުންނަށް ހާއްސަކޮށްގެން އެކިއެކި ޕްރޮގްރާމްތައް އިންތިޒާމު ކޮށްދެއްވާފައެވެ.


Saafu vayah bicycle ge namugai haraakaatheh baavvaifi - The Press\n"ސާފު ވަޔަށް ބައިސްކަލު" ގެ ނަމުގައި ހަރަކާތެއް ބާއްވައިފި\nޢާއިޝަތު ޝާޒްލީން 12 June 2019, 17:59\n"ސާފު ވަޔަށް ބައިސްކަލް" ގެ ނަމުގައި ބޭއްވި ބައިސްކަލު ދުއްވުމުގެ ހަރަކާތުގެ ތެރެއިން / ފޮޓޯ: ހުސައިން މަޚްތޫމް | ދަ ޕްރެސް\nއެންވާރަމަންޓް މިނިސްޓްރީ އާއި ބައިކް މޯލްޑިވްސް ގުޅިގެން "ސާފު ވަޔަށް ބައިސްކަލް" ގެ ނަމުގައި ބައިސްކަލު ދުއްވުމުގެ ހަރަކާތެއް ބާއްވައިފިއެވެ.\nދުނިޔޭގެ ތިމާވެށި ދުވަހާ ގުޅިގެން މިއަދު ހަވީރު ހުޅުމާލެ ފެރީ ޓާމިނަލުގައި ބޭއްވި މި ހަރަކާތް ފަށްޓަވައި ދެއްވަމުން އެންވަޔަރަމަންޓް މިނިސްޓާ ޑރ. ހުސައިން ރަޝީދު ވިދާޅުވީ، ވައި ތަގައްޔަރުވާ މިންވަރު މާލެ ފަދަ އާބާދީ ބޮޑު، ތޮއްޖެހިފައިވާ ސަރަހައްދުތަކުގައި އިތުރުވަމުންދާ ކަމަށެވެ. އަދި މާލެ ސަރަހައްދުގައި މީހާރު 58 ހާސް އިންޖީނުލީ އުޅަނދު ރަޖިސްޓާކޮށްގެން ދުއްވާ ކަމަށާއި އަދި އެ އަދަދު ދަނީ ދުވަހެއް ދުވަހަކަށް އިތުރުވަމުން ކަމަށްވެސް އޭނާ ވިދާޅުވިއެވެ.\nދުނީޔޭގެ ސިއްހަތު ޖަމިއްޔާގެ ތަފާސް ހިސާބުތައް ދައްކާ ގޮތުގައި މާލޭގެ ވައިގައި އެ ޖަމިއްޔާއިން ކަނޑައަޅާފައިވާ މިންވަރަށް ވުރެ 10 ޕަސެންޓް އިތުރަށް ވިހަ މާއްދާތައް ހިމެނޭކަމަށް ވެސް މިނިސްޓަރު ވިދާޅުވިއެވެ.\nމި ހަރަކާތް ބޭއްވުމުގެ މައިގަނޑު މަގްސަދަކީ އިންޖީނުލީ އުޅަނދުތަކުން ޖައްވަށް ބޭރުކުރަމުންދާ ވިހަ ގޭސްތައް މަދުކޮށް ތިމާވެށްޓާ ރައްޓެހި އުޅަނދުތައް ބޭނުންކުރުމަށް ހިތްވަރުދީ އާންމުންގެ މެދުގައި ބައިސްކަލު ދުއްވުމުގެ ޝައުގުވެރިކަން އިތުރުކުރުމަށް މަސައްކަތް ކުރުން ކަމަށް އެ މިނިސްޓްރީން ބުނެއެވެ.\nހުޅުމާލެ ފެރީ ޓާމިނަލުން ފެށްޓި މި ހަރަކާތުގައި އާންމުންގެ ގިނަ ބަޔަކު ބައިވެރިވެފައިވާ އިރު މި ހަރަކާތް ނިންމާލާފައިވަނީ ސޯޝަލް ސެންޓަަރަށެވެ.\nކޮންމެ އަހަރެއްގައި ޖޫން މަހުގެ ފަސްވަނަ ދުވަހު ތިމާވެށި ދުވަހުގެ ގޮތުގައި ފާހަގަ ކުރެވެމުން ދާ އިރު މިއަހަރުގެ ދުނިޔޭގެ ތިމާވެށި ދުވަހުގެ ޝިއާރަކީ "އެއާ ޕޮލިއުޝަން" ނުވަތަ "ވައިގެ ތަޣައްޔަރުކަން" މިއެވެ. މި ޝިއާރުގެ މައިގަނޑު މަގްސަދަކީ ދުނިޔޭގެ ވައި ތަގައްޔަރުވަމުންދާ މިންވަރާއި، އެ ކަމުގެ ސަބަބުން އިންސާނުންގެ ސިއްހަތަށާއި ވެއްޓަށް ލިބެމުންދާ ގެއްލުންތަކާ މެދު ހޭލުންތެރި ކަން އިތުރުކުރުން ކަމަށް އެންވަޔަރަމަންޓް މިނިސްޓްރީން ބުނެއެވެ.\nހަބަރު އެންވަޔަރަމަންޓް މިނިސްޓްރީ ތިމާވެށި ސިއްހަތު ޑރ. ހުސައިން ރަޝީދު


ކޮވިޑް19: ގިނަ މީހުން ޕޮޒިޓިވްވެފައި ވަނީ އަތޮޅު ތެރޭ ރަށްތަކުން! | Sandhaanu\nކޮވިޑް19: ގިނަ މީހުން ޕޮޒިޓިވްވެފައި ވަނީ އަތޮޅު ތެރޭ ރަށްތަކުން!\nމިއަދު ކޯވިޑް19 އަށް ފައްސިވެފައިވަނީ 211 މީހުންނެވެ. މިއަދު ފެނުނު ކޭސްތަކުގެ ތެރެއިން 132 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން 25 މީހަކު ވަނީ ފައްސިވެފައެވެ. އަނެއް 54 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 71,709 އަށް އަރައިފައެވެ. އޭގެ ތެރޭގައި 5,403 އެކްޓިވް ކޭސް ހިމެނޭއިރު 46 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 205 މީހަކުވަނީ މި ބަލީގައި މަރުވެފައެވެ. އަދި 66,090 މީހަކު ވަނީ މިބަލިން ރަނގަޅުވެފައެވެ.


Council inthihaabu MDP in boduthanun kaamiyaabu kuraaane: Raaee\nކައުންސިލް އިންތިހާބު އެމްޑީޕީން ބޮޑުތަނުން ކާމިޔާބުކުރާނެކަމަށް ރާއީ ވިދާޅުވެއްޖެ\nއަންނަ އަހަރު ބާއްވާ ލޯކަލް ކައުންސިލްގެ އިންތިހާބު އެމްޑީޕީން ބޮޑުތަނުން ކާމިޔާބުކުރާނެކަމަށް މަކުނުދޫ ދާއިރާގެ މެމްބަރު މުހައްމަދު ރާއީ ވިދާޅުވެއްޖެ އެވެ.\nލާމަރުކަޒީ ނިޒާމު ހަރުދަނާ ކުރުމުގެ ގޮތުން މަޖިލިހަށް ހުށަހެޅި ގަރާރުތަކަށް ބަހުސް ކުރައްވަމުން މަކުނުދޫ ދާއިރާގެ މެމްބަރު މުހައްމަދު ރާއީ ވިދާޅުވީ، 2019 ގައި އޮންނަ ކައުންސިލް އިންތިހާބު އެމްޑީޕީން ބޮޑުތަނުން ކާމިޔާބުކުރާނެ ކަމަށެވެ. ލާމަރުކަޒީ ގާނޫނޫ ވީހާވެސް އަވަހަކަށް އައުމަކީ ކައުންސިލަރުންނާއި އެމްޑީޕީއަށް މިހާރު އަންނަ ތިބި ކައުންސިލަރުންގެވެސް ވަރަށް ބޮޑު އުންމީދެއް ކަމަށް ރާއީ ވިދާޅުވި އެވެ.\nއޭނާ ވިދާޅުވީ އެޖެންޑާ 19 އިން ލާމަރުކަޒީ ގާނޫނޫ ގެންނާނެކަން އިދިކޮޅު ފަރާތްތަކަށްވެސް އެނގޭނެ ކަމަށާއި މި ގާނޫނު 19 ވަނަ މަޖިލީހުން ނިންމާނެ ކަމަށެވެ.\n"ހަމަ މި ގޮތަށް އަޅުގަނޑުމެންނާއި އިދިކޮޅު ފަރާތްތަކުންވެސް މި ގާނޫން އަޅުގަނޑުމެން ގެންނާނެކަން އެނގޭ. މިކަން ކުރާނެކަން އެނގޭ އެޖެންޑާ 19 މަޖިލީހުން މިކަން ނިންމާނެ. އެ މީހުންވެސް ތިބީ މިކަމަށް ވަރަށް ބޮޑަށް ފެންބޮވައިގެން." ރާއީ ވިދާޅުވި އެވެ.\nރާއީ ވިދާޅުވީ ހަމައެގޮތަށް ދައުރުވެސް ދަންމާލަން ޖެހޭ ކަމަށާ އޭގެ އިތުރުން ރަށްރަށުގައި ހުރި ބާރުވެރިކަން ރަށްރަށަށް ދޭން ޖެހޭކަމަށެވެ. ރަށެއްގައި ކިތަމެއް ކުޑަކަމެއް ކުރަން ޖެހުނަސް މާލޭއަށް ގުޅަން ޖެހުނު ދުވަސްތައް މިދިޔަ ސަރުކާރުތަކުންވެސް ފެނިގެންދިޔަ ކަމަށެވެ.\n"އަޅުގަނޑު ގަބޫލުކުރާ ގޮތުގައި ތަރުތީބު ކުރެވިގެން ފަހަރަކު ކަމެއް އަޅުގަނޑުމެން މިތަނަށް މި ގެންނަނީ އެޖެންޑާ 19 އާއި ސަރުކާރުގެ ސިޔާސަތުތަކާއި އަޅުގަނޑުމެންނަށް އޮޅިގެންނެއް ނޫޅެން. އެ އެއްޗެހި ވަކި ތަރުތީބަކުން ގެނެސް ތަންފީޒް މިކުރަނީ. އެހެންވީމައި އަޅުގަނޑުމެން ފުރިހަމަ ޔަގީންކަށް އެބައޮތް ފަސްއަހަރުގެ ދައުރެއްގައި އެޖެންޑާ 19 ގައި ހުރި ކަންތައް ސަރުކާރުގެ ސިޔާސަތުތައް ހަމަ ބަރާބަރަށް ތަންފީޒު ވެގެންދާނެ." ރާއީ ވިދާޅުވި އެވެ.\nރާއީ ވިދާޅުވީ 2023 ގައިވެސް އެމްޑީޕީގެ ސަރުކާރެއް އަންނާނެ ކަމީ ޔަގީންވެ ކަށަވަރުވާ ކަމެއް ކަމަށެވެ. ކުރިއަށް އޮތް ދުވަސްތަކުގައި ރާއްޖެ ލާމަރުކަޒުކުރެވިގެންދާނެ ކަމަށާއި ކުރިއަށް އޮތް ދުވަސްތަކަކީ ރާއްޖެއަށް ފާގަތި ދުވަސްތަކަކަށް ވެގެންދާނެކަމަށެވެ.


Peejee shameemuge mahsalaeh eyseesee\nޕީޖީ ޝަމީމުގެ މައްސަލައެއް އޭސީސީ\nޕްރޮސެކިއުޓާ ޖެނަރަލް ހުސައިން ޝަމީމް ނޫސްވެރިންނާ ބައްދަލުކުރައްވަނީ -- ފޮޓޯ: އަވަސް\nޕްރޮސެކިއުޓާ ޖެނަރަލް ހުސައިން ޝަމީމް މަގާމުގެ ބޭނުން ނަހަމަ ގޮތުގައި ހިފާ ކަމަށް ތުހުމަތުކޮށް އެންޓި ކޮރަޕްޝަން ކޮމިޝަން (އޭސީސީ) އަށް މައްސަލައެއް ހުށަހަޅައިފި އެވެ.\nޕީޖީ ޝަމީމްގެ މައްސަލަ އިއްޔެގެ ވަގުތެއްގައި އޭސީސީ އަށް ހުށަހެޅުއްވީ މާލޭގެ މޭޔަރަކަށް ވާދަކުރައްވާ ޑރ. މުހައްމަދު މުއިއްޒުގެ ދެބެންގެ ދެދަރި ކޮއްކޮ އަދި ވަށަފަރު ކައުންސިލްގެ ކުރީގެ ނައިބް ރައީސް އަހްމަދު ގާލިބް އެވެ.\nއޭސީސީއަށް ހުށަހަޅާފައިވާ ސިޓީގެ ކޮޕީއެއް އަވަސް އަށް ވަނީ ލިބިފަ އެވެ. މިސިޓީގައިވާ ގޮތުން ޝަމީމްގެ މައްސަލަ އޭސީސީ އަށް ހުށަހަޅާފައިވަނީ މިމަހުގެ ތިންވަނަ ދުވަހު ނެރެން ފެށި އޮންލައިން ނޫހަކު ކޮލަމިސްޓެއްގެ ގޮތުގައި ޝަމީމް ލިޔުއްވި ލިޔުމަކާ ގުޅިގެންނެވެ.\nމައްސަލައިގައި ވަނީ އެ ލިޔުއްވުމާ ގުޅިގެން ބަދަލެއްގެ ގޮތުގައި ޝަމީމަށް ފައިސާ ނުވަތަ މުދަލެއް ލިބިވަޑައިނުގެންނެވި ނަމަވެސް އެއީ މަގާމުގެ ހައިސިއްޔަތުން ނާޒާއިޒް މަންފާ ހޯދައިދިނުމަށް ހިންގި އަމަލެއް ކަމަށް ތުހުމަތުކޮށްފަ އެވެ. އެގޮތަށް ތުހުމަތުކޮށްފައިވަނީ ރާއްޖޭގެ ގިނަ މީޑިއާތައް ހިންގަނީ ސްޕޮންސަރުންނަށް ބަރޯސާވެގެން ކަމަށްވެފައި ޝަމީމް ލިޔުއްވި ނޫހަކީ ވިޔަފާރި އުސޫލުން ހިންގާ ވާދަވެރި ނޫހަކަށް ވާތީ އެވެ.\nޝަމީމްގެ މައްސަލައެއް އޭސީސީއަށް ހުށަހަޅާފައި މިވަނީ ވެންޓިލޭޓަރުތަކުގެ ހިޔާނާތުގެ މައްސަލާގައި އޭސީސީން ދައުވާކުރަން ފޮނުވި މައްސަލާގައި ދައުވާ ނުކުރަން ޝަމީމް ނިންމެވުމާ ގުޅިގެން އޭނާ އަށް ބޮޑެތި ފާޑުކިޔުންތަކެއް އަމާޒުވެފައި ވަނިކޮށެވެ.\nޕީޕީއެމް ޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް\nބޮޑު ހިޔާނާތް: ޕީޖީގެ ނިޔަތާމެދު އަނެއްކާވެސް ސުވާލު


2020 ގެ ބަޖެޓު މަޖިލީހަށް ފޮނުވައިފި – Haftha\nSat,6June, 2020, 4:59 pm\n2020 ގެ ބަޖެޓު މަޖިލީހަށް ފޮނުވައިފި\nއަންނަ އަހަރަށް ލަފާކުރާ ދައުލަތުގެ ބަޖެޓު ރައްޔިތުންގެ މަޖިލީހަށް ފޮނުވައިފިއެވެ.\nފިނޭންސް މިނިސްޓްރީން ބުނީ، 2020 ވަނަ އަހަރުގެ ދައުލަތުގެ އަހަރީ ބަޖެޓު، ދައުލަތުގެ މާލިއްޔަތުގެ ޤާނޫނުގެ 32 ވަނަ މާއްދާގެ (ހ) ގައިވާ ގޮތުގެ މަތިން ރައްޔިތުންގެ މަޖިލީހަށް މިއަދު ހުށަހަޅާފައިވާ ކަމަށެވެ.\nފިނޭންސް މިނިސްޓްރީގެ ތަފާސް ހިސާބުތަކުން ދައްކާގޮތުގައި، އަންނަ އަހަރަށް ލަފާކުރާ ބަޖެޓުގެ އަދަދު ގާތްގަނޑަކަށް 40 ބިލިއަން ރުފިޔާއަށް އަރާނެއެވެ.\nއެގޮތުން 2020 އަހަރުގެ ބަޖެޓު އަންދާޒާކޮށް ފެނޭންސް މިނިސްޓްރީން އާންމުކުރި “2020-2022 ފިސްކަލް ސްޓްރެޓެޖީ” ދައްކާގޮތުން، އަންނަ އަހަރުގެ ޖުމުލަ ބަޖެޓު ހުންނާނެ ކަމަށް ލަފާ ކުރެވެނީ 39.55 ބިލިއަން ރުފިޔާގައެވެ.\nމީގެެ ތެރެއިން ޖުމުލަ ހަރަދަކީ 37 ބިލިއަން ރުފިޔާއެވެ. އޭގެ ތެރެއިން އަންނަ އަހަރު އަލަށް ތައާރަފުކުރާ ސިޔާސަތުތައް ނުވަތަ އަލަށް ފަށާ މަޝްރޫއުތަކާއި ރިކަރަންޓް ޕްރޮގްރާމްތަކަށް 5.5 ބިލިއަން ރުފިޔާ ހޭދަވާނެ ކަމަށް ފިނޭންސުން ލަފާކުރެއެވެ.\nއަންނަ އަހަރު 40 ބިލިއަން ރުފިޔާގެ ބަޖެޓެއް އަންދާޒާކުރިއިރު، މިއަހަރުގެ ބަޖެޓަކީ 30 ބިލިއަން ރުފިޔާއެވެ. މި ބަޖެޓުގެ އިތުރުން މި ސަރުކާރުން ވަނީ 1.7 ބިލިއަން ރުފިޔާގެ ބަޖެޓެއް ފާސްކޮށް ބޮޑުބައި ބޭނުންކޮށްފައެވެ.


Raajje ahvure iskan dhinee India ah!\nސަލާމަތީ ހިދުމަތްތަކާބެހޭ ކޮމިޓީ\nއުތުރު ތިލަފަޅު އެއްބަސްވުމުގައި ރާއްޖޭގެ ޑިފެންސް މިނިސްޓަރު މާރިޔާއާއި އިންޑިއާގެ އެކްސްޓާނަލް އެފެއާޒް މިނިސްޓަރު ސޮއި ކުރެއްވުމަށްފަހު އެއްބަސްވުން ދައްކަވާލައްވަނީ\nއިންޑިއާ އާއި ދިވެހި ސަރުކާރާ ދެމެދު ސޮއި ކޮށްފައިވާ އަސްކަރީ އެއްބަސްވުންތަކުވެ މައްސަލައަކީ ކަންބޮޑުވާ އެތައް ކަމެއް ހުރި އެއްބަސްވުންތަކެކެވެ. އެކިއެކި ގޮތްގޮތުން މިހާތަނަށް އާންމުވި މައުލޫމާތުތަކާއި އެއްބަސްވުންތަކާ ގުޅިގެން ސަރުކާރުގެ އިސްވެރިން ދައްކަވާ ދެކޮޅު ނުޖެހޭ ވާހަކަތަކުން އެއްބަސްވުންތަކުގައި ހުރި ސީރިއަސް މައްސަލަތައް ހާމަވެ އެވެ. އިންޑިއާ އާއެކު ހަދާފައިވާ އެއްބަސްވުންތަކަކީ ގައުމީ ސަލާމަތަށް އޮތް ނުރައްކަލެއް ނޫން ކަމަށް ސަރުކާރުގެ ކަމާ ގުޅޭ ވެރިން ވިދާޅުވެ އެވެ. އަދި އެއްބަސްވުންތަކަކީ އަސްކަރީ އެއްބަސްވުންތަކެއް ނޫން ކަމަށްވެސް ބައެއް ފަހަރު ވިދާޅުވަމުން ގެންދަވަ އެވެ. އެކަމަކު އެއްވެސް އެއްބަސްވުމެއް ހާމަ ކުރާކަށް ސަރުކާރުން ބޭނުމެއް ނުވެ އެވެ. އެއްބަސްވުންތަކާ މެދު ދައްކާ ވާހަކަތަކަށް އިތުބާރު ނުކުރެވެނީ އެ ސަބަބުތަކެއް ހުރުމުންނެވެ.\nއިންޑިއާ އާއެކު ހަދާފައިވާ އެއްބަސްވުންތައް ސަރުކާރުން ފޮރުވާފައި ވާތީ މަޖިލީހުގެ 241 ކޮމިޓީއަށް އެއްބަސްވުންތައް ގެނެސްގެން ދިރާސާކުރަން އިދިކޮޅު މެންބަރު އަދި ކުރީގެ ޑިފެންސް މިނިސްޓަރު އާދަމް ޝަރީފް ހުށަހެޅުއްވި އެވެ. ކޮމިޓީން އެ މައްސަލަ އެއްވާނަކަށް ގެންގޮސް ނިންމާލިއިރު އެއްބަސްވުންތަކުގައި އެއްވެސް ގޯހެއް އޮތް ކަމަކަށް ކޮމިޓީ އަކަށް ނުފެނުނެވެ. ކޮމިޓީގެ އަޣުލަބިއްޔަތު މެންބަރުންނަށް އެއްބަސްވުންތަކުން ފެނިވަޑައިގަތީ މުޅިން ވެސް ރާއްޖެއަށް ހުރި ފައިދާތަކެވެ.\nގާނޫނުއަސާސީގެ ދަށުން އުފައްދާފައިވާ މަޖިލީހުގެ ހަމައެކަނި ކޮމިޓީއަކީ 241 ކޮމިޓީ އެވެ. ސަލާމާތީ އިދާރާތަކާއި ގުޅުންހުރި މައްސަލަތަކާއި ސަލާމަތާ ގުޅޭ އެއްބަސްވުންތައް ހޯދައި ދިިރާސާކޮށް ޒިންމާދާރުކުރަންޖެހޭ ފަރާތްތައް ޒިންމާދާރު ކުރުމުގެ އެންމެ ބޮޑު މަސްއޫލިއްޔަތެއް އޮތީ ވެސް 241 ކޮމިޓީ އަށެވެ. އެކަމަކު ދިވެހި ރައްޔިތުންގެ ބޮޑު ކަންބޮޑުވުމެއް އޮތް އެއްބަސްވުންތަކެއްގެ މައްސަލަ ކޮމިޓީން ނިންމީ ސުވާލު އުފެދޭ ގޮތަށެވެ.\nއެ މައްސަލަ ނިންމި ދުވަހު އިިދިކޮޅު މެންބަރުން ތިއްބެވީ މާލެއިން ބޭރުގަ އެވެ. އެއްބަސްވުންތަކުގެ މައްސަލައިގައި ގޮތެއް ނިންމަން ތާވަލްކުރި ކޮމިޓީގެ ބައްދަލުވުމަށް ވަޑައި ނުގެންނެވޭނެ ކަމަށް އެބޭފުޅުން އޮތީ އަންގާފަ އެވެ. އެގޮތަށް އެންގެވި ބޭފުޅުންގެ ތެރޭގައި އެއްބަސްވުންތަކުގެ އަސްލު ހޯދުމަށް ކޮމިޓީއަށް ހުށަހެޅުއްވި މަޑުއްވަރީ ދާއިރާގެ މެންބަރު އާދަމް ޝަރީފް ވެސް ހިމެނެ އެވެ.\n"ބޮޑު މައްސަލައެއް މިހެން އިދިކޮޅު މެންބަރުންގެ ބައިވެރިވުން ނެތި ފާސްކުރުމުން ހާމަވަނީ މިކަމުގައި ކަންތައްތަކެއް ހުރިކަން. ރަނގަޅު ނިޔަތެއް ކޮމިޓީގައި ނެތްކަން. މައްސަލަ ހުށަހެޅީއްސުރެ ކޮމިޓީގައި އަމަލު ކުރީ ވަކި ނަތީޖާއެއް ސީދާ ނެރެން،" އާދަމް ޝަރީފް ވިދާޅުވި އެވެ.\nމަޖިލީހުގައި ހިމެނޭ ހުރިހާ ސިޔާސީ ޕާޓީ ތަކެއްގެ މެންބަރުން ހިމެނޭ ގޮތަށް އެކުލަވާލާފައިވާ 241 ކޮމިޓީން އެއްބަސްވުންތަކާ ގުޅިގެން ބެލީ މައިގަނޑު ހަތަރު ލިޔުމަކާ ގުޅޭ މައްސަލަ އެކެވެ. އެއީ ކުރީގެ ރައީސް އަބްދުﷲ ޔާމީންގެ ވެރިކަމުގައި 2016 ވަނަ އަހަރު އެމަނިކުފާނު އިންޑިއާއަށް ވަޑައިގެން އެކުލަވާލި ޑިފެންސް އެކްޝަން ޕްލޭނާއި، ރާއްޖޭގެ ކަނޑުގެ ސަރަހައްދާ ގުޅޭ ތަފްސީލް މައުލޫމާތުތަކާއި ޗާޓްތައް އިންޑިއާއަށް ލިބޭ ގޮތަށް ސޮއި ކޮށްފަިއވާ ހައިޑުްރޯގްރަފީ އެއްބަސްވުމާއި، އުތުރު ތިލަފަޅު އިންޑިއާއިން ތަރައްގީ ކުރުމުގެ އެއްބަސްވުމުގެ އިތުރުން އިންޑިއާ އިން ގެނެސްފައިވާ ޑޯނިއާ މަތިންދާބޯޓު އޮޕަރޭޓް ކުރުމުގެ އެއްބަސްވުމެވެ.\nދިވެހި ގައުމާއި ރައްޔިތުންގެ މިނިވަންކަމާއި އިސްތިގުލާލާ ގުޅުންހުރި ބޮޑެތި އެއްބަސްވުންތަކެއްގެ މައްސަލަ ކޮމިޓީން ނިންމާލީ ޑިފެންސް މިނިސްޓަރު މާރިޔާ އަހްމަދު ދީދީ އާއި ސިފައިންގެ ވެރިން ހާޒިރުކޮށް ހަމައެކަނި އެ ބޭފުޅުންގެ ވާހަކަތައް އަޑުއެއްސެވުމަށް ފަހު އެވެ.\nއެ ކޮމިޓީގައި ޑިފެންސް މިނިސްޓަރާއި ސިފައިންގެ އިސްވެރިން ތަކުރާރުކޮށް އެއް ވާހަކައެއް ވިދާޅުވި އެވެ. އެއީ ހައިޑްރޯގްރަފީ އެއްބަސްވުމާއި، އުތުރު ތިލަފަޅު އެއްބަސްވުމާއި އަދި ޑޯނިއާ މަތިންދާބޯޓު އޮޕަރޭޓުކުރުމުގެ އެއްބަސްވުމުގައި ސޮއި ކުރެއްވީ ރައީސް ޔާމީންގެ ވެރިކަމުގައި އިންޑިއާ އާއެކު ސޮއި ކުރެއްވި ޑިފެންސް އެކްޝަން ޕްލޭންގެ ދަށުންނެވެ. އެހެންކަމަށްވާނަމަ ކުރީ ސަރުކާރުގެ ކަމާ ގުޅޭ ވެރިންނާއި އޭރު ސަލާމަތީ ހިދުމަތްތަކުގައި ތިއްބެވި އިސް ބޭފުޅުން ކޮމިޓީއަށް ހާޒިރު ނުކުރީ ކީއްވެގެންތޯ ސުވާލު އުފެދެ އެވެ.\nސަލާމަތީ ދާއިރާ އިން ކިޔަވާ ވިދާޅުވެ އެކަމުގެ ތަޖުރިބާ ލިބިވަޑައިގެން އެތައް ދިވެހިންނެއް ތިއްބެވިއިރު އެ ބޭފުޅުންގެ ފަންނީ ލަފާ ހޯއްދަވާފައި ނުވާތީ ކޮމިޓީގެ މެޖޯރިޓީ މެންބަރުންގެ އިހްލާސްތެރި ނިޔަތެއް ނެތް ކަން ހާމަވެ އެވެ. އެ ބޭފުޅުންނަށް އެއްވެސް ނުފޫޒެއް ނެތް ކަމާ ދޭތެރޭ ޝައްކު އުފެދެ އެވެ.\nއެއްބަސްވުންތަކާ މެދު ގޮތް ނިންމުމަށް 241 ކޮމިޓީން ބޭއްވި ބައްދަލުވުމުގެ ތެރެއިން -- ފޮޓޯ: މަޖިލިސް\nއެއްބަސްވުންތަކުގެ މައްސަލަ 241 ކޮމިޓީން ދިރާސާކުރި އިރު އެއްބަސްވުމުގެ އަސްލު، މެންބަރުން ދިރާސާކުރަން ހިއްސާ ކޮށްފައެއް ނުވެ އެވެ. އެއްބަސްވުމުގައިވާ ކަމަށް ބުނާ މުހިއްމު ބައިތަކާއި އެއްބަސްވުމުގެ ބައެއް މާއްދާތައް ކަމަށް ބުނާ ސްކްރީން ޝޮޓްތަކެއް ޕަވާ ޕޮއިންޓް ސްލައިޑްތަކެއްގެ ގޮތުގައި ދައްކާލުމަކީ ގައުމެއްގެ ސަލާމަތާ ގުޅުންހުރި އެއްބަސްވުމެއް ދިރާސާކުރާ ގޮތެއް ނޫނެވެ. އަދި ރައްޔިތުންގެ މަޖިލީހުގެ ކޮމިޓީ އަކުން ކަންކަން ކުރަންޖެހޭނެ ބެސްޓްޕްރެކްޓިސް އެއްވެސް ނޫނެވެ.\nކޮމިޓީގެ ދެ މެންބަރުން އަދި ތަޖުރިބާކާރު ދެ ގާނޫނީ ވަކީލުން ކަމަށްވާ ޖޭޕީގެ ކެންދޫ ދާއިރާގެ މެންބަރު އަލީ ހުސައިނާއި، އެމްއެންޕީގެ ވިލިމާލެ ދާއިރާގެ މެންބަރު އަހްމަދު އުޝާމް އެ މައްސަލަ ފާހަގަ ވެސް ކުރެއްވި އެވެ. އެއްބަސްވުންތަކުގެ އަސްލު ކޮމިޓީއަށް ގެނެސް ދިރާސާކުރަން ވަގުތު ދެއްވަން ޖެހޭނެ ކަމަށް އެ ދެ މެންބަރުން ދެކެވަޑައިގަންނަވަ އެވެ. އެކަމަކު ކޮމިޓީން މައްސަލަ ނިންމަން އޮތް ދުވަހު އެއްބަސްވުމުގެ އަސްލު ހޯއްދަވަން އެދިވަޑައިގަންނަވަންޖެހޭ ސަބަބެއް ނެތް ކަމަށް ވިދާޅުވެ އެއްބަސްވުންތަކުގެ އަސްލު ހޯދަން އެމްޑީޕީގެ މެންބަރުންނަށް މުހިއްމެއް ނުވި އެވެ.\n"އާދަމް ޝަރީފް ހުށަހެޅުއްވި މައްސަލައާ ގުޅިގެން ކޮމިޓީން ތައްޔާރުކުރި ރިޕޯޓް ކޮމެޓީގެ ވަޓްސްއަޕް ގުރޫޕްގައި ހިއްސާކުރި ނަމަވެސް އެ ފައިލް ނުހުޅުވޭ. އެކަން މުގައްރިރުގެ ސަމާލު ކަމަށް ގެންދިޔައިން" އެއްބަސްވުންތަކުގެ އަސްލު ހޯދުމަށް ބާރުއަޅުއްވާ އުޝާމް ވިދާޅުވި އެވެ.\nކުރީގެ ޑެޕިއުޓީ އެޓާނީ ޖެނަރަލް އުޝާމް ވިދާޅުވި ގޮތުގައި ރާއްޖެ-އިންޑިއާގެ އެއްބަސްވުމުގައި ހުރި ހުރިހާ މައުލޫމާތެއް ކޮމެޓީއަށް ނުވެސް އެނގެ އެވެ. އަދި 241 ކޮމިޓީއަކީ ގާނޫނުއަސާސީން ބާރު ލިބިގެން ސަލާމަތީ ހިދުމަތްތަކުން ޖަވާބުދާރީވާން އޮންނަ ކޮމިޓީއަށް ވާތީ އެ ކޮމެޓީއަށް ސިއްރު ކުރަންޖެހޭ ފަދަ އެއްބަސްވުމެއް އޮވެގެން ނުވާނެ އެވެ.\nއަލީ ހުސައިން ވެސް ގަބޫލުކުރައްވާ ގޮތުގައި އެއްބަސްވުންތަކުގައި ހުރީ ދިވެހި ރައްޔިތުންނާ ގުޅުންހުރި ވާހަކަތަކެއް ކަމަށްވާތީ އެއްބަސްވުންތައް ދިރާސާކުރަން އަސްލު ލިޔުން ފެންނަންޖެހޭނެ އެވެ. އެކަމަކު ކޮމިޓީން އެގޮތަށް އަމަލުކޮށްފައި ނުވާތީ އަލީ ހުސައިން ވަނީ ކަންބޮޑުވުން ފާޅުކުރައްވާފަ އެވެ.\n"މިފަދަ ނިންމުންތައް ނިންމާއިރު މިހާރަށް ވުރެ ޒިންމާދާރުވާން ޖެހޭނެ ކަމަށް އަޅުގަނޑު ދެކެން،" އަލީ ހުސައިން ވިދާޅުވި އެވެ.\nވަކިވަކި އެއްބަސްވުންތަކަށް ބަލާއިރު ހައިޑުރޯގްރަފީ އެއްބަސްވުމަކީ ރާއްޖޭގެ ކަނޑުގެ ސަރަހައްދުގެ ހުރިހާ ކަމެއް ދިރާސާކުރެވޭ ގޮތަށް އަދި ރާއްޖޭގެ ކަނޑުގެ ޗާޓުތައް ކުރަހަން އިންޑިއާ އަށް ފުރިހަމަ އިހްތިޔާރާއި ބާރު ދީފައިވާ އެއްބަސްވުމެކެވެ. އޭގެއިތުރުން އެ އެއްބަސްވުންތަކުގެ ދަށުން އިންޑިއާ އިން އެއްކުރާ ރާއްޖޭގެ މައުލޫމާތާއި ރާއްޖޭގެ ކަނޑުގެ ޗާޓުތައް ވިޔަފާރި އުސޫލުން އެކި ފަރާތްތަކަށް ވިއްކައިގެން ބޮޑު ފައިދާއެއް އިންޑިއާ އަށް ލިބެ އެވެ.\nޑޯނިއާ މަތިންދާބޯޓަކީ ރާއްޖޭގެ ކަނޑުގެ ސަރަހައްދު ބެލެހެއްޓުމަށާއި ހާލުގައި ޖެހޭ މީހުން އުފުލުމަށް އިންޑިއާ އިން ދިން ހަދިޔާއެއް ކަމަށް ސަރުކާރުގެ ބައެއް ވެރިން ކުރިން ވިދާޅުވަމުން ގެންދެވި އެވެ. އެކަމަކު ޑޯނިއާ އޮޕަރޭޓް ކުރުމުގެ އެއްބަސްވުމަކީ އިންޑިއާ ސިފައިން ރާއްޖޭގައި ގާއިމުވެ ތިބުމަށް މަކަރުވެރި ރޭވުމެއްގެ ތެރެއިން ހަދާފައިވާ އެއްބަސްވުމެއް ކަން މިނިސްޓަރު މާރިޔާއާއި ސިފައިންގެ އިސްވެރިން ކޮމިޓީގައި ދެއްކެވި ވާހަކަތަކުން ވަނީ ހާމަވެފަ އެވެ. ޑޯނިއޯއަކީ ހަދިޔާ އެއް ނޫން ކަމަށް އެ ބޭފުޅުން ވިދާޅުވެފައިވެ އެވެ. މި އެއްބަސްވުމުގެ ދަށުން އިންޑިއާ ސިފައިން ރާއްޖޭގައި ގާއިމުވެ ތިބި ކަންވެސް އެވަނީ ހާމަވެފަ އެވެ. އެކަމަކު އެއީ ކިހާ އަދަދެއްގެ ސިފައިން ކަމެއް މަޖިލީހަށް އެނގިފައެއް ނުވެ އެވެ. މަޖިލީހުން އެކަން ކުރާނެ ކަމަކަށް ވެސް މިހާރު ނުބެލެވެ އެވެ.\nޑިފެންސް މިނިސްޓަރު މާރިޔާއާއި ސިފައިންގެ އިސްވެރިން 241 ކޮމިޓީގެ ބައްދަލުވުމުގައި -- ފޮޓޯ: މަޖިލިސް\nއުތުރުތިލަފަޅުގެ އެއްބަސްވުމަކީ މައިގަނޑު ގޮތެއްގައި ކޯސްޓްގާޑަށް ބޭނުންވާ ޑޮކްޔާޑަކާއި އަސްކަރީ ބަނދަރެއް ތަރައްގީކުރުމަށް އިންޑިއާ އާއި އެކު ސޮއިކޮށްފައިވާ އެއްބަސްވުމެކެވެ. ނަމަވެސް އެ އެއްބަސްވުން ހަދާފައިވަނީ އެތަނުގެ ހިދުމަތްތައް ލިބުމުގައި އިންޑިއާ އަށް ފަސޭހަވެފައި ފަހިވާ ގޮތަށެވެ. ޓެކްނިކަލް މީހުންގެ ނަމުގައި އިންޑިއާ ސިފައިން އުތުރު ތިލަފަޅުގައި ތިބުމަށް ފުރުސަތު ލިބޭ ކަމަށްވެސް 241 ކޮމިޓީގައި ބައެއް މެންބަރުން ވިދާޅުވެ އެވެ.\nރައްޔިތުންގެ މަޖިލީހުގެ ރުހުން ނެތި އަސްކަރީ އެއްބަސްވުންތަކެއްގެ ތެރެއިން ބޭރު ގައުމެއްގެ ސިފައިން ރާއްޖޭގައި ގާއިމުވެ ތިބުމަކީ ގާނޫނުއަސާސީގެ ދަށުން ކުށެކެވެ. އިންޑިއާ އާއި އެކު ސޮއިކޮށްފައިވާ އެއްބަސްވުންތަކުގެ ދަށުން ރާއްޖޭގައި އިންޑިއާ ސިފައިން ގާއިމުވެ ތިބި ކަން ކޮމިޓީގެ މެންބަރުންނަށް އެނގިވަޑައިގަންނަވާ އެވެ. އެކަމަކު އެ އެއްބަސްވުންތަކުގައި މައްސަލައެއް ނެތް ކަމަށް ކޮމިޓީން އެ އޮތީ ނިންމާފަ އެވެ. ކޮމިޓީގެ އެ ނިންމުމަކީ ހަމައެކަނި އިންޑިއާގެ މަސްލަހަތަށް އިސްކަންދީފައިވާ ނިންމުމެކެވެ. އެއްވެސް ހަމައެއް ނެތި ބައެއްގެ ނުފޫޒެއްގައި ތިބި ކަން އަންގައިދޭ ނިންމުމެކެވެ.\nއެމްޑީޕީ ޕީޕީއެމް ރައްޔިތުންގެ މަޖިލިސް + ރައީސް އިބްރާހިމް މުހައްމަދު ސޯލިހު އެމްއެންޑީއެފް އާދަމް ޝަރީފު އުމަރު މާރިޔާ އަހުމަދު ދީދީ ޕީޕަލްސް ނޭޝަނަލް ކޮންގްރެސް - ޕީއެންސީ ސަލާމަތީ ހިދުމަތްތަކާބެހޭ ކޮމިޓީ އިންޑިއާ